Kļava Mirdza

Baltā ziema

MIRDZA KĻAVA

BALTĀ ZIEMA

SNIEG

Balts un balts, visapkārt balts. Jau trešo dienu snieg, laikam tur augšā kāds atvēris sniega kastes vāku, un viss krājums gāžas uz zemes. Pirmajā dienā sniega pārslas krita lēnām, it kā apdomīgi noskatīdamās vietu, kur katrai nosēsties, bet otrajā no Gaujas krastmalas puses atdrāzās vējš un sākās trakulīgs sniega dancis. Gaujmalā Vijolīšu gravu piedzina neizbrienamām viļņainām kupenām, sētas stabiem uzlika baltas cepures. Sniega vērpetes, vējam spītējot, centās aizķerties, kur vien iespējams, pat kailajos kokos. Apstājies pie Lielā Meža, putenis trenca koku zaros sniegu cik spēdams, bet Mežs tikai domīgi šalca un mierīgi noskatījās vēja trakošanā. Vējš noskaitās par savu bezspēcību, pagriezās uz ciemata «Vecozoli» pusi, noklāja māju jumtus ar vēl biezāku sniega kārtu, pieputināja pagalmus, bet arī te neviens no puteņa nenobijās, tikai māju skursteņi arvien biežāk pūta gaisā pelēcīgu dūmu dvašu.

Viskuplākos dūmus izpūta ciemata priekšnieka vectēva Kurmja dzeltenās mājiņas skurstenis. Pats mājas saimnieks siltā istabā, ērti atlaidies šūpuļkrēslā, uz ceļiem uzsedzis rūtainu segu (jo siltuma, pēc viņa domām, nekad neesot par daudz), skatījās kamīnā, kura sārtajā uguns mutē omulīgi sprēgāja dzirksteles. Iepretī vectēvam uz zaļā dīvāna sēdēja kaķēns Miks un vāverēns Toms. Viņi vairākus vakarus pārmaiņus lasīja vectēvam Kurmim grāmatu «Raibā vasara». Toms, pabeidzis pēdējo nodaļu, aizvēra vākus.

—   Ir gan jocīgi, — kaķēns Miks brīnījās, — citur pasaulē ir tieši tādi paši kā mēs un dzīvo arī tāpat kā mēs.

Vāverēns Toms sprieda citādāk:

—   Simts punkti, ka «Raibajā vasarā» patiešām ir rakstīts par mums, kā tu, vectēv, domā?

Vectēvs nešaubīdamies atbildēja:

—   Vāverēnu Tomu un kaķēnu Miku ir pilna pasaule, bet tāds ciemata priekšnieks kā profesors Kurmis ir tikai viens, tāpēc — saprotiet paši … Pa vasaru visādi ekskursanti maisījās apkārt, kāds būs noskatījis mūsu ciematu.

—   Tad jau . . . tad jau … — Miks sastostījās, — mēs nevaram būt droši, ka atkal par mums neuzraksta.

—   Vēl arvien snieg, — Toms, piegājis pie loga, vēroja, kā vējš dzenāja sniega pārslas, te patrencot tās sānis, te brīžiem pasviežot augšup, bet galu galā tās visas nokrita zemē.

Arī vectēvs, nepieceļoties no šūpuļkrēsla, palūkojās.

—   Jā, baltā ziema ir klāt.

Tai mirklī Vijolīšu gravas virzienā sniegs pašķīda uz visām pusēm, balts mākonis traucās pāri kupenām, uzvirmojot platu sniega vērpeti.

Vectēvs pietrūkās kājās, bet Miks ar vienu lēcienu bija logam klāt.

— Kas tas? — visi trīs izbrīna pilnās balsīs reizē iesaucās. Tikai pēc laba laika viņi uzzināja, par ko toreiz brīnījās.

KARTĪBAI JĀBŪT

— Kārtībai jābūt! — to ciemata «Vecozoli» priekšnieks, pensionētais zemes rakšanas darbu profesors Kurmis, bieži vien atkārtoja pie sevis un pārliecinoši skaļā balsī izteica, citiem dzirdot. Lai kārtību neaiztramdītu prom nekārtība, priekšniekam nācās daudz ko atcerēties, bet vai visu var paturēt prātā? Turklāt vectēvs atzinās: viņa galva esot tik pilna ar lielām un vērtīgām zināšanām, ka tur ikdienas sīkumiem vairs vietas nav. Un kālabad izgudrots papīrs un zīmulis? Tāpēc viņš svarīgiem pierakstiem iekārtoja sarkanvākainu piezīmju grāmatu, ko glabāja rakstāmgalda kreisās puses pirmajā atvilktnē blakus garšvielām, taču sarkanajai grāmatai piemita nelāga īpašība pazust un noslēpties visneiedomājamākās vietās.

Domājot par svarīgo ciemata priekšnieka pienākumu, vectēvs Kurmis atvēra rakstāmgalda kreisās puses pirmo atvilktni. Piezīmju grāmata atkal bija nozudusi. Lielā meklēšana, tāpat kā citās reizēs, sākās ar domāšanu, bet vienlaikus radās daudz domu, un nevarēja saprast, kura pareizākā. Brīdi prātojis, ciemata priekšnieks nolēma pārskatīt rakstāmgalda atvilktnes, gaisā jau uzskriet grāmata nevarēja. Pārmeklējot pirmo atvilktni, uz grīdas nokrita dažas garšvielu kārbiņas un paciņas, neveikli vandoties otrajā atvilktnē, pāris zāļu tēju tūtiņu mīksti nosēdās blakus garšvielu kārbiņām un paciņām. Sarkanos vākus neredzēja, tikai zāļu tēju smaržas pārlidoja pari istabai. Pagrūstīja arī naglas un instrumentus trešaja atvilktnē.

—   Re, atradās pagājšmēnes pazudušais kabatas nazis, biju no tā jau atvadījies. Nav sliktuma bez labuma. — Atradums ieceļoja vestes kabatā. — Tikpat kā no jauna nopirkts.

Rakņājoties rakstāmgalda labajā pusē, arī vairākām galvas sāpju tablešu paciņām un ozolzīļu kafijas bundžiņai gribot negribot nācās piebiedroties raibajiem sīkumiem uz grīdas.

Maķenīt atpūties šūpuļkrēslā, pazudušās grāmatas meklētājs piecēlās un atvēra sienas skapja durvis.

—   Varbūt tur būšu nogrūdis?

Spieķis un vecā salmu platmale pārvietojās istabas vidū uz svītrainās grīdsegas, turpat pievienojās divas no jaunības dienām saglabātas lāpstas un lielā tumšzilā iepirkumu soma. Sarkanās piezīmju grāmatas kā nebija, tā nebija.

Jau piekusušais meklētājs, iegrimis pārdomās, staigāja pa istabu — piecus soļus uz priekšu un tieši tikpat daudz atpakaļ.

Lielais sienas pulkstenis četras reizes nosita bim-bam. Ahā! Toms un Miks sen no skolas pārnākuši, tūliņ jāuzgriež telefona numurs 500.

—   Vai Toms? Abi ar Miku nekavējoties ierodieties pie manis!

Pēc brītiņa vāverēns Toms un kaķēns Miks jau stāvēja ciemata priekšnieka istabā.

—   Vai kādas nepatikšanas? — vāverēns Toms paskatījās nekārtībā uz grīdas.

—   Ar mani nekādas nepatikšanas nav iespējamas, var būt tikai patikšanas. Un patīkamais, ko jums šoreiz sagādāju, — lūk, tās mantas jāsaliek atpakaļ vietās, pēc tam, jauki izklaidējoties, jāatrod mana pazudusī piezīmju grāmata, — vectēvs pasmīnēja.

Miks bez ievaidēšanās neiztika un klusām pačukstēja Tomam:

—   Nevarētu teikt, ka mūs sagaida jautrība.

—   Tagad sarunām jāpiesien mezgls un jāķeras pie darba, — ciemata priekšnieks mudināja.

Ārā lēnām sabiezēja tumsa, kamēr izmētātās mantas atkal ieņēma savas ierastās vietas atvilktnēs un skapī. Mājas saimnieks nopriecājās, ka viss atkal pie vietas, un ērti atlaidās šūpuļkrēslā. Miks un Toms piemetās uz dīvāna gala.

—   Mik, paņem bateriju, aizteciet abi uz malkas šķūnīti un . . .

Šoreiz Mikam domas strādāja zibenīgi — tūliņ liks pārkravāt visu lielo malkas grēdu. Viņš pabailīgi, bet steidzīgi ierunājās, neļaujot vectēvam beigt sakāmo:

—   Vai uz šķūnīti nevarētu rītdien?

—   Nevar rītdien, žigli atnesiet sīkākus skangalus, ar ko plīti iekurināt. Jāuzvāra liepziedu tēja.

Līdzko draugi, priekšnamā uzvilkuši kažociņus, aizvēra aiz sevis ciemata priekšnieka dzeltenās mājas ārdurvis, Toms tūdaļ pārmeta Mikam:

—   Ko tu mūžīgi maisies pa vidu, es sāku nesaprast, vai tu man esi draugs vai blakus staigājoša grūtība.

Miks gribēja sadusmoties, bet viņš neko nevarēja uzreiz un nedaudzajos soļos līdz malkas šķūnim nepaspēja kļūt dusmīgs.

—   Rit jānorok sniegs no taciņas, citādi vectēvs staigājot var paklupt, — Toms sacīja.

Malkas šķūņa durvis, atveroties nodziedājušas čīkstošu dziesmu, ļāva baterijas gaismas kūlim apspīdēt uz skaldāmā kluča vientuļi gulošu vectēva piezīmju grāmatu.

Nolicis malku plīts priekšā, Toms no azotes izņēma sarkano grāmatu. Noklausījies, kur tā atrasta, vectēvs Kurmis nemaz nejutās pārsteigts.

—   Jā, ar mani ir tas gadījums, kad lielas zināšanas nav saistītas ar tikpat lielu to pielietojumu. Droši vien grāmatu biju paņēmis līdzi, lai ierakstītu domu graudus, kas, malku

skaldot, ienāktu prātā. Malkas skaldīšana vienmēr sekmē domāšanu.

Miks un Toms bez teikšanas zināja, kas viņiem tālāk darāms — jāiekurina plīts un jāliek vārīties ūdens. Tējas apliešanu baltajā emaljētajā krūzē vectēvs uzticēja tikai sev un vienmēr šaubījās, vai pats izdara, kā pienākas.

Atgriezušies no virtuves istabā, draugi ieraudzīja mājas saimnieku sēžam pie rakstāmgalda uz nesen pirktā grozāmā krēsla. Viņi pār vectēva platajiem pleciem paskatījās piezīmju grāmatā, kurā tika pielikts punkts domu graudam:

«Pie mēness degunu nesasildīsi.»

-

Pēc tam Kurmis atšķīra pirmo lappusi un ieskatījās trekniem

burtiem rakstītā ciemata iemītnieku saraksta blakus atzīmēs — kuri aizbraukuši uz siltām zemēm, kuri pārlaiž aukstumu ziemas miegā.

Tiem, kas darbojas ciematā, viņa skatiens, ātri pārslīdējis, apstājās pie bezdelīgu ģimenes.

—   No bezdelīdziņas Vivitas vēl arvien nav vēstules. Parasti neraksta, ja iet ļoti slikti un ja iet ļoti labi.

—   Tad viņai iet ļoti labi! — Miks un Toms iesaucās reizē, jo viņi gribēja, lai tā būtu.

—   Un kā ir ar mūsu ziemas miega gulētājiem? Vai visiem pie vārtiem pielikts uzraksts, lai netraucē?

—   Tu taču pats pārbaudīji un mūs uzslavēji, — atgādināja Toms.

—   Jo īstāks profesors, jo biežāk kaut ko aizmirst.

To sakot, Miks gribēja izpatikt ciemata priekšniekam, bet «īstākais profesors», nepievērsis Mika secinājumiem ne mazāko uzmanību, ielika sarkano piezīmju grāmatu rakstāmgalda kreisās puses pirmajā atvilktnē un pārliecinoši noteica:

—   Kārtībai jābūt!

SVESINIEKS NEMAZ NEBIJA SVEŠS

īsākais ceļš no meža skolas uz ciematu «Vecozoli» nebūt nebija taisnākais, tas līkumoja un cilpoja, svinīgi apejot lielās egles un lazdu pudurus, tikai pie greizās gobas meta pēdējo cilpu un no turienes stiepās garumā taisni, taisni vien. So taisno gabalu līdz ciematam naskā solī varēja noiet desmit minūtēs. Cieši nomīdītā taka ne tikai spīdēja kā ledus, vietumis tā bija arī slidena, tāpēc trīs gājēji palēnām čāpoja garām greizajai gobai. Patiesībā neveikli klunkuroja vienīgi kaķēns Miks, bet vāverēns Toms un zaķēns Jēkabiņš piemērojās viņa gausajai gaitai. Nepametīs jau draugu vienu meža vidū.

No ciemata puses pa to pašu ceļu gariem, lamzīgiem soļiem lampačoja vilks Pelēcis. Ceļa pēdējās cilpas galā viņš satika trīs lēnos gājējus. Atņēmis labdienu, Pelēcis apstājās un uzsāka sarunu:

—   Es tā pārbijos, tā pārbijos, ka vēl tagad esmu nobijies. Nevar saprast, kas notiek, viss mežs rīb, krakšķ un brakšķ.

Miks nekādus trokšņus nesaklausīja, tomēr drošības labad strauji pagriezās atpakaļ paskatīties un paslīdēja, ja Toms viņu nepaspētu pieturēt, būtu novēlies.

—   Ej nu, — zaķēns Jēkabiņš kā ticēja, kā neticēja, — kāpēc mēs neko nedzirdam?

—   Neesmu vainīgs, ka tev sliktas ausis, — vilks Pelēcis šausminoši iepleta acis, — un es skatos, skatos un ieraugu — uz ceļa viņš pats… — Pelēcis apklusa un kā lielās bailēs sastinga.

—   Nu un tālāk, tālāk? — Toms nepacietīgi skubināja.

—   Ko domājat, redzu — nāk Miktomjēkabs.

—   Kas tas par zvēru? — Miks sāka trīcēt, kaut viņa kažociņš nekļuva plānāks un pēkšņi milzīgs aukstums arī neuznāca.

—   Kur viņš ir? — Toms bija gatavs sastapties ar nezināmo svešinieku, vienalga, cik briesmīgs tas būtu, kas tur gaišā dienas laikā ko baidīties?

Zaķēns Jēkabiņš domāja, vai nezust mežā, bet varbūt uzskrien tieši virsū tam, kā viņu sauca . . . Tāpēc palika stāvam, kur stāvējis.

—   Viņš ir tepat! Oi! Oi! Es laižos. — Un vilks Pelēcis, smiedams savu visskaļāko smieklu, lamzāja prom.

—   Evū! — Toms atjēdzās. — Pelēcis mūs izjokoja, Miktomjēkabs — tie taču esam mēs — Miks, Toms, Jēkabs.

—   Tad nekādu briesmu nav, — Jēkabiņš jutās piekrāpts, baidīties bija interesanti.

Miks nodomāja, ka vajag tā jokoties, lai citiem nāktu smiekli, nevis, otru sabaidot, pašam par to smieties. Skaļi viņš neizteicās, negribēja atzīties pirmītējā izbīlī. Tūliņ norimties kaķēns nevarēja un sāka gudrot, kādas tālākas nepatikšanas sekos Pelēča jokam. Kamēr viņam izdevās sadomāt gaidāmās likstas, tikmēr draugi gāja klusējot. Sī klusēšana nebija ilgstoša, pēc dažām minūtēm Miks, cenšoties izskatīties nepārspējami gudrs, jautāja:

—   Vai jūs zināt, kas ir vislipīgākais?

—   Iesnas, — zaķēns Jēkabiņš to labi zināja, jo vienmēr, kad mazākais brālis šņaukājās, viņš laikus meklēja lielāku kabatlakatu.

—    Nekā, vislipīgākās ir iesaukas, tagad mūs tā vien sauks — Miktomjēkabs. Pelēcis jau neklusēs.

—   Un tad? — Toms pasmējās. — Ja vajadzīgs, mēs taču visi trīs esam kā viens.

Jēkabiņam un Mikam par to nebija ko iebilst. Atlikušo ceļu ejot, viņi pārsprieda vakardien televizorā redzēto multiplikācijas filmu «Zilais Zilonis».

Bet vilks Pelēcis tūliņ aiz līkās gobas pamanīja eglē atpūšamies žagatu Zvadzinātāju. Mika domas izrādījās pareizas, Pelēcis patiešām izlielījās, kā piemānījis trīs draugus. Tādus jaunumus padzirdējusi, žagata Zvadzinātāja aizmirsa nogurumu un žiglākā lidojumā nekā parasti pāri koku galotnēm steidzās uz ciematu «Vecozoli». Lidošana paliek lidošana, un Zvadzinātāja ciematā nokļuva ātrāk nekā tie trīs, kuri ejot pārsprieda multiplikācijas filmu «Zilais Zilonis».

«URRĀ!» PAR ĀTRU

Trīs draugu pārrunas par zilā ziloņa zilu brīnumu pilnajiem piedzīvojumiem Zilzemē, kā iepriekš nomērītas, izbeidzās tieši pie ciemata priekšnieka Kurmja mājas.

Tobrīd vectēvs Kurmis silti sakurinātā istabā sēdēja grozāmā krēslā blakus rakstāmgaldam un labpatikā klausījās zīlīšu kora dziesmu, ko no Lielā Meža atnesa radio. Izdzirdis omulību traucējoši, asi ieskanamies zvanu, viņš pagriezās ar visu krēslu (kārtējo reizi nopriecājoties par šādu izcilu izgudrojumu — krēslu, kas atļauj tik viegli pagriezties, uz kuru pusi gribi), pastiepās līdz galda galam un, izslēdzis radio, skaļi uzsauca:

—   Durvis ir vaļā!

Trīs atnācēji, atstājuši kažokus priekštelpā, nostājās rindā pretī vectēvam. Toms jau pavēra muti, lai izsacītu nāciena iemeslu, bet nepaspēja, mājas saimnieks viņus uzaicināja apsēsties pie apaļā galdiņa. Toms, Miks un Jēkabiņš saprata, ka sagaidāma garāka runāšana.

—   Sveiciens jums no žagatas Zvadzinātājas, — vectēvs viltīgi palūkojās ciemiņos. — Ko Miktomjēkabs man labu teiks?

Draugiem pietika saskatīties ar pusskatienu, lai saprastu, ka vilks Pelēcis ir sastapis žagatu Zvadzinātāju un izpļāpājies. Ko zināja Zvadzinātāja, to zināja visi tādā attālumā, cik tālu viņa spēja aizlidot.

—   Sen ilgojamies pēc apvienojoša nosaukuma, kādreiz jau Pelēcim izdodas ko labu sagudrot, — vāverēns Toms to pateica īpaši vienaldzīgi, tad svarīgākā balsī turpināja: — Mēs vakar, tev malku nesot, abi ar Miku nolēmām . . .

—   Tu nolēmi viens pats, — Miks pārtrauca, laikam negribēja pieļaut, ka draugs bojā sev raksturu, runājot nepatiesību.

—   Netraucē nopietnu runu, — Toms aizrādīja kaķēnam. — Mēs atnācām norakt sniegu no šķūnīša takas, Jēkabiņš arī.

—   Ahā! Nav peļama ideja, bet vispirms parunāsim par dzīvi. Es, kamēr nebiju pasācis klausīties radio, domāju — visu jau zinu, tomēr nav vis tā, tagad ko jaunu dzirdu. Par piemēru, nosauciet vārdu, kurā ir cukurs.

—   Cukurbiete, — Toms gribēja būt pirmais gudrākais.

—   Netrāpīji vis, — vectēvs smīnēja.

—   Cukurniedre, — Jēkabiņš minēja.

—   Nav, es teicu — vārdu, kurā ir cukurs. — Varēja manīt, vectēvam patīk, ja uzreiz nav īstās atbildes.

—   Cukurs, cukurs, cukurs … — Miks murmināja, tad kā apsvilis pielēca kājās, — tas vārds ir cukurtrauks.

—   Uzminēji gan. Ar sniega rakšanu ir tā, ja ko dara, tad pa īstam. Pirmām kārtām attīrīsim ciemata lielo ceļu. Tom, žigli aizskrien un apziņo, lai visi tūliņ ierodas pie maniem vārtiem.

Viens divi, un vāverēns jau prom, arī pats vectēvs Kurmis šoreiz gluži veikli uzģērba krietni vien apdilušo melno kažoku un ziemas cepuri sameklēja ātrāk nekā citās reizēs. Kur gaidāma kāda izrīkošana, viņš vienmēr jutās žirgts un mundrs.

Vispirms ciemata priekšnieks aizbrida līdz malkas šķūnim

un sameklēja septiņas veselākās sniega lāpstas, pavisam tur kaktā glabājās kāds ducis. Vienu viņš paņēma pats, pārējās pasniedza zaķēnam Jēkabiņam, lai stiepj uz vārtu pusi. Zaķēns vēl nepaspēja kārtīgi klēpī saņemt nesamo, kad — atpakaļ jau vāverēns Toms; trīs mājas apskriet, tas viņam — žips turp un žips atpakaļ. Toms paņēma pusi Jēkabiņa nastas. Miks, šķībi paskatījies, teica:

—   Es domāju, ir nepieklājīgi jaukties citu darbā.

—   Kad tev būs kas smagāks jānes, es centīšos būt ļoti pieklājīgs, — Toms atbildēja.

—   Jocīgais, es nemaz netaisos nest lielus smagumus. — Miks sacīja, kā domāja.

Pie dārza mazajiem vārtiņiem jau stāvēja vilku suns Marss. Augstpapēžu spoži melnajiem zābakiem dziļi grimstot sniegā, sīkiem solīšiem pienāca lapsiņa Iveta, un paklibodama pie- klunkurēja vecmāmuļa Vārna. Atspiedusies pret vārtu stabu, vecmāmuļa virs mēteļa uzsēja pelēku bārkstainu lakatu, tā viņa darīja, lai būtu siltāk, nemaz neiedomādama, ka pašreiz tas ir modē. Lakata siešana ne mazākā mērā nekavēja runāšanu, viņa stāstīja visiem jau daudzkārt dzirdēto:

—   Re, es jaunībā pa ziemu meklēju siltākas zemes, bet tagad esmu apradusi ar puteņiem un saltumu. Nav ko vecos kaulus lauzīt, pa svešu pasauli klimstot.

—   Hm-mm, — vilku suns Marss norūca, negribēja būt nepieklājīgs vecmāmuļai neko neatbildējis.

Vectēvs Kurmis pienāca tik svinīgi, ka pat vecmāmuļa Vārna neuzdrīkstējās ko sacīt. Pasniedzis katram lāpstu, viņš, novērtējis ciemata galvenā ceļa garumu un platumu, izlēma:

—   Sadalīsimies komandās, citādi mēs ar lāpstu kātiem vairāk bakstīsim cits citam sānus, nekā raksim. No vārtiem sāks darbu Iveta, Vārna un Jēkabiņš, bet Miks, Toms un Marss ies uz ceļa viņējo galu un raksies pretī. Skaidrs?

Visiem tas bija skaidrs.

Vāverēns Toms un kaķēns Miks, noskatoties uz nopietnības pārņemto vilku suni Marsu, aizgāja klusējot, bet otrajā komandā vecmāmuļa Vārna tūdaļ uzsāka sarunu ar zaķēnu Jēkabiņu.

—   Sen, Jēkabiņ, neesmu tevi redzējusi. Kā iet pa skolu?

—   Tā . . . Normāli.

—   Un kas tev vislabāk patīk skolā?

—   Vislabāk man patīk, kad atskan pēdējais zvans un stundas beidzas.

—   Kā tu teici? — Vecmāmuļa uzreiz nevarēja apjēgt, ko Jēkabiņš pateicis, bet zaķēns saprata viņas jautājumu kā pārmetumu un taisnojās:

—   Tomēr es daru skolā visu, ko vajag.

To vecmāmuļa saprata un, paskatījusies uz sniegā iegrimušajiem galvenā ceļa vārtiem, pie kuriem viņi jau piegājuši, noteica:

—    Es arī daru, ko vajag. — Dūšīgi iedūrusi lāpstu tuvākajā kupenā, viņa izcēla to ar lielu kaudzi un atvēzējusies meta sniegu uz ceļa malu, bet sniegs, neaizsniedzis ceļu, kā ar baltu pulveri nokaisīja lapsiņas Ivetas rūsgano mēteli.

—    Lūdzu, nepikojieties! — lapsiņa nopurinājās un pārgāja otrpus ceļam.

Vectēvs Kurmis, atbalstījies uz sniegā iedurtās lāpstas, vērojot, kā citi strādā, enerģiski stāstīja, cik skaisti izskatīsies un būs ērts staigāšanai gludi noraktais ceļš, neaizmirsa arī piebilst, ka tas ciematam darīs godu. Izrunājies viņš aizšķūrēja pāris reižu ar kaudzi piegrābtu lāpstu līdz ceļmalai un tad atkal apstājās.

—    Mana specialitāte ir zemes rakšana, ar sniegu nav tas, jāpaskatās, kā veicas otrējiem.

Lāpstu pa sniegu velkot un pārvarot brišanas grūtumus, zemes rakšanas speciālists, lēnām čāpojot, ieraudzīja lapsiņas Ivetas dārza sētai pārliekušos jauno priedīti. Sniega blāķis, ieķēries tās zaros, nolieca kociņu gandrīz līdz zemei.

—   Tam sniegam galīgi nav prāta, viņam jākrīt uz zemes un jāpasargā saknes no salšanas, bet viņš gāžas arī, kur nevajag, tā var nolauzt koku, — vectēvs šķendējās, purinot priedīti, Stūra, atbrīvota no smagās nastas, tūdaļ atliecās taisna. Nu varēja mierīgi iet tālāk.

Otrējie rāvās dūšīgi. Te jau varēja redzēt, kā izskatās no- copts ceļš, labu gabalu tas bija gludi norakts, abās ceļmalās nirguļoja balts sniega valnis. Pat Miks vēl ne reizes netika itliecis muguru. Viņš domāja, ja draugi toreiz, ejot mežā pa ;lideno ceļu, pielāgojās viņa lēnajai iešanai, tad viņam tagad āmēģina tikt līdzi Toma ātrajai rakšanai, kaut gan pēc Mika laprašanas tas nebija taisnīgi, lēni iet ir vieglāk nekā ātri trādāt, bet ko gan visu nedara draudzības dēļ . . .

Vectēvs Kurmis pienācis nopriecājās: — Kur ir īsts priekšnieks, tur agri vai vēlu rodas kārtība. — Piemetis ar savu lāpstu mazliet sniega ceļmalas valnim, viņš atkal sacīja:

—   Mana specialitāte ir zemes rakšana, ar sniegu nav tas, jāiet paskatīties, kā iet viņējiem.

Tikko vectēvs pietuvojās lielajiem vārtiem, viņam blakus pienāca lapsiņa Iveta un čukstēja, lai vecmāmuļa Vārna nedzirdētu, tai, tāpat kā žagatai Zvadzinātājai, kas pa ausīm iekšā, tas pa muti ārā.

—   Mans vīrs jau trīs nedēļas kā prom radošā komandējumā tālajos ziemeļos.

—   To zina viss ciemats, cik ilgi Džona nav mājās, vecmāmuļa Vārna izskaitījusi, ka divdesmit vienu dienu nav skanējis tavs taures pūtiens: tra-ta-tā! Tra-ta-tā! Māksliniekam der redzēt pasauli. Nav ko saukt mājās, nav ko taurēt.

—   Bet ja viņš par daudz saskatās uz ziemeļu sudrablapsām?

—   Tu baidies, ka viņš samaitās acis? — ciemata priekšniekam to izdevās pajautāt pavisam nopietnā balsī, ne velti viņš jaunībā bija spēlējis teātrī.

Iveta pārmetoši pavērās vectēvā, vai tiešām viņš nesaprot, par ko jābaidās, labāk nemaz nebūtu runājusi. Viņa pagriezās prom un sāka rakt ar tādu niknuma pilnu sparu, ka varēja domāt — sniegs viņu ir īpaši nokaitinājis.

Darbam turpinoties, ciemata priekšnieks vairākkārt aizstaigāja no vienas komandas pie otras.

Kad Miks ar savējiem aizrakās līdz pusceļam, viņš apstājās un prātoja:

—   Nekāds izcilais matemātiķis es neesmu, bet, ja trīs rok sniegu vienā ceļa galā un trīs otrā, tad satikties vajadzētu pusceļā, bet šie tur ķepurojas netālu no vārtiem.

—   Vienmēr neiznāk, kā vajadzētu. Visiem nav tik daudz spēka, — Marss aizrādīja.

Miks atsāka rakšanu, vai tad citādi var, ja esi ieskaitīts stiprajos?

Abas komandas satikās iepretī vecmāmuļas dārza sētai. Tagad visiem bija ko atskatīties un paskatīties. Līdzens ceļš ar kārtīgu sniega valni abās pusēs, pie katriem vārtiem atrakts laukumiņš ērtākai staigāšanai. īpaši priecājās kaķēns Miks, būdams nešaubīgi pārliecināts, ka tās dienas darbi beigušies, viņš līksmi vicināja lāpstu gaisā un skaļi sauca: — Urrā! — Arī citiem pielipa Mika sajūsma, un viņi pievienoja savus «urrā!». Vienīgi vectēvs Kurmis dziļdomīgi klusēja, kad urra- vošana beidzās, viņš sacīja:

—   Tas «urrā!» ir par ātru, vēl jau visi darbi nav galā.

KĀ PIETRŪKST MŪSU ZIEMAI?

—   Tagad sekojiet man, — vectēvs Kurmis, sniega lāpstu pārlicis plecam, neatskatoties drošiem soļiem gāja pa gludi norakto galveno ceļu, kas Vecozolu ciematu pārgrieza divās vienāda lieluma daļās. Pie lielajiem vārtiem viņš apstājās.

—   Toms ir, Miks ir, Jēkabiņš ir, Vārna ir, Iveta ir, Marss ir, — murmināja ciemata priekšnieks, pārskatot pēc kārtas visus viņam sekojušos. Apmierināts, ka neviens nav pazudis (aizdomas viņam bija uz Miku, Tomu un Jēkabiņu), viņš omulīgi sacīja:

—   Pārbaudi sāksim no šejienes.

Šejiene bija pirmais zemes gabals no lielajiem vārtiem pa labi, un tas piederēja bezdelīgu ģimenei. Mikam par prieku, pārbaudīšana norisa īsi un ātri. Vectēvs ar cimdu noslaucīja sētai piestiprināto plāksnīti, kura skaidri salasāmiem burtiem vēstīja: «Atrodas siltās zemēs,» — tad ar visu spēku paraustīja vārtu piekaramo atslēgu, pārliecinājies, ka tā kārtīgi veic savu pienākumu, Kurmis pamāja un čāpoja tālāk, lai iekļūtu vecmāmuļas Vārnas dārzā, bet ar iekļūšanu tur nebija tik vienkārši — liela sniega kupena neļāva atvērties ilgāku laiku nevirinātajiem vārtiem. Vienīgi vilku sunim Marsam bija pa spēkam atbīdīt ne visai platu spraugu, pa kuru viņš pats kā lielākais varēja tikai sāniski iespraukties ar vienādi biezu sniega segu klātajā pagalmā. Pamanījusi vectēva Kurmja dusmīgo skatienu, vecmāmuļa sāka taisnoties:

—   Es pati līdz savai priedei aizlidoju, un kas pie manis nāks. Kādi man tur celiņi vajadzīgi.

—   Nevar zināt, vai kādreiz nerodas vajadzība aiaiet pie tevis, un nav lāgā, ja apkārt mājai izskatās, it kā tur neviens nedzīvotu, ja patiesībā dzīvo, — vectēvs, neklausot Vārnas iebildumiem, izrīkoja talciniekus.

Vecmāmuļa Vārna turpināja taisnoties:

—   Domājat, ka es visu laiku guļu un tāpēc te nepiekopts. Man patīk arī pa dienu acis aizvērt, tik daudz ir jau redzēts, ka dažbrīd vairs negribas neko skatīties.

Kad bija atrakta taka līdz lielajai priedei, kuras skujotos zaros slēpās vecmāmuļas Vārnas mājiņa, vectēvam Kurmim ar pirmo tvērienu izdevās saķert pie apakšējā zara auklā piekārto gaļas klapējamo koka āmuru, to stingri turot, viņš pasauca vecmāmuļu.

—   Ei, Vārna, Vārna, kur tu esi? Aizlido savā mājā un klausies.

Vecmāmuļa Vārna ko nesaprotamu klusi pie sevis nomurmināja, tomēr pacēlās spārnos. Līdzko noklaudzēja Vārnas mājas durvis, Kurmis ar āmuru trīs reizes dūšīgi piesita pie priedes-stumbra. Saimniece atvēra priekšnama lodziņu. *

—   Vai dzirdēji klauvēšanu?

—   Par daudz dzirdēju.

—   Tagad parādi savas slavenās kāpnes.

—   Vai tu beidzot esi sadūšojies pa tām kāpt? — Vārna brīnījās, no lieveņa nolaižot lejā vējā šūpojošas virvju kāpnes.

—   Redzējuši esam, ka nav satrūkušas, rullē augšā, — Kurmis steidzīgi pateica un pagriezās uz promiešanu, viņam sāka reibt galva, paskatoties vien uz tādām kustīgām kāpnēm.

Vecmāmuļa, lidojot no priedes lejā, šķendējās:

—   Pārbauda mani kā pirmās klases skolnieku.

Trešā dārza sētai ar uzrakstu «Ciemata priekšnieks Kurmis» visi pagāja garām.

Nākošie ciemata priekšnieka kaimiņi bija ezīšu ģimene. Talciniekus apstādināja pie sētas pieliktais uzraksts: «Netraucēt, guļ ziemas miegā». Tāds pats uzraksts tālāk pie āpšu ģimenes un ķirzaciņas Bertas dārza vārtiem. Visu triju vārtu priekškaramās atslēgas uzcītīgi strādāja savu darbu.

Pie ķirzaciņas Bertas dārza pēdējā sētas staba izbeidzās ciemata galvenais ceļš. Talcinieki pārsoļoja otrā pusē, bet pie pirmā zemes gabala nemaz neapstājās. Tur aizsalis, ar biezu sniega segu apsedzies, dziļā miegā gulēja peldbaseins. Toms gan tūlīt atcerējās, ko pagājušā vasarā runāja ar brāļiem lūsēniem.

—   Vajadzēs sākt rīkoties, — viņš teica Mikam.

—   Kā rīkoties? — Miks paredzēja, ka Toma rīkošanās saistīsies ar viņu.

—   Drīzumā redzēsi.

—   Ceru, tas drīzums nebūs tik drīz, — kaķēns piekusis spēja domāt vienīgi par gultu.

Vectēvs Kurmis aizčāpoja garām peldbaseinam, garām vilku suņa Marsa un viņa kaimiņu lapsu ģimenes dārziem. Tālāk vāverēna Toma varenais ozols, kura zari kā jumts apņēma pusi dārza, gribi vai negribi, lika uz sevi paskatīties.

Blakus Toma ozolam, pāri zemajai sētai no ceļa labi varēja redzēt uzkalniņā kaķēna Mika māju un ap to dusmīgi sabozušos solus, uzmetušus apaļīgus sniega kūkumus.

Piekusušais vectēvs Kurmis vēl jaudāja gausi aiziet līdz vardulēna Vara zemes gabala zaļajiem vārtiem, lai pārliecinātos, vai gadījumā vējš nav norāvis uzrakstu: «Netraucēt, guļ ziemas miegā». Varis savu vienkāršo māju bija uzcēlis klajākā, vēja nedarbiem pieejamā ciemata stūrī. Nē, vējš te neko nebija spējis padarīt stipri pienaglotajam uzraksta dēlītim.

Vectēvs Kurmis, izteicis atzinīgus vārdus uzcītīgajiem talciniekiem, piebilda:

—   Miktomjēkabs ienāks pie manis.

Pēc žagatas Zvadzinātājas nesenā apciemojuma visi zināja, kas tas Miktomjēkabs ir, un to arīdzan visi saprata, ka tiem trim darbs vēl nav beidzies.

Vectēva Kurmja dārzā talciniekiem sekoja arī krēsla, kas drīz sabiezēja par tumsu. Vajadzēja ieslēgt lieveņa lielo lampu. Kamēr Miks, Toms un Jēkabiņš atraka taku līdz malkas šķūnim, tikmēr vectēvs stāvēja malā, iebridis sniegā, un slavēja, cik viņi smuki strādājot. Kad pēdējais tās dienas talkas darbs bija paveikts, viņš, lēnām pieliecies, paņēma sniegu, saspieda pikā un noteica:

—   Būs siltāks, sniegs kļūst mīkstāks.

Iegājis mājā, novelkot kažoku, ciemata priekšnieks sajuta nepatīkamu, aukstu drebuli. Labu laiku viņš sildījās pie krāsns mūrīša un, kad siltums drebuli bija aizdzinis, savā sarkanajā piezīmju grāmatā ierakstīja:

«Skatoties, kā citi strādā, nesasildīsies.»

Pa to laiku Miktomjēkabs stāvēja uz galvenā ceļa — uzreiz jau tā nevarēja šķirties.

Vāverēns Toms, pagrābis sniegu no ceļmalas vaļņa, tāpat ka pirmīt vectēvs, saspieda pikā un atgādināja draugiem:

—   Vai dzirdējāt, vectēvs teica — sniegs kļūst mīkstāks.

—   Jocīgais, — Miks gari nožāvājās, — mīksts vai ciets, sniegs paliek sniegs.

—   Nav vis, kā tu saki, arī sniegs var būt kaut kam derīgs vai nederīgs.

Zlaukš! Toms iesvieda Jēkabiņam ar sniega piku.

—   Re, kur ir derīgs mīkstais sniegs!

Jēkabiņš nepalika Tomam parādā un meta tik veiksmīgi, ka pika nolidināja no galvas Tomam pakausī atbīdīto cepuri.

Arī Miks nevarēja mierīgi noskatīties, tādās reizēs nogurums pazūd kā nebijis. Krustu šķērsu sāka lidot sniega pikas, ne tikai trāpot pikotājiem vien, pat sētu aplipināja balti plankumi. Pikošanās tikpat pēkšņi kā sākusies, tāpat arī aprāvās, jo cimdi jau bija slapji un to valkātāji piekusuši.

—   Mūsu ziemai tomēr vēl kā ļoti svarīga pietrūkst. Kā tu, Mik, domā, kas tas varētu būt? — Toms vēl aizelsies atsāka sarunu.

—   Es šodienas darbos redzēju, ka mūsu ziemai sniega par daudz, bet, kā pietrūkst, to gan nemāku pateikt.

—   Un ko tu, Jēkabiņ, domā?

—   Es domāju — jāiet mājās un cik labi, ka rīt ir svētdiena.

Toms bija neatlaidīgs.

—   Rīt desmitos pie Mika tiekamies, un izdomājiet — kā pietrūkst mūsu ziemai?

UN TOMĒR. . .

Otrā rītā bez piecām minūtēm desmitos vāverēns Toms un zaķēns Jēkabiņš satikās pie kaķēna Mika dārza vārtiņiem un, tos atvēruši, bija gatavi raustīt zvanu un dauzīties pie logu slēģiem, lai Miku uzmodinātu, bet, kā par brīnumu, kaķēns jau grozījās pagalmā. Līdzko Miks uzvilka no kažoka kabatas izņemtos, pa nakti rierītī izžāvētos raibos dūraiņus, viņā atmodās vakardienas pikošanās prieks. Viņš saspieda pamatīgu piku un mēģināja trāpīt skurstenim, bet tik tālu sviediens netika, pika nokrita uz slīpā apsnigušā jumta un, lēnām veļoties lejup, aplipinājās ar sniegu, kļūdama arvien lielāka un lielāka, līdz, sasniegusi jumta malu, nokrita lejā un sašķīda. Miks, novērojis sniega pikas ceļojumu pa jumtu, sasita ķepas un priecīgi palēcās.

—   Es pirmais! Es pirmais uzminēju! Mūsu ziemai trūkst Sniegavīra.

—   Jā, uzminēji gan, — Toms jutās vīlies, viņš domāja, ka tikai viņam vienīgajam Sniegavīrs ienācis prātā.

—   Es to arī zināju, — zaķēns Jēkabiņš mānījās un kārtējo reizi nodusmojās uz sevi, kālab viņam pats vienkāršākais ir vienkāršs tikai tad, kad cits to jau izdomājis.

Draugi, izgājuši uz ciemata lielā ceļa, apstājās. Toms pētoši skatījās apkārt, tad pagāja pāris soļu pa kreisi, pēc tam pa labi, skaļi spriedelējot:

—   Kur Sniegavīram būtu visīstākā vieta?

Mikam uznāca lielā prātošana:

—   Sniegavīram jāstāv tur, kur visi viņu redz un kur viņš redz visus, un kur viņu neviens netraucē, un kur viņš nevienu netraucē.

—   Vai tu īsāk runāt nemāki, es nekā nesapratu, — Jēkabiņš aizrādīja.

—   Ievērojot Mika prātīgo ierosinājumu, Sniegavīram jāstāv blakus vectēva Kurmja vārtiem cieši pie sētmales, — Toms izlēma bez kādas gudrošanas.

Nu atlika pāriet pāri ceļam un sākt darbu. Toms izrīkoja:

—   Mums jāsaveļ trīs sniega bumbas, vislielāko, pašu apakšējo, es uzņemos, vidējā pa spēkam Jēkabiņam, vismazākā būs galva, to atstāsim Mikam, jo viņš vienmēr uzdodas par gudrāko.

—   Bet ir slinkākais, — Jēkabiņš pie sevis klusām nomurmināja, taču Miks to dzirdēja un pārlaboja Jēkabiņa izteikumu:

—   Nevis slinkākais, bet apdomīgākais, un domāšanai vienmēr vajadzīgs laiks.

Jēkabiņš nezināja, ko atbildēt, tālab izlikās Miku nedzirdējis, un nebija arī vairs vaļas pļāpāt, bija jāķeras pie darba. Vislielākā sniega bumba tika savelta pati pirmā, pieripinājis to pie vectēva Kurmja vārtiem, Toms atskatījās, cik tālu ar darbiem tikuši draugi. Jēkabiņš jau tuvojās ar savu vēlumu. Viņi abi ar Tomu, vaigus piepūtuši, stenēdami uzcēla Jēkabiņa sniega bumbu uz Toma saveltās un stingri piespieda, lai labāk turētos.

—   Ei, Mik, kas ar tevi ir? — Toms nepacietīgi noprasīja.

Kaķēns, pacēlis savu nelielo bumbu, taisnojās:

—   Man taču vissarežģītākais darbs, ar galvu nav tik vienkārši.

Sniegavīram vēl piestiprināja sniega rokas un apaļas, nelielas pikas par tupelēm.

Miks nemaz neizrādījās piekusis, tieši otrādi, jutas gluži žirgts.

—   Tagad pārējo atstājiet manā ziņā, gaidiet un neko neaiztieciet, — kaķēns piekodināja un teciņus devās uz savu inaju. Drīz viņš atgriezās apkrāvies, kā nākdams no Lielā veikala, jau pa ceļam brīdinot:

—   Tagad paejiet malā un netraucējiet!

Vispirms Miks piešķīra Sniegavīra apaļajai galvai sejas izteiksmi: iesprauda divas melnas ogļu acis, burkāna degunu un sarkanu krāsainā zīmuļa galu mutes vietā, tad uzmauca tfalvā cauru vecu kastroli par cepuri. Uz vēdera rindā iespieda piecas pogas, katru savā krāsā un savā lielumā, nosakot:

—   Tā būs jaunākā mode.

Pašu pēdējo Sniegavīrs dabūja padusē apdilušu žagaru slotu. Miks nevarēja vien nopriecāties:

—   Kā dzīvs! Pilnīgi kā dzīvs.

Brītiņu pastaigājuši un no visām pusēm apskatījuši savu darbu, draugi atcerējās, ka rīt ir skolas diena un vēl neko nav mācījušies. Gribi vai negribi — jāšķiras un jāiet katram uz savu māju un jāatver grāmatu soma. Atvadoties Miks ko svarīgu pēkšņi atcerējās:

—   Paga, paga . . .

—   Kāds vēl «paga» … — Jēkabiņš noprasīja, domājot, ka viņam līdz mājām vistālākais gabals, kas tad šiem, jāpāriet tikai pāri ceļam.

—   Vai jūs ievērojāt, ka, mums promejot, Sniegavīrs pamirkšķināja kreiso aci? — Miks pajautāja.

—   Dažreiz ir tā, pats mirkšķina un domā, ka cits mirkšķina, — Toms neko tādu nebija pamanījis.

—    Iznāk gandrīz joks, — Jēkabiņš iesmējās un naski steidzās uz lielajiem vārtiem, bet vāverēns Toms tikpat žigli uz savu ozolu.

Palicis viens, kaķēns Miks apstājās un domīgi atskatījās.

—   Un tomēr . . . Lai viņi saka, ko grib — Sniegavīrs mirkšķināja.

MIKAM RODAS PROBLĒMAS

Svētdien Vecozolu ciematā trīs reizes noskanēja lapsiņas Ivetas taures pūtiens: tra-ta-tā! Tra-ta-tā! Visi saprata, ka mākslinieks Džons Lapsa atgriezies no tālajiem ziemeļiem, un arī to iedomājās, ka Džons trīs reizes aizkavējies ārpus mājas ilgāk, nekā Iveta viņam atvēlējusi. Vecmāmuļa Vārna, kura vienmēr visu zināja un bija pārliecināta, ka viņas domas ir nešaubīgi pareizas, nogrozīja galvu: «Re, vasarā Iveta nekad vienā dienā netaurēja vairāk par divām reizēm, māksliniekus neder laist prom tālu no mājas, pēc tam viņi to vien gudro kā skatīties uz durvju pusi.» Bet Miks nopriecājās, ka skolā beidzot reiz sāksies solītā zīmēšana. Un viņš nekļūdījās.

Pirmdien Meža skolā ieradās Džons Lapsa. Jau pirmajā zīmēšanas stundā atklājās liels pārsteigums, un vainīgs pie tā bija kaķēns Miks. Neviens nebūtu izbrīnījies, uzzinot, kādu aplamību viņš izdarījis vai neizdarījis ko vajadzīgu. Bet te — blaukš! Mikam ir talants.

Noklausījušies zīmēšanas tematu «Ziemas prieki», visi pirmajā brīdī domāja, ka tas ir vienkāršāk par vienkāršu. Kurš te nepazina ziemu un tās priekus? Bet, kad vajadzēja zīmēt, nekas lāgā neiznāca. Džons Lapsa, apstaigājis solus, paņēma tikai Mika zīmējumu un apskatījis piesprauda pie tāfeles. Un tad ne viena vien mute no brīnumiem atvērās.

—   Redziet, redziet, Āpšu kalns un zaķēns uz slēpēm!

—   Tas taču mūsu Jēkabiņš.

—   Jā, es kas es, ar citu jau tāda bilde neiznāktu.

—   Ausis patiešām kā Jēkabiņam.

—   Mākslinieks! Gatavs mākslinieks.

Arī Džons Lapsa teica: — Mikam ir talants.

Meža skolā neviens ilgi brīnīties nebija radis, tomēr Miks todien tika īpaši ievērots un apbrīnots.

Garajā starpbrīdī pat lūsēni Ciks un Niks vairs nemēģināja Miku ķircināt. Zaķēns Jēkabiņš centās nostāties kaķēnam vismaz aizmugurē, viņš ļoti godāja visus, kuri prata to, ko pats nemācēja. Desmit minūtēs vāverēns Toms divdesmit reižu atkārtoja: — Mans draugs Miks. — Kad, zvanam atskanot, Miks gāja klasē, visas astoņas zīlītes paspurdza malā un vienā balsī čivināja:

—   Ceļu talantam!

Pats jaunatklātais mākslinieks peldēja sajūsmā, nemaz neiedomādamies, ka talants var radīt arī kādus grūtumus.

Mikam un Tomam no skolas mājupejot, citreizējās skaļās sarunas vietā bija dzirdama tikai sniega gurkstēšana, kas atsaucās katram viņu solim. Miks vēl nekad tik ilgi nebija varējis klusējot domāt, parasti viņam viss, kas galvā, tūliņ pārvietojās uz mēles. Toms ik pa brītiņam jautājoši paskatījās draugā, bet neuzdrīkstējās ko sacīt, nebija jau vairs vienkāršs kaķēns.

Pie mājas vārtiņiem Miks savu domu bija izdomājis:

—   Zini, ko es nolēmu?

—   Nu? — Toms ļoti gribēja zināt, ko Miks tik ilgi gudrojis.

—   Pamācīšos un tad gleznošu portretu.

—   Pareizi, — Toms iztēlojās, ka viņš vislabāk izskatīsies, ģerbies dzeltenajā džemperī.

—   Un ir svarīgi, ko glezno.

—   Tu runā ļoti gudri, — Toms bija vienis prātis ar draugu un tūdaļ pārdomaja, vai viņam «gleznoties», stāvot pie loga, vai sēdot atzveltnes krēslā ar atvērtu grāmatu klēpī.

—   Es zinu, tu uzreiz saprati, ka gleznošu vectēvu Kurmi.

Toms kā satrūcies aši paskatījās Mikā, tad lēni novilka:

—  Ja-ā, — un, galvu noliecis, steidzīgi atvadījās. Pa ceļam uz savu māju lielajā ozolā Toms prātoja: «Vai vispirms nepienāktos gleznot tuvāko draugu? Bet visi runā, ka māksla esot sarežģīta, ja tā ir, tad laikam katrs nevar saprast, kurš gleznojams pirmais un kurš pēdējais.»

Kādā pēcpusdienā kaķēns Miks, apkrāvies ar gleznošanai vajadzīgajiem piederumiem, ieradās pie ciemata priekšnieka. Pierunāt viņu, lai atļaujas gleznot, nemaz nenācās viegli, sākumā neticēja, ka Džons Lapsa Miku atzinis par gatavu mākslinieku, tikai kad atnesa parādīt savu zīmējumu — slēpotāju Jēkabiņu, tad gan vairs nešaubījās. Tomēr radās cita atrunāšanās. Vectēvs negribēja pārciest tik lielas grūtības — pārģērbt jauno uzvalku un uzsiet kaklasaiti, jo viņš taču godīgi esot nopelnījis pensionāram pienākošos atpūtu.

Bet Miks tikai rīkojās. Piesprauda akvareļu papīru pie dēlīša un atbalstīja pret krēsla atzveltni, blakus nolika virtuves ķebli, uz kura novietoja ūdenskrāsas, pāris otu, labi noasinātu zīmuli, burciņu ar ūdeni un šķīvīti krāsu sajaukšanai.

Redzot kaķēna Mika neatlaidību, vectēvs padevās liktenim, šķendējoties saposās un, no tāda pūliņa piekusis, atlaidās šūpuļkrēslā.

—   Nē, te es izskatīšos vieglprātīgs, — viņš, gausi piecēlies, šļūcošiem soļiem aizgāja līdz rakstāmgaldam un smagi iegrima mīkstajā grozāmajā krēslā.

—   Tagad tu vari sākt, tikai skaties, lai es būtu ļoti smuks.

Kaķēns Miks, labu brīdi vērojis vectēvu, nolika atpakaļ

iepriekš paņemto zīmuli.

Vectēvs Kurmis kļuva nepacietīgs.

—   Ko tu, Mik, gudro?

—   Man ir radusies problēma.

—   Vai tu maz zini, ko tāds vārds nozīmē?

—   Zinu gan, problēma ir sarežģīts jautājums, kas jānoskaidro vai jāpēta.

—   Apmēram tā ir, bet šoreiz nekādas problēmas nav. Uzzīmē mani labi smuku un — gatavs.

—   Jā . . . bet. . . bet… — Miks stostījās, — vai līdzībai nemaz nav jābūt?

—   Neviens nevalkā tik koši zilu kaklasaiti kā es, pēc tās vien visi pazīs.

Tovakar Mikam nieks vien palika, lai portretu pabeigtu, bet vectēvs sāka vienā gabalā žāvāties, un tas kaķēnam atgādināja reizrēķinu, kas jāatkārto, jo, mācoties to, viņu vienmēr piemeklēja žāvas.

Kad Miks gatavojās promiešanai, ciemata priekšnieks .stingrā amatpersonas tonī noprasīja: «Vai rīt zīmēšanu pabeigs?» Un tad lika visu atstāt, kā ir, nesakārtotu. To atļāva

drošības labad, jo vectēvs neticēja, ka Miks, visu nolicis pie malas, atkal atsāks darbu. Ne jau portreta pabeigšana viņu īpaši rūpēja, viņš nebija mierā ar tādu netaisnību, ka veltīgi pacietis kaklasaites žņaugus un iespīlēšanos jaunajā uzvalkā (tas viņam pa ziemu mazkustības dēļ vienmēr kļuva pašaurs), turklāt ilgāku laiku mierīgi sēdējis. Neko nedarīšanai vectēvs Kurmis par vispiemērotāko atzina guļus stāvokli.

Miks tonakt, nemierīgi grozoties gultā, nospārdīja segu. Iesnas nesaķēra tikai tāpēc, ka, sajūtot aukstumu, mirklī atmodās un atkal apsedzās. Viņa miegu traucēja nelāgs sapnis, rādījās vectēva Kurmja portrets, no kura viss pamazām pazūd, paliek vienīgi zilā kaklasaite.

Otrā dienā Miks, pārnācis no skolas, tūliņ ķērās pie darba un vakar sākto portretu pabeidza. Lai gleznojumu pieliktu pie sienas, bez Toma līdzdalības neiztika. Visi zināja, ka palīdzēšana citiem Tomam bija tikpat kā amats. Iestiklotajam mākslas darbam ierādīja vietu virs dīvāna.

Vectēvs piezvanīja vecmāmuļai Vārnai, viņas spriedums būšot pats svarīgākais, jo neviens Kurmi tik labi nepazīstot kā kaimiņiene Vārna. Kamēr gaidīja vecmāmuļu, tikmēr Toms paspēja izdomāt, ka viena glezna labu istabu sabojāt nevar.

Vecmāmuļa ieradās drīz un Mika darbu apskatīja, gan brilles uzlikusi, gan noņēmusi, tā viņa darīja ļoti nopietnos gadījumos. Vispirms pateica to, kas, pēc viņas domām, bija pats nozīmīgākais:

—   Pazīt var.

Tad aizkliboja istabas kreisajā stūrī un no turienes pētīja portretu.

Vāverēns Toms nostājās istabas pretējā stūrī un vēroja Mika gleznojumu tikpat uzmanīgi kā vecmāmuļa.

—   Vectēvs izskatās gudrs, — Toms sacīja skaļi un droši, bet paklusām piebilda: — Un tāds lielīgiņš un dusmīgiņš.

—   Man viņš izskatās stipri panaivs un labsirdīgs, — vecmāmuļa Vārna izteica savas domas.

Ciemata priekšnieks arī pats novērtēja savu portretu.

—   Par raksturu nerunāsim, manī var ietilpināt daudz un dažādas īpašības, bet smukumu Mikam nav izdevies piezīmēt klāt.

Vāverēns Toms aizstāvēja draugu:

—   Tā nemaz nav, vectēv, ja labi piedomā, var ieraudzīt — Miks ko smuku ir piezīmējis klāt, tu izskaties varonīgs.

Noklausījies visus spriedumus, Miks nesaprata, kas ir galvenais — vai tas, kā uzgleznots, vai tas, ko par gleznojumu pasaka citi, un varbūt viņa gleznā, tāpat kā pagājušās nakts sapnī, nekas vairāk par zilo kaklasaiti nav izdevies. Atkal problēma.

AR MIKU TA NEBIJA GADĪJIES

Pusgadu ar kaķēnu Miku tā nebija gadījies, ka viņš divdesmitos un trīsdesmit minūtēs negulētu ciešā miegā. Pirms iemigšanas Miks vienmēr sāka kaut ko domāt, tālāk par sākumu gan nekad netika, bet tur varbūt galvenais vainīgais siltais mūrītis, kuram cieši blakus kaķēns bija piestūmis savu gultu. Tovakar mūrīša siltumam nebija pa spēkam Miku iemidzināt. Viņam nedeva mieru blāvā gaisma, kas cauri plānajam katūna aizkaram neaicināta ienāca istabā. Mikam negribējās aizvērt acis. Viņš, iešļūcis čībās, piegāja pie loga un pavilka aizkaru. Tūdaļ kaķēnā lūkojās apaļš Mēness, kas tumšzilajās debesīs bija atstājis savā vaļā visu lielo zvaigžņu pulku, bet pats nokāpis pavisam zemu un apstājies virs vecmāmuļas Vārnas priedes galotnes. To Mēness darīja, sadomājis labāk apspīdēt sniegu, lai tas varētu parādīt savu baltumu un mācēšanu žilbinoši mirguļot. Vispirms Miks apcerēja, vai Mēness līdzīgs bumbai vai ripai un kāpēc reizēm izskatās kā pīrāgs? Un vai Mēness patiešām smaida?

Un sniega baltums? Balts nav tikai balts vien. Redz, kā tagad, sniegs izskatās zilgans un dienā ēnā tāpat, bet gaismā ir dzelteni iesārtā nokrāsā. Un kas par sniegu ir zināms? Un par Sniegavīru? Sniegavīrs?! Miks mudīgi iekāpa velteņos, uz pidžamas uzrāva kažoku, steigšus paķerto ausaini uzlika galvā, jau ejot pāri pagalmam. Pārgājis ciemata lielajam ceļam, Miks apstājās pie vectēva Kurmja vārtiem pretī Sniegavīram, bet tas lūkojās tālumā un tādu kaķēnu Miku likās neredzam.

«Jā . . . Viņš droši vien domā par visu pasauli, un tad jau tos, kas tuvumā, nevar ieraudzīt,» Miks skaļi nopūtās. To laikam Sniegavīrs dzirdēja, jo sāka skatīties Mikā, tad pēkšņi, tāpat kā toreiz svētdienā, pamirkšķināja kreiso aci. Miks, atmirkšķinājis pretī, apmierināts gāja atpakaļ uz istabu, ne jau ar kuru katru draudzējas Sniegavīrs.

KO TONAKT CIEMATA IEDZĪVOTĀJI NEREDZĒJA

Līdzko Miks aizgāja, Sniegavīrs ne tikai pamirkšķināja abas acis, bet pat maķenīt pakustināja slotu, tik žirgts tonakt jutās. Paskatījies apkārt, viņš nodomāja: tas kaķēns varēja savelt otru tādu pašu kā es, būtu ar ko vārdu pārmīt.

It kā uzminējis Sniegavīra vēlēšanos parunāties, Mēness pakāpās zemāk, līdz vecmāmuļas Vārnas priedes piektajam zaram no augšas, tur mazliet uzkavējās, tad, lēnām šūpojoties, pārslīdēja pāri ciemata galvenajam ceļam un gausi apsēdās uz vāverēna Toma dārza sētas vārtu staba.

Sniegavīrs lūkojās uz Mēnesi, Mēness uz Sniegavīru. Pēc laba brīža Sniegavīrs pārtrauca klusēšanu:

—   Es par tevi prātoju.

—   Un ko?

—   Cik ilgi tā var staigāt no vienas debess malas uz otru, kādreiz vajag atpūsties. Es, piemēram, no savas vietas nekur nekustos.

—   Ko tur daudz pūtīsies, bet prātīgi parunāties iekārojās.

—   Prātīga parunāšanās nav par sliktu, — Sniegavīrs pagrozīja taisnāk savu žagaru slotu, ko pirmiņ bija sašķobījis.

Mēness dusmīgi pavērās virs Lielā Meža uzpeldējušā tumšā mākonī, kas nobijies tūliņ noslēpās aiz koku galotnēm.

—   Es sarunājos tikai ar vēju un debesu spīdekļiem, — Sniegavīrs turpināja aizsākto domu, — bet, redz, zvaigznes ir

talu, un ar sakliegšanos nekada tērzēšana neiznāk. Vējš pa gaisu vien un tikai skrien un skrien. Vieglprātīgs. Un tu . . .

—   Ko es?

—   Tev tālu jāstaigā un jāspīd.

—   Tāds man darbs.

—   Vai tad citādi.

Mēnesim nekāds jautājums nenāca prātā, un Sniegavīram nekas stāstāms tā uzreiz arī neatradās. Nav jau vienā laidā jāpļāpā, nodomāja Sniegavīrs, patīkama tāda kopīga paklu- sēšana, kad ciemiņš atnācis. Tā viņi krietnu laiku draudzīgi klusēja, un abiem bija labi.

—   Cik es vēroju, tavā ciematā viss kārtībā, — pēc krietna brīža Mēness, kā jau ciemiņš, gribēja pateikt ko labu.

—   Tā ir . .. Mazie reizēm padraiskojas. Vai bez tā iztiksi. Bet pagājšnakt tavās debesīs gan tāds kā jampadracis izskatījās, mākoņi skraidīja un zvaigznes drebinājās.

—   Jā . . . Drusciņ bija.

—   Un kas tieši drusciņ bija?

—   Ar zvaigznēm negals. Kad tu to jampadraci redzēji, es puspasaules apstaigāju, kamēr zvaigznīti Eleonoru sameklēju. Par tām pūlēm man tagad brīvnakts.

—   Ko tad viņa!

—   Kāda viņa?

—   Tā zvaigznīte Eleonora.

—   Ņēma un izbēga no savas vietas, kur viņai jāstāv. Es metos ķert, bet Eleonora piebuntojusi pelēko Mākoni tais ēver- ģēlībās līdzspēlēt, un šis nostājas man ceļā. Es ne vairs ko redzu, ne mani kāds redz. Kamēr izķepurājos no pelēkuma ārā, tikmēr zvaigzne gabalā.

—   Kur šai tā bija jāskrien?

—   Iedomājusies, ka viņa varot būt ceļa rādītāja visiem gājējiem. Un vai staigātāju trūkst?

—    Ko tu viņai maisi darīt labu darbu, — Sniegavīrs no tiesas saskaitās.

—   Āre, tur tie kumēdiņi, ka tā zvaigzne nemaz neprot ceļu rādīt, tikai skrien līdzi gājējiem, kuriem skaidri zināms savs ceļš. Un pati apmaldās.

—    Es, piemēram, agrāk domāju, ja atrodas augstu un spīd spoži, tad nekādu nepatikšanu nav.

Nu gan viss bija izrunāts, bet Mēness vēl neatvadījās. Kur tā steigsies — ziemā nakts ir gara, un kad atkal dabūs brīv- nakti? Tomēr sētas stabs nav tā vieta, uz kā sēdot Mēnesim patiktu sagaidīt rīta gaismu. Bija vien jāceļas. Ticis virs vecmāmuļas priedes galotnes, Mēness atskatījās uz Sniegavīru.

—   Vaļīgākā brīdī atkal pienākšu. Interesanti parunājāmies.

—   Nāc, nāc, es jau tepat būšu.

Drīz Mēness nostājās augstu debesīs. Nakts kļuva gaišāka, zvaigznes mirgoja un koki sniegā meta tumšas ēnas, kā jau tas pienākas skaistā ziemas naktī, gluži kā uz pastkartes.

SATIKSANĀS UZ CEĻA

Tik traki kā vasarā vilks Pelēcis ar savu rozā motociklu neālējās, bet pa slideno, sasaluša sniega grambām izroboto meža ceļu pietiekoši lēnām un prātīgi braukt nebija viņa gaumē. Un viņa gaume īpaši nedomāt par ceļu, pa kuru brauc, kā to var saprast, beidzās ar katastrofu, par laimi, ar nelielu. Vidējā ātrumā drāžoties ar motociklu, pie līkās gobas, kur ceļam vislielākās grambas, sametās šķībi stūre, un Pelēcis ar visu braucamo nogāzās. Pašam kāja samežģīta, un motocikla spogulis ar hromēto apmali nolūza, piedevām saplīsa arī.

Uzzinājuši par šo notikumu, viss Lielais Mežs un Vecozolu ciemats teica:

— Labi, ka tā, varēja būt bēdīgāk, varēja būt pavisam bēdīgi.

Vectēvs Kurmis apgalvoja, ka vilks Pelēcis dabūjis mācību un ņemšoties prātā. Uz to pusi bija. Pelēcis savu braucamo nolika garāžā un teicās dzīt ārā tikai pavasarī. Tas, ka pats apdauzījies, esot visniecīgākais dzīves sīkums, bet motocikla žēl. Tādu spoguli ar hromēto apmali Lielajā veikalā pieved tikai divas reizes gadā, un tad vēl rindā jāstāv. Un ja nobrāž braucamajam vasarā izgudroto vienreizējo rozā krāsu? Tieši tādu toni nemaz nevar piekrāšot, jāsāk viss no gala. Nu nē . . . Lai motocikls atpūšas un gaida drošāku ceļu.

Sestdienas rīta pusē Pelēcis uzģērba puskažoku, apjozās ar platu ādas siksnu, aiz kuras aizsprauda mazo cirvīti, apāva sudraba krāsas sniega zābakus, uzlicis galvā ausaini, to bezbēdīgi atbīdīja pakausī. Tā saposies, viņš platiem, ļodzīgiem soļiem gāja pa Lielā Meža ceļu, pa to pašu, kas līkumo garām skolai un pa kuru var aiziet līdz Vecozolu ciematam un, ja kādam vajag, tālāk pa Vijolīšu gravu iespējams nokļūt Gaujas krastmalā.

Diena bija padevusies patīkama — ne pārāk auksta, ne slapjdraņķīgi mitra. Sals pieturējās ap mīnus astoņiem grādiem, neplosījās auksts vējš, koku zari nemanīja ne mazāko vēsmu. Vilks Pelēcis priecājās, ka, ejot kājām, pa īstam izjūtams ceļa platums, ja gribi, ej pa labo pusi, ja gribi, pa kreiso, ja gribi, pa pašu vidu, reizēm pārmaiņas pēc var pāršņāpt pāri uz otru pusi.

Pavisam netālu no Vecozolu ciemata Pelēcis nepatikā uzmeta kūkumu. Pēkšņi ceļš sarāvās šaurs — Pelēcis ieraudzīja pretī nākam vilku suni Marsu. Paiet garām tā, lai Marss viņu neieraudzītu, nav ko domāt, atpakaļ griezties nav vilka dabā un laisties ceļmalas krūmos vēl ne tik. «Tas jau nekad nenotiks, ka Marss varētu nepiebremzēt un nenotaurēt audzinošas runas,» to iedomājot, Pelēcim ejot sametās kājas, gandrīz paklupa.

—   Labdien, — Marss apstājās, ticis vilkam blakus.

—   … bdien .. . bdien . . .

—   Uz kurieni Pelēcis tā saposies? — Marss paskatījās cirvītī, kas kā papildgreznojums spīdēja virs Pelēča jostas sprādzes, saprata, kurp vilkam ejams.

—   Kurvis jāpin. Laikus jādomā par kartupeļu stādīšanu. Es pēc klūdziņām uz Gaujmalu, — mānīšanās kā tāda pavēl- niece nāca no Pelēča mutes, gandrīz vai viņam pašam negribot.

—   Nemels niekus, cik ūdu ieliki?

—   Vienu.

—   Cik?

—   Divas.

—   Cik pa īstam?

—   Divas, ka tev saka.

—   Nu, skaties, ja būs vairāk, konfiscēšu visas, hm-mmm, — Marss norūca.

—   Uz redzi, — Pelēcis pacēla ķepu pie cepures.

—   Pagaidi, kapec tik steidzīgs. Žagata Zvadzinataja pilnu mežu piežvadzinājusi, tu mazos esot baidījis.

—   Es?

—   Nu jā.

—   Interesanti, kāpēc es pats to nezinu, kad un kur tas bija?

—   Toreiz, kad viņiem iedevi iesauku Miktomjēkabs.

—   Par iesauku visi ir sajūsmā, un baidījis nevienu neesmu. Viņi paši baidījās. Nav mana vaina, ja kāds jokus nesaprot.

—   Tie tavi joki. . .

—   Maniem jokiem nav nekādas vainas. Kas tev atkal nepatīk? Es tagad esmu labs, un, kad esmu labs, to neviens neredz, mūžīgi meklē, kur piesieties.

—   Hm-mmm . . . Labs, labs, no tāda labuma, kas domāts, tikai lai citi redzētu, liela labuma nav.

—   Eh, mani neviens nesaprot, — Pelēcis klusām nomurmināja un neatskatoties soļoja prom.

Tā viņi aizgāja katrs uz savu pusi.

Marss, turpinot ceļu, nodomāja: nelabi iznāca ar Pelēci — neatsveicinājās, apvainojās laikam.

Vilks Pelēcis patiešām jutās apvainots: «Pareizi saka un netic par tām ūdām, ja divas, tad divas, kad pats esi tik godīgs, tad nedomā par otru sliktu vien. Un, ja es runāju, kā domāju, tūliņ — nepieklājīgs.»

Ar šādām domām noņemoties, Pelēcis gandrīz nepamanīja, ka garām jau Vecozolu ciemats un Vijolīšu grava, kur kājas nesa, tur gāja. Gaujmalā, pie kārklu krūmiem ieraudzījis ūdas āliņģi, vakardien cirstu, bet šodien paspējušu aizsalt, tūliņ atjēdzās. Nelāgās domas no galvas vienkārši ar krišanu izkrita. Vispirms vajadzēja dot darbu mazajam cirvītim, tikai pastumjot malā āliņģī sacirstā ledus lauskas, Pelēcis ieraudzīja, ka aukla no zaru žāklīša nav notīta. Pacēlis ūdu gaisā, makšķernieks pārliecinājās — ēsmas raudina dzīva un vesela. Skaidrs, līdaka te nav ciemojusies. Pelēcis nogremdēja ūdu atpakaļ, nolika šķērskoku pāri āliņģim, ar kāju uzbužināja sniegu virsū un gāja labu gabalu tālāk, kur dziļā piekrastes bedrē lielo lomu gaidīja otra ūda. Gaidīja, bet nesagaidīja.

Pelēcis spriedelēja: «Pagājušajā ziemā, kad liku divdesmit ūdas, tad bija loms, ko paskatīties un pabrīnīties. Tagad Meža padomes lēmums — drīkst tikai divas. Dziedi vai raudi, jāsamierinās ar tādu pliku nabadzību. Varbūt patālāk no ciemata, pie Augstajiem krastiem, vēl kādu ūdu pārīti ielikt? Eh, labāk jau ne.» Vilks Pelēcis noturējās, neaizgājis uz Augstajiem krastiem. Kaut arī bez loma, viņš gluži omulīgs atgriezās mājās.

VECMĀMUĻA VĀRNA UN ŽAGATA ZVADZINĀTĀJA GARLAIKOJAS

Vecmāmuļai Vārnai un žagatai Zvadzinātājai bija pienākušas garlaicīgas dienas. Atlido žagata Zvadzinātāja ciemos pie vecmāmuļas Vārnas, vēl nepaspējusi novilkt mēteli, prašņā:

—   Vai ciematā kas ir noticis?

—   Nav, nekā nav. Vakar pa virtuves logu redzēju, kā vilks Pelēcis aizslāja uz Gauju, bet tas nav pirmo reizi, aizvakar viņš gāja pa to pašu ceļu.

—   Un viņa katastrofa ar motociklu arī nekas liels nebija, tikai spogulis nolūza. Ne tur daudz ko atcerēties, ne runāt.

—   Tu taču nopirki tālskati, vai mežā neko neievēroji?

—   Ko nu, to vien redz, kā cits skrien uz darbu, cits uz skolu. Nav nekā jauna.

—   Jā, kļūst arvien garlaicīgāk . . .

—   Garlaicīgāk gan, bet mūsu jaunībā, atceries . . .

Un viņas vismaz pāris stundu atminējās, ka viņu jaunībā, tad gan, kas tik viss nenotika. Pēc tam šķīrušās, katra savā mājā gaidīja jaunumus. Un tad pēkšņi kādā vējainā dienā . . .

SESKA EIDA IZGUDROJUMS

Kādā vējainā pēcpusdienā tie trīs, kurus nu jau dažkārt mēdza saukt vienā vārdā — Miktomjēkabs, nākot no skolas mājup, tikko izkļuvuši no Lielā Meža, izdzirda neparastu šņākoņu. Tūliņ arī ieraudzīja gar pļavas malu drāžamies sniega mākoni. Visiem trim izskatījās, ka baltā vērpete ir milzīga. Un vai, redzot ko tādu, varētu arī nebrīnīties? Par to nevarēja būt ne runas. Trīs gājēji sastinga un, acis iepletuši skatoties, palika stāvam uz vietas kā zemei piesaldēti. Nonākusi blakus tiem trim, kurus izbrīna turēja ciet un neļāva ne pakustēties, šņācošā vērpete apstājās, un no tās iznira tāda kā buru laiva, kā ragavas. Tas bija kas pazīstams, un draugiem izbrīna sarāvās mazāka, toties ziņkārība auga augumā. Vispirms vāverēns Toms piegāja tuvāk jocīgajai mašīnai, arī Jēkabiņš un Miks sekoja. Vēl maķenīt, un jau varēja labi saredzēt pie stūres sēdošo ugunsdzēsēju sesku Eidi, kurš ziemā veica arī pastnieka pienākumus, jo žagata Zvadzinātāja bija aizgājusi pensijā.

—   Tu, Eidi, otrreiz mūs izbrīnē ar savu sniega ārdīkli, ātceries, Mik, — Toms atgādināja kaķēnam, — tovakar, kad lasījām vectēvam grāmatu, gar Vijolīšu gravu aizdrāzās tāds pats mākonis kā šodien.

—   Jā, tāds pats, tikai istabā, pa logu skatoties, nelikās tik liels.

—   Tas nav sniega ārdīklis, — Eidis aizrādīja, — bet mans izgudrojums un saucas vēja jahta.

—   Tad tu vienīgi vējainā laikā vari braukt? — Miks neprata noslēpt vilšanos.

Zaķēns Jēkabiņš neko neprasīja, tikai, acis iepletis, brīnījās, katrs izgudrojums taču ir pelnījis, lai to apbrīnotu.

—   Es nebūtu sesks Eidis, ja paļautos kaut kam tik nepastāvīgam kā vējš. Manai jahtai ir arī motors. Kāpiet iekšā, aizraušu līdz ciematam.

Piesolītais brauciens bija pavisam īss ceļa gabaliņš, tomēr pasēdēt vien tādās kamanās ir kas sevišķs.

—    Kolosāli! — Toms, Miks un Jēkabiņš kā pēc komandas reizē iesaucās un — viens divi — vēja jahtā iekšā.

—   Vectēvam Kurmim vedu vēstuli no ārzemēm, — sesks Eidis pavicināja pasta somu.

—   Vai tā nav no Āfrikas? — Miks steidzīgi pajautāja to pašu, ko gribēja noprasīt ari Toms.

—    Varbūt ir, man tas nav jāzina, — Eidis ieslēdza motoru. Radās pamatīgs troksnis, mašīna drebinājās un kratījās, tad sākumā lēnām, bet drīz vien ātrā gaitā šļūca uz priekšu. Propelleris griežoties ietina braucējus sniega vērpetē.

—   Tas tik ir izgudrojums! — vāverēns Toms kliedza, cik vien skaļi spēja, bet to neviens nedzirdēja, seska Eida mašīnas motora troksnis nebija pārkliedzams.

VECMĀMUĻAI VĀRNAI UN ŽAGATAI ŽVADZINĀTAJAI

BŪS KO PĀRSPRIEST

Vectēva Kurmja lielajai istabai siltumu deva kamīnā degošās malkas šķilas un gaismu griestu lustras trīs spuldzes, kurām piepalīdzēja galda lampa ar savu gaišumu. Pats mājas saimnieks sēdēja grozāmā krēslā visgaišākajā vietā blakus rakstāmgaldam. Izņēmis no vestes kabatas acenes, viņš gausi tās iekārtoja ērtāk uz deguna, tad paskatījās pa labi un kreisi, kur izklaidus sēdēja visi ciemata iemītnieki, arī zaķēns Jēkabiņš un sesks Eidis, kurš, no ilgās runāšanas galīgi piekusis, nobeidza stāstījumu par savu sniega jahtu.

Bija pienākusi kārta atvērt ārzemju vēstuli. Vectēvs piegāja pie rakstāmgalda, pavilka vaļā kreisās puses trešo atvilktni, parakņājies paņēma grieznes un nesteidzīgi atgriezās atpakaļ istabas visgaišākajā vietā. Pacēla vēstuli pret gaismu, paskatījās, tad prātīgi nogrieza aploksnes galā šauru strēmeli.

Kaķēns Miks un vāverēns Toms nemierīgi grozījās krēslos, uztraukušies, ka tikai nesagriež vēstuli, bet aizrādīt vectēvam neuzdrīkstējās.

Ar ciemata priekšniekam piederīgu nopietnību Kurmis izvilka no atgrieztās aploksnes vēstuli un mazliet tajā ielūkojās.

Beidzot lasīs! Nekā. Vai tad kāda sapulce var notikt bez ievadvārdiem?

—   Mēs esam sapulcējušies noklausīties vēstuli, ko mums šodien atveda ievērojamais izgudrotājs pastnieks sesks Eidis. So vēstuli no tālās Āfrikas atsūtījusi mūsu ciemata visu iemīļotā bezdelīdziņa Vivita.

Tikko vectēvs beidza runāt, durvis plaši atvērās un istabā ieklupa žagata Zvadzinātāja. Neapsveicinājusies viņa aizelsusies izdvesa:

—   Vai jūs redzējāt skrejošo sniega mākoni?

—   Redzējām, redzējām. Nomierinies un apsēdies, tev būs jāiztiek bez runāšanas, kamēr nolasīšu vēstuli, — vectēvs Kurmis pavēlēja neaicinātajai viešņai.

Žagata Zvadzinātāja bija ar mieru laiciņu iztikt bez runāšanas, varbūt uzzina no vēstules ko jaunu.

Ciemata priekšnieks sāka lasīt:

«Mīļie draugi! Labdien!

Neesmu jūs aizmirsusi, Mikam un Tomam jau nopirku košļājamās gumijas ar aveņu piegaršu. Āfrikas karstumā izce- pusies neesmu un lielajos lietos izkususi arī neesmu, un kroko- dils mani nav apēdis. Kā redzat, esmu dzīva un tāpēc man iet labi. Man ir briesmīgi maz brīva laika, jums droši vien tāpat. Mēs ar māmiņu, tēti un citām bezdelīgām lidojam pa visu Āfriku. Es redzēju tuksnesi un palmu birzis. Māmiņa nepārtraukti fotografē un, kad atbrauksim pie jums atpakaļ, rādīs diapozitīvus.»

—   Kad rādīs, ka tikai es nenokavētu … — vecmāmuļa Vārna vēl ko gribēja sacīt, bet vectēvs paskatījās tik dusmīgi, ka viņa apklusa. Lasīšana turpinājās:

«Krokodilu no Mika pasveicināju, bet tas nemaz nebija vienkārši. Vispirms pagāja laiks, kamēr viņu vienā ezerā satiku, te krokodilu nemaz nav tik daudz, kā jūs domājat. Uzreiz nevarēju sadūšoties ar krokodilu runāt, jo visi teica, ka viņš esot dusmīgs un viņam nevarot uzticēties.

Tas notika tā. Krokodils gulēja ūdenī, acis un deguns vien ārā. Gribēju teikt labdien, bet viņš pēkšņi nogrima. Domāju, viņš ir pagalam un jāmeklē cits krokodils, bet drīz atkal virs ūdens ieraudzīju krokodila acis. Tūliņ teicu: «Labdien! Sveiciens no kaķēna Mika.» Krokodils, tā jokaini kustinot tikai augšžokli, atrūca: «Labi, labi, kur viņš ir, un vai tas Miks ir ap- ēdams?» Es tūliņ laidos prom. Lai Toms neņem ļaunā, ka no viņa nepasveicināju krokodilu.»

To izlasījis, vectēvs pieklusa.

—   Labi, ka tāds krokodils mūsu Gaujā nedzīvo . . . Un es viņam sveicienu sūtīju, — Miks nodrebinājās.

—   Tas sveiciens jau tev neko nemaksāja, — žagata Zvadzinātāja nelaida garām iespēju ko pasacīt.

—   Lūdzu noklausīties līdz galam un tad runāt, — vilku suns Marss pieklājīgi aizrādīja.

Ciemata priekšnieks lasīja tālāk:

«Pie Baltās Nīlas es satiku mūsu pašu Krišjāni Stārķi. Viņš tur zvejo zivis kopā ar savu Āfrikas draugu Marabu kungu, tādu savādu putnu. Ģērbies viņš arī spokaini: sarkana parūka galvā, tumši zaļa fraka, melni garie zābaki. Man Marabu kungs nepatika, visu laiku viņš skatījās apkārt, kā baidīdamies no kāda stiprāka, bet par sevi mazākos nelaida pie zvejošanas. Viņš vispirms sev un citiem to, kā pašam nevajag.

Āfrikā man daudz kas ari ļoti patīk, tuvāk pastāstīšu, kad atgriezīšos ciematā. Savu adresi paziņot nevaru, jo mēs ilgi neuzturamies vienā vietā, ceļojam. Visu gribas redzēt.

Es bieži domāju par mūsu ciematu un Lielo Mežu. Gaidiet mani, pavasarī būšu atpakaļ pie jums.

Sevišķs sveiciens Mikam, Tomam un Jēkabiņam.

Pasakiet vilkam Pelēcim, ka Āfrikā nav vilku, ja viņš atbrauktu, būtu vienīgais un visi uz viņu skatītos.

Sveiciens no māmiņas un tēta.

Uz redzēšanos!

Bezdelīdziņa Vivita.»

—    Nevarēju saprast par turienes modēm, vai Marabu kungs moderni ģērbies? Nez vai atvedīs modes žurnālus, solīt jau solīja, — šie lapsiņas Ivetas spriedumi nevienu neinteresēja, visi brīdi klusēja, domās atrodoties tālajā Āfrikā, kuru katrs iztēlojās pēc sava prāta.

—    Hm-mmm, — vilku suņa Marsa norūkšana atmodināja sapulces dalībniekus no pārdomām.

—    Nevienu, kurš dzīvojis mūsu ciematā, nekādas palmu birzis pie sevis nenoturēs, — vectēvs Kurmis salocīja vēstuli un, neveikli piņķējoties, to centās iemānīt aploksnē.

—    Un re, ārzemēs Vivita nemaz nav lepna kļuvusi, mums raksta, — tas bija pietiekams iemesls, lai vecmāmuļai Vārnai vajadzētu parādīt savu balto kabatlakatu, noslaukot asaras.

—   Ja salīdzina Āfriku ar tālajiem ziemeļiem … — mākslinieks Džons Lapsa iesāka, bet lapsiņa Iveta uz viņu stingri paskatījās, un Džons tūdaļ apklusa. Neviens negaidīja, lai viņš pabeigtu sakāmo, visi bija pieraduši, ka mākslinieks sievas klātbūtnē dažreiz aprāvās pat pusvārdā.

—    Kāpēc Krišjānis Stārķis pinas ar Marabu kungu? — žagata Zvadzinātāja nevarēja saprast.

Viņai atbildēja vecmāmuļa Vārna:

—   Nezinu, cik tur taisnības, bet es kādreiz dzirdēju, ka Krišjānim Stārķim Āfrikā esot attāls radinieks Marabu kungs.

—   Vienalga, ar radiniekiem ari var iekulties nepatikšanās, — žagatu Zvadzinātāju vecmāmuļas Vārnas atbilde nenomierināja.

—   Pelēcim gan derētu aizbraukt uz Āfriku, tur viņam kā vienīgajam vilkam nebūtu nemaz jānopūlas, lai pievērstu sev uzmanību. Lūdzu, vai es varētu dabūt Āfrikas pastmarku savai kolekcijai? — vāverēns Toms piegāja līdzās vectēvam.

—   Ņem visu vēstuli, zinu, jūs ar Miku to gribēsiet pārlasīt.

Toms, paņēmis aploksni, vispirms apskatīja marku un tikai tad ielika to svārku kabatā.

—   Es saprotu, — dziļdomīgi sacīja kaķēns Miks, — tagad mums jāgaida Vivitas atgriešanās.

—   Un tūliņ sāksim gaidīt, — nopietni piebilda zaķēns Jēkabiņš.

Kad visi aizgāja, ciemata priekšnieks vectēvs Kurmis sameklēja sarkano piezīmju grāmatu un ierakstīja:

«Pašu ciemats ir vislabākais arī tad, ja tas nav vislabākais.»

JĀSĀK RĪKOTIES

Tā arī notika, kā vectēvs Kurmis paredzēja, līdzko kaķēns Miks un vāverēns Toms izmācījās skolas uzdevumus, tūliņ vai nu Miks pie Toma, vai Toms pie Mika un to vien darīja kā pārlasīja un pārsprieda Vivitas vēstuli. Tas turpinājās tik ilgi, kamēr viena nedēļa steidzās prom, nonākusi pie savas pēdējās dienas — svētdienas. Vēstules saturs abiem draugiem jau bija zināms no galvas, viņi nolēma, ka vairs nekas cits neatliek kā gaidīt Vivitas atgriešanos, un kādas minūtes desmit nosēdēja, neko nedarot un gaidot, bet tas izrādījās briesmīgi garlaicīgi. Gāja pie vectēva Kurmja prasīt padomu, kā ātrāk sagaidīt to, ko gaida.

Vectēvs bez kādas domāšanas pateica, ka vajagot darboties un rīkoties, tad laikam ir ļoti žiglas kājas un tas aizskrien nemanot.

—   Pareizi, — vāverēns Toms paraustīja pats sevi aiz abām ausīm, — kā es varēju aizmirst, tiešām pēdējais laiks sākt rīkoties!

Rīkošanās sākās ar to, ka Toms aizņēmās no ciemata priekšnieka piecas vislabākās sniega lāpstas.

—   Ko tu viens pats darīsi ar piecām lāpstām? — Miks brīnījās.

— Kāpēc es viens, — mēs. Mēs darīsim.

—   Jocīgais, vai mēs esam pieci?

—   Ja neesam, tad būsim. Nāc!

Toms pieslēja lāpstas pie vectēva Kurmja dārza sētas un neatskatoties čāpoja uz savu ozolu. Miks nopakaļ. Toms pa ozolu žips! augšā, Miks arī. Toms savā mājā iekšā, Miks līdzi.

—   Tagad uzvedies klusu, — Toms uzgrieza telefona numuru 777.

—   Jēkabiņš? Sveiks! Tūli atnāc pie mūsu peldbaseina. Saprotams, ka aizsalis. Ja nebūtu svarīgi, tev nezvanītu. Uz redzi!

Pēc tam Miks, ziņkārīgi noskatījies, kā Toms uzgriež numuru 222, saprata — nu būs saruna ar dvīņubrāļiem lūsēniem — Ciku un Niku.

—   Labdien, vai Niks? Ak Ciks, vēl labāk, tu jau esi tas galvenākais. Jums abiem ar Niku nekavējoties jāatnāk pie mūsu peldbaseina, tad ko vērtīgu dabūsiet. Nenāksiet? Ja to vērtīgo nevajag, nenāciet.

—   Simts punktu, ka lūsēni būs klāt, es viņus pazīstu, — to

pateicis, Toms ieaicināja Miku virtuvē un pacienāja ar sviestmaizēm. No Toma mudinājuma dūšīgi paēst Miks noprata — ar tām lāpstām nekādi joki nebūs.

—   Ko tu lūsēniem tik vērtīgu dosi? — pa ceļam uz peldbaseinu Miks painteresējās.

—   Tad jau redzēs.

—   Vai tu nemānies?

—   Ja drusciņ mānos, tā šoreiz ir pareiza mānīšanās. Kad abi piegāja pie baseina, Toms, iespraudis lāpstas

sniegā, noskatīja vienmuļi balto klajumu.

—   Mik, vai atceries, kā te izskatījās vasarā?

Miks pievēra acis. Vispirms viņš atminējās to dienu, kad

izraktajā lielajā bedrē ielaida ūdeni un kā saule sasmaidījās ar zilgano ūdens spoguli. Un kur tad jautrās peldēšanās sacīkstes . . .

—   Mik, pietiks sapņot.

—   Jā, saprotu, kādus labumus tu mums tagad piesolīsi.

Pusceļu skrējis, vēl aizelsies, pienāca zaķēns Jēkabiņš.

—   Sveiks, Jēkabiņ, tu ņem šito, — Toms viņam pasniedza lāpstu.

—   Es domāju, tiešām kas svarīgs, un tā steidzos, — Jēkabiņš jutās vīlies, — bet te būs jārok sniegs, diegs, liegs, miegs, spiegs, kliegs un jāattīra ledus, medus.

—   Ko Jēkabiņš tik nesaprotami pļāpā, vai viņš nav slims? — Miks klusām vaicāja Tomam.

—   Ko tu, Mik, čuksties, kluksties, puksties? — Jēkabiņš savukārt noprasīja Mikam.

—   Jēkabiņ, vai tu normāli runāt vairs nemāki? — arī Tomam šķita, ka ar zaķēnu kaut kas nav kārtībā.

Jēkabiņš nepaspēja atbildēt, jo ieradās brāļi lūsēni Ciks un Niks.

—   Redz, kur atnāca Niks, Ciks, pliks, triks, — Jēkabiņš tūliņ noskaitīja.

—   Ko tu teici? Es tev esmu pliks triks? Tu laikam gribi ar mani kauties, — Ciks draudīgi tuvojās Jēkabiņam, kurš atmuguriski kāpās atpakaļ.

—   Es negribu kauties, bet gribu dzejot, man pilna burtnīca pierakstīta ar visādām atskaņām.

—   Nu zini, ar tādu dzejošanu var iznākt kaušanās, — Ciks pagrieza muguru zaķēnam un pievērsās Tomam. — Un ko tik vērtīgu mums dosi, ja gribēji, lai atnākam?

—   Došu patīkamu darbu — notīrīt sniegu no peldbaseina ledus.

—   Man laikam tomēr vajadzēs kauties, — Ciks pamāja Nikam, tas paklausīgi nostājās brālim blakus.

—   Hokeju spēlēt gribat? — Toms nelikās zinis par Cika dusmām.

Lūsēni Ciks un Niks pagāja malā apspriesties, bet tā saucamais Miktomjēkabs šķūrēja sniegu uz peldbaseina malu, ka putēja vien. Parunājušies un nolēmuši, ka hokejs ir tādu pūliņu vērts, arī lūsēni paņēma lāpstas. Niks tūliņ sāka strādāt, bet Ciks pastaigājās, meklējot sev piemērotāku vietu.

—   Ei, Cik, ja tu domā lāpstu cilāt nulle reizes, tad no hokeja atsakies, — Toms aizrādīja.

—   Labi jau, labi, tas, ko tu pa šo brītiņu esi paspējis padarīt, arī nav nekāds zilonis, — Ciks beidzot atrada vietu, kur plānāka sniega kārta, bet viņš drīz vien pievīlās, sastopoties ar biezu kupenu, vējam te bija iepaticies pajokoties.

Tā nākošie hokejisti, ik pa brītiņam atpūšoties, nostrādāja trīs stundas, bet attīrīja nelielu gabaliņu. Sagāja visi pieci bariņā padomāt. Kaķēns Miks apgalvoja — pirmajai dienai esot pietiekami daudz padarīts, citādi baseins varot apvainoties, ka no viņa nekas liels nav, ja vienā dienā var notīrīt. Lūsēns Ciks ieteica sasaukt kuplāku talcinieku pulku, pieaicinot visus, kas grib spēlēt hokeju, un brīvprātīgos no tiem, kuri nāks skatīties. Sādu priekšlikumu vienbalsīgi atzina par ļoti, ļoti pieņemamu. Tomam un Cikam uzdeva organizēt nākošo talku.

Lūsēni atvadījušies steidzās uz Lielo Mežu, bet zaķēns Jēkabiņš pie Toma vārtiem apstājās, viņš gribēja ko sacīt, tikai baidījās, vai par viņu nesmiesies, bet, kad Miks pavicināja ķepu atvadām, Jēkabiņš sadūšojās.

—   Pagaidi, Mik, es tev gribu ko paprasīt kā mākslinieks māksliniekam.

—   Vai tu arī sāc zīmēt?

—   Tu esi briesmīgi lielīgs, domā — tikai gleznotāji ir mākslinieki. Vai tad dzejošana nav māksla?

—   Ak jā, atceros tavu čikošanos, pikošanos. Bet, kā tu uzreiz sadomāji dzejot, vakar par to nemaz nerunāji.

—     Kapec uzreiz, pirms divām nedēļām nosapņoju, ka esmu dzejnieks. Nav jau tūliņ viss citiem jāstāsta.

—   Kā nosapņoji?

—   Vienkārši. Vakarā lasāmgrāmatā izlasīju smuku dzejoli:

— Kad sniegputenis svilpot sāk, Tad Jaungads drīzi ciemos nāk.

No rīta, kad atmodos, man nelika mieru tie divi vārdi: sāk, nāk un no tās reizes iepatikās vārdiem piemeklēt atskaņas. Es izdomāju, ja Miks ir mākslinieks, es būšu dzejnieks, man tikai drusku kaut kā pietrūkst. . .

—   Kā tev drusku pietrūkst?

—    Tev ir viegli, ņem un zīmē, bet es tālāk par atskaņām netieku, citus vārdus nevaru sagudrot.

—   Es tev palīgs nevaru būt, no dzejošanas daudz nesaprotu. Toms, neko neiebildis, pacietīgi klausījies un visu sarunas

aiku centīgi līdzi domājis, gribēja draugam palīdzēt:

—   Pajautāsim vectēvam Kurmim, viņš visu zina.

CERĪBAS VĒL NAV ZUDUSAS

Vectēvs Kurmis bija pieradis, ka viņam prasa padomus gan ā ciemata priekšniekam, gan kā profesoram, un, ja ilgāku aiku padomu prasītāji negadījās, viņš pat apvainojās. Bija ienācis brīdis, kad vairs nebija tālu no apvainošanās, bet stā reizē ieradās trīs, kuri sasveicinājušies tūdaļ sacīja:

—   Mēs atnācām prasīt padomu.

Vectēvs mundri noskatījās Mikā, Tomā un Jēkabiņā, svinīgi izpogāja mājas jakai visas pogas, iegrozījās ērtāk krēslā un opietni teica:

—  Piesēdiet, kur katram labāk. Būsiet droši vien uz ilgāku palikšanu. Ar padomiem nedrīkst steigties. Kas šoreiz palīdzams?

Klusums. Miks un Toms uzmundrinoši lūkojās uz Jēka- biņu, bet zaķēns pētīja grīdu un draugu iedrošinošos skatienus neredzēja.

—   Jēkabiņ, runā taču, — Toms skubināja.

Jēkabiņš kaunējās pats par sevi stāstīt, viņš stostījās:

—   Vai Miks nevarētu to pateikt?

—   Labi, ja pats nevari, es pasacīšu. Jēkabiņš grib būt dzejnieks.

—   Cik es zinu, — vectēvs Kurmis paskatījās Jēkabiņā, — ar gribēšanu vien ir par maz.

—   Jēkabiņ, tev pašam jāsaka, ko Miks par tevi var zināt. Citādi nekas neiznāks, — Toms uzstāja.

Jēkabiņš ļoti vēlējās, lai kaut kas iznāktu, tāpēc stāstīja pats:

—   Man ir kas vairāk par gribēšanu vien, esmu pierakstījis pilnu burtnīcu ar atskaņām, bet, ko ar tām atskaņām tālāk darīt, nezinu.

Vectēvs Kurmis piecēlās no sava iemīļotā grozāmā krēsla un brīdi domīgi staigāja ap apaļo galdu. Izprātojis, ko sacīt, apstājās istabas vidū.

—   Manā bērnībā, kad es biju tikpat jauns kā jūs tagad, nemaz nebrīnāties, es kādreiz biju arī jauns. Jā, tolaik atskaņas sauca par rīmēm un pa visu Gaujmalu dziedāja tādu dziesmu:

— Lūk, ezers, ozols, drēbnieks, Kā gan tas rīmējas? Pa ezeru peld pīles, Un ozolā aug zīles, Un drēbnieks sašuj vīles. Lūk, tā tas rīmējas.

Šodien tā dziesma ir aizmirsta. Jēkabiņ, pamēģini uz to modi, varbūt kas izdodas.

—   Tūliņ mēģināt? — Jēkabiņš mazliet nobijās.

—   Pamēģini, pamēģini, — Miks un Toms mudināja.

Visi klusēja, lai Jēkabiņu netraucētu, tikai laiku pa laikam saskatījās, vai kāds nožāvājās, bet, nopūloties ar domāšanu, Jēkabiņš to nemanīja. Viņš gudroja, gudroja un beidzot izgudroja:

—   Gatavs ir, — zaķēns izteiksmīgi nodeklamēja:

—   Pa ezeru peld zīles, Un ozols sašuj vīles, Bet drēbnieks apēd pīles.

—   Neder, tu esi tikai sagrozījis vectēva bērnībā dzirdēto dziesmu, — iebilda Toms.

—   Un iznāca nepareizi un sliktāk, — Miks arī nebija mierā ar tādu dzejoli.

—   Un tā rinda:

—   Bet drēbnieks apēd pīles. —

Vai tā nav laba? — Jēkabiņš gaidīja atbalstu no vectēva.

—   Neder, tavs dzejolis neder, — vectēvs Kurmis pievienojās Mika un Toma spriedumam.

—   Bet kā sadomāt, lai derētu? — Jēkabiņš gandrīz vai raudāja.

—   Galu galā esmu zemes rakšanas darbu, nevis dzejošanas profesors, ja gribi dzejot, domā pats.

Tādi vārdi «domā pats» Jēkabiņu nemaz neiepriecināja, bet, neko darīt, draugi iznāca no vectēva Kurmja mājas tikpat gudri, kā bija tur iegājuši. Tomam kļuva žēl bēdīgā Jēkabiņa, un viņš draugu mierināja:

—   Jēkabiņ, vēl viena cerība ir.

—   Tu mānies.

—   Jocīgais, vai Toms draugus kādreiz ir mānījis? — Miks kaunināja Jēkabiņu.

—   Nemānos. Lielajā Mežā visi runā, ka pūce Karlīne esot gudrāka par vectēvu Kurmi. Rītvakar aiziesim pie viņas, un, simts punktu, dabūsi zināt, kas tev jādara.

PASTMARKAS KRĀT VIEGLĀK NEKA DZEJOT

Pūce Karlīne, kā jau visas pūces, bija pūce, tāpēc dienā gulēja un naktī strādāja. To zināja Lielais Mežs, arī ciemats «Vecozoli» un droši vien visa pasaule. Apspriežot gaidāmo gājienu pie pūces, trīs draugi atcerējās kādu pastaigu Lielā Meža visvecākā ozola tuvumā. Viņi toreiz jokojās un skaļi smējās, nemaz negribot kādu traucēt, bet no savas ozola dobuma mājas iznāca pūce Karlīne un visai pikti aizrādīja:

— Gaišā dienas laikā nevajag būt tik trokšņainiem un traucēt godīgu gulēšanu!

Pavisam skaidrs, būs jāiet naktī, bet, kur ir nakts, tur ir tumsa, tur nez kāpēc bieži vien tuvumā gadās bailes, kaut visi zina, ka pati tumsa nevienam nekā ļauna nedara. Par savām bailēm nerunāja ne Jēkabiņš, ne Toms, ne Miks, jo katrs domāja, ka tikai viņš vienīgais baidās un citiem negribēja savu bailīgumu rādīt. Tā rīkojoties, nekas nekavēja draugus norunāt otrā dienā, pusstundu pēc tumsas iestāšanās, tikties pie ciemata lielajiem vārtiem. Ziemā tumsa agri aizdzen dienas gaišumu prom, nemaz nesagaidījusi vēlāku nakts stuna'u. Tovakar, kad tā saucamais Miktomjēkabs iesāka ceļojumu pie pūces, mākoņi, salasījušies kopā, izauda tumšu segu pāri visām debesīm. Ejot līdz mežmalai, trīs gājēji droši sarunājās, jo abās «e ļa pusēs tukšs lauks un klajumā briesmām nav kur paslēpti^. Tikko iegājuši mežā, draugi pieklusa. Kaut kas nobrīkšķēja, tas bija sauss zars, uz kura uzkāpa Miks.

—    Kas tur? — lai sevi un citus iedrošinātu, Toms skaļi uzkliedza.

Neviens neatsaucās.

—   Labāk iesim klusu, nerunāsim, tad mūs neviens nepamanīs, — ieteica Miks.

Tikai dažus soļus pagājuši, ceļinieki izdzirda dziesmu:

— Man vajag trīs gabalus, trīs gabalus, Man vajag trīs gabalus,

trīs gabalus . . .

Draugi pagāja ceļa malā un apstājušies cieši sadevās lepās, taču drošāk, jūtot otru blakus.

— Tur nāk kāds briesmonis, — Miks čukstēja.

—   Bet balss sīka, tas nevarētu būt liels briesmonis, — drošināja Toms.

—   Lielam briesmonim arī var būt sīka balstiņa. Dzirdi, kā viņš dzied, grib apēst mūs visus trīs uzreiz, — Jēkabiņš bijās pats un baidīja citus.

Dziesma nāca arvien tuvāk un jau skanēja turpat blakus:

—   Man vajag trīs gabalus,

trīs gabalus . . .

—   Viņš mums tūliņ uzbruks! — pilnā kaklā iekliedzās zaķēns Jēkabiņš.

—   Jēkabiņ, brālīt, ko tu bļausties? — sīkā balss teica, un nu visi, kaut arī izbijušies, tomēr pat tumsā pazina Jēkabiņa mazo brāli zaķēnu Jānīti.

—   Māmiņa mani sūtīja pie zaķu Līnes aizņemties trīs burkānus, es nedrīkstu aizmirst, cik daudz jāprasa. — Jānītis tūliņ atkal iedziedājās:

—   Man vajag trīs gabalus . . .

—   Un tev nav bailes tumsā staigāt? — Miks brīnījās.

—   Kad es dziedu, tad nebaidos, un, lūdzu, nepārtrauc man dziesmu.

Jānītis čāpoja prom, un trīs draugi, nokaunējušies par pirmītējo izbīli, tālāko ceļu gāja drošāk.

Pūce Karlīne savu māju iekārtoja Lielā Meža visvecākajā ozolā, kas bija arī vislielākais koks Mežā un ar visķeburainākajiem zariem, tos gan tumsā redzēt nevarēja, bet krūmus, caur kuriem jāizspraucas, lai nokļūtu pie ozola, varēja sajust, jo spraukšanās nemaz viegli nepadevās, daži sīkie zari pat neganti mēģināja iesist. Aiz krūmiem spīdēja Karlīnes mājas logu iesārtenā gaisma, un tas piedeva draugiem dūšu, ja galamērķis jau saredzams. Pie lielā ozola gājēji mazliet atpūtās. Zaķēns Jēkabiņš bieži vien bēdājās, ka viņš neprot kāpelēt pa kokiem kā kaķēns Miks un vāverēns Toms, bet šoreiz viņš par to noprie cājās — nebūs pašam jāklauvē pie Karlīnes durvīm. Toms un Miks — viens divi — ozolā augšā. Toms pieklauvēja, Miks stāvēja blakus, varbūt iznāk garāka runāšana un Toms viens pats netiek galā.

Pūce Karlīne, satinusies piecos raibos lakatos, iznāca uz mājas sliekšņa.

—   Labvakar! — Toms dziļi paklanījās, bet tūliņ iedomāja, ka tikai ar tādu sveicienu nesakaitina pūci, viņai varbūt pašreiz ir rīts, tāpēc daudz skaļāk nekā iepriekš sveicināja otrreiz:

—   Labrīt, mēs atvedām zaķēnu Jēkabiņu, viņš tur lejā ir.

—   Pati redzu viņu.

—   Jēkabiņam jānoskaidro svarīgs jautājums, — un, lai pieglaimotos Karlīnei, Miks vēl piebilda: — Pat vectēvs Kurmis nemācēja atbildēt.

Pūce Karlīne, neko neteikusi, nolaidās uz paša zemākā ozola zara un apsēdusies ciešāk satinās savos piecos lakatos. No tā varēja saprast: viņa ar mieru uzklausīt zaķēnu Jēkabiņu.

—   Es… man… — Jēkabiņš stostījās, tad ātri nobēra:

—   Vai atskaņas dzejolim ir pats galvenais?

—   Atskaņas var būt un var arī nebūt, pats galvenais, lai dzejolī būtu dzejolis.

Jēkabiņš nesaprata, vai tad var uzrakstīt dzejoli, kas nav dzejolis, un, ja atskaņas nav pats galvenais, tad viņam paša galvenā dzejošanā vēl trūkst.

—   Bet kas ir pats galvenais? — Jēkabiņš cerēja dzirdēt īsto padomu.

—   Galvenais ir daudz kas, jāzina, par ko grib rakstīt un kāpēc, jābūt savai dzejiskai domāšanai, nevis palienētai no tādām rīmēm:

— Pa ezeru peld pīles, Un ozolā aug zīles . . .

—   Iznāk, ka dzejniekam jābūt gudrai galvai?

—   Un labai sirdij arī.

—   Sirds man ir laba, tikai ja vajadzīga pašam sava domāšana . . . Jā, kāpēc Miku sauc par mākslinieku?

—   Mikam ir talants, bet viņam vēl daudz jāmācās. Tavu jautājumu par dzejošanu īsi izstāstīt nevar, iesākumam iedošu trīs grāmatas, ja ko nesaproti, atnāc.

—   Nē, nē! Grāmatas nevajag, man viss ir jau saprotams. Paldies!

Uz redzēšanos sakot, Jēkabiņš domāja — uz neredzēšanos.

Atpakaļ ejot, kamēr katrs ar sevi aizņemts izspraucās cauri krūmiem, nekāda runāšana neiznāca, bet, līdzko tika uz ceļa, Jēkabiņš bēdīgi teica:

—   Pilnīgi skaidrs, ja vajadzīga pašam sava domāšana, tad man dzejošana jāmet krūmos.

—   Jēkabiņ, nebēdājies, — mierināja Miks, — tu neesi vienīgais, kuram slava aiziet garām, vēl nemaz neatnākusi.

—   To slavas aiziešanu vēl varētu paciest, bet ko lai es tagad pa vakariem daru?

—   Par to nebēdājies, — Toms draudzīgi uzsita Jēkabiņam uz pleca, — es tev iemācīšu krāt pastmarkas.

—   Tu doma — es varēšu?

Toms brītiņu svārstījās, vai šķirties no sava lielākā dārguma, bet, ja draugam grūts brīdis . . .

—   Zini ko, Jēkabiņ, es tev atdošu Āfrikas pastmarku no Vivitas vēstules.

Ja var iesākt ar ko tik slavenu kā Āfrikas pastmarka, tad Jēkabiņš vairs nejutās bēdīgs, apmainot dzejošanu pret pastmarku krāšanu.

VECTĒVAM KURMIM CIEMIŅI

Vectēvam Kurmim bija uznākusi lielā prātošana: ar ziemu varētu iztikt, malkas šķūnis pilns līdz griestiem, jāsalst nav, bet ko lai sadara pa garajiem vakariem? Tāpēc Jēkabiņš gribēja dzejot. Miks noņemas ar mākslu, tam vakari kļuvuši par īsiem, Tomam un Jēkabiņam brīvo laiku apēd pastmarku krāšana. Nav ar ko parunāties. Kaimiņiene Vārna nāk tikai tad, ja cienā ar aveņu tēju, bet, kā tu skatīsies, otru cienājot, pašam jādzer līdzi, nevar izturēt to aveņu tēju, jāsvīst. Televizorā arī šovakar nav ko skatīties, būtu vismaz hokeju rādījuši. Varētu uzrakstīt «Meža Vēstnesim» sūdzību par garlaicīgiem televizora raidījumiem, bet nedrukās, un, ja drukātu, tāpat nekas nemainītos.

Vectēvs Kurmis piegāja pie grāmatplaukta, pašķirstīja vienu otru biezāku sējumu: lasīt arī nav ko, sākuši rakstīt veselīgas grāmatas, izlasi pāris lapu, un miegs klāt. Ja tik agri iemigs, naktī uzmodīsies, un kā tad rītu sagaidīs? Varētu atnākt ciemiņš, bet kam patiks tumsā pa sniegu bradāt?

Pēkšņi ieskanējās zvans. Atnāca vilku suns Marss.

— Labvakar, labvakar, tāpqt ciemos vai dienesta darīšanās? — vectēvs Kurmis tūliņ gribēja zināt.

—   Domāju, varbūt tev garlaicīgi.

—   Tik dumjš neesmu, lai garlaikotos, tikai nevarēju izdomāt, ko darīt. — Vectēvs Kurmis runājot sameklēja skapī šaha kastīti. Viņš labi zināja — Marss nav uz tērzēšanu, bet partiju šaha uzspēlēt — to jā.

Apsēdās ciemiņš un mājas saimnieks pie rakstāmgalda. Marss salika figūras uz šaha dēlīša.

—   Kuras figūras gribi, baltās vai melnās, — vectēvs ļāva ciemiņam izvēlēties.

—   Ņem vien pats baltās.

Bez tādiem spēlei nepieciešamiem teicieniem: šahs un rokāde abi pretinieki gandrīz neko citu nepasacīja. Marss tikai pāris reižu kritiskākos brīžos norūca:

—   Hm-mm . . .

—   Bet vectēvs Kurmis, «nositot» pretinieka figūru, katrreiz noteica:

—   Tā, tā, šitā figūra savu darbiņu padarījusi, no kara lauka nost.

Vectēvs centās pēc iespējas panākt figūru maiņu, jo tā lielākas cerības uz neizšķirtu partiju. Kad pēc centīgās figūru maiņas uz dēlīša palika tikai divi pliki karaļi, saprotams, spēle beidzās neizšķirti.

Marss pieklājīgi pateicās:

—   Paldies par saspēli.

—   Ņem par labu.

Līdzko Marss aizgāja, mājas saimnieks pats sev apgalvoja:

—   Ja būtu gribējis, varēju partiju vinnēt, bet nav smuki ciemiņu apspēlēt.

Citās reizēs Marss parasti uzvarēja, bet arī tad atradās attaisnojums:

—   Pieklājības pēc jāļauj ciemiņam vinnēt.

Marsa apciemojums tomēr visu vakaru neaizņēma, un vec-

tēvs atkal sāka gudrot, ko līdz gulētiešanai darīt, bet viņu pārsteidza durvju zvans.

— Nu ir gan brīnumi, vienā laidā nāk ciemiņi, īsti liels bija brīnums, ieraugot Ferdinandu Kraukli, kurš pa ziemu aizstāja «Meža Vēstneša» galveno žurnālistu Krišjāni Stārķi. Visi zināja, ka Ferdinands Krauklis iet pie kāda vienīgi tad, ja viņam ir vajadzība, bet bez vajadzības tikai pie ļoti ievērojamām personām. Dažreiz gan šie abi iemesli sagadījās kopā. Vectēvs Kurmis nešaubīdamies domāja, ka Ferdinands atnācis ciemos kā pie ievērojamas personas — ciemata priekšnieka, tāpēc viņš centās būt ļoti laipns, piedāvāja pat savu iemīļoto grozāmo krēslu, kurā citās reizēs, runājoties ar viesiem, sēdēja pats.

—   Kādi jaunumi «Meža Vēstnesī»? — vectēvs cieņas pilnā balsī apvaicājās.

—   Mūsu avīze «Meža Vēstnesis» pati jaunumus netaisa, kas apkārt notiek, to rakstām.

—   Tev taisnība, — mājas saimnieka laipnība nemazinājās.

—    Biju pie mākslinieka Džona Lapsas pasūtīt ilustrācijas «Meža Vēstnesim», tāpēc iegriezos arī pie tevis. Redakcija ■nolēmusi rīkot plašākas pārrunas par zemes rakšanas darbiem, tevi aicinām piedalīties par konsultantu. Sanāksme notiks rītdien pulksten piecpadsmitos.

Vectēvam Kurmim patika, ka viņa zināšanas vajadzīgas, bet laipnība pret Ferdinandu tomēr sāka zust — viņš taču bija atnācis tikai vajadzības dēļ, nevis kā pie ievērojamas personas.

—   Būs jāmēģina aiziet, kaut gan man laika maz, pat vakari aizņemti.

—   Kam tad ir brīvs laiks? Man jāraujas uz visām pusēm, drīzumā jābrauc uz kaimiņu Meža žurnālistu sanāksmi.

—   Vai tev žurnālistu trūkst, sūti zīlīti Zuzīti vai ko citu no jaunajiem.

—   Ja man jāsaka, ko es varētu sūtīt Ferdinanda Kraukļa vietā, nav, nav neviena cita tam uzdevumam cienīga. Jābrauc pašam.

—   Žurnālists jau tu esi liels, bet rakstus raksti maziņus.

Ferdinands Krauklis, redzami apvainojies, piecēlās un pa

ceļam uz durvīm īsi atgādināja:

—   Rītdien tiekamies redakcijā.

VECTEVS KURMIS POSĀS CEĻA

Pulksteņi ir visādi, bet pensionētais profesors vectēvs Kurmis atzina tikai divējādus: modinātājus un kabatas pulksteņus ar garu važu, ko kārtīgi var piestiprināt pie vestes. Vectēva modinātājs gadiem bija pieradis katru rītu pussešos skaļi zvanot modināt savu saimnieku. Patiesībā šinī laikā vectēvs pamodās pats bez pulksteņa palīdzības, bet, pēc viņa domām, pulkstenis esot tikpat kā dzīva dvēsele, kas pasaka pirmo «labrītu», un tāpēc tam katrā kārtīgā mājā ierādāma noteikta vieta. Profesora Kurmja modinātājam, patīk vai nepatīk, bija jāstāv uz rakstāmgalda blakus galda lampai.

Otrā rītā pēc Ferdinanda Kraukļa apciemojuma vectēvs Kurmis, atvēris acis, nedzirdēja pulksteņa zvanu un patiesi nobijās: nu vienreiz ir aizgulējies. Varbūt nogulējis tik ilgi, ka nepaspēs savīkšīties uz «Meža Vēstneša» apspriedi. Steidzīgi apģērbies, viņš, pacēlis tuvu acīm, pētīja pulksteni.

—   Kas tad tas, vēl nav pusseši, bet kāpēc esmu uzmodies? Droši vien pulkstenis iet nepareizi, un tas mūžīgi notiek tādos gadījumos, ja kaut kur jābūt noteiktā laikā.

Zvanīja vecmāmuļai Vārnai, tā savu pulksteni pārbaudīja katrreiz, kad ziņoja pareizu laiku pa radio, kurš viņas mājā darbojās bez atpūtas no agra rīta līdz vakaram. Noskaidrojis, ka pulkstenis pareizs, vectēvs nosprieda:

—   Iznāk, ka es pats esmu nepareizs, ja uzmostos nelaikā.

Padzēris ozolzīļu kafiju un kārtīgi paēdis brokastis, viņš

tūliņ sāka gatavoties svarīgajam gājienam. Vajadzēja pārcilāt virskreklus un izlemt, ģērbt svītraino vai balto? Nolēma — svītrainais būs labs diezgan, kaklasaiti gan paņēma koši zilo. Arī par kaklasaitēm vectēvam bija savi ieskati, bet gluži pretēji kā par pulksteņiem, kurus viņš atzina divējus, bet kaklasaišu katram, kurš valkājot uzvalkus, vajagot vismaz divdesmit. Viņam pašam piederēja trīsdesmit, tiesa gan, sakrājušās desmit gados.

Savu laiku prasīja arī jauno vilnas zeķu un dūraiņu sameklēšana, ja skapim ir piecas atvilktnes, kā lai atceras, ko katrā esi ielicis. Un vēl bija jāizstrīdas pašam ar sevi:

—   Spodrināt vai nespodrināt siltos zābakus? Tāpat pa sniegu sabridīs.

Tomēr nospodrināja.

Pulksten 13.00 vectēvs, uzģērbis izejamo uzvalku (to pašu, ko pagājušajā vasarā nopirka peldēšanās sacīkstēm par godu), apskatījies spogulī, novērtēja sevi:

—   Varbūt sevišķi smuks neizskatos, bet gudrs jau nu katrā ziņā, un, ja kāds to neredz, neesmu atbildīgs par citu aklumu.

Promiešanai bija par agru. Pārmaiņas pēc arī mājās var pasēdēt smuki saģērbies.

Pulksten 14.00 ciemata priekšnieks Kurmis, dūšīgi durot spieķi sniegā, čāpoja pāri pagalmam. Un tieši tobrīd kaimiņiene vecmāmuļa Vārna, satinusies lakatā, piegāja aizvērt savas virtuves logu, pietiekami jau bija izvēdinājusies pankūku smarža. Ieraudzījusi kaimiņu, viņa apvaicājās:

—   Uz kurieni iesi tik aukstā laikā? Meža veikalā tagad pusdienas pārtraukums.

—   Domā, pasaulē bez bēdām cita nekā nav. Eju uz «Meža Vēstneša» redakcijas sapulci risināt svarīgus jautājumus. Viņi mani tur gaida, bez manis jau viņi neko nevar izlemt.

—   Es gan tādā aukstumā ārā nelīstu, un tev arī nevajadzētu nekur iet, — Vārna nodrebinājusies aizvēra logu.

—   Pienākums ir pienākums, auksts vai karsts laiks, — to ciemata priekšnieks sacīja pats sev.

Izgājis no dārza, viņš apstājās pie Sniegavīra.

—   Nu, kā tev patīk pie mums? Skaidrs, patīk, tik smuks ciemats un labi iemītnieki. Auksts gan šoziem, bet tev jo auk stāks, jo labāk.

Vectēvs Kurmis jau grasījās iet prom, bet viņam gribējās kādam pateikt savas domas, un Sniegavīrs ir pacietīgs klausītājs.

—   Redzi, eju uz sapulci. Mani visi ciena. Varbūt visi ne, teiksim, Ferdinands Krauklis, kad es vakar ar viņu tā atklāti no sirds izrunājos, viņš, protams, šķībi skatās, bet tie, ar kuriem man nav bijušas nekādas darīšanas, — tie mani ciena. Tā, redzi, ir tās lietas. Ko tu teici? Nekā neteici, tas ir labi, ka tu nerunā, citādi nemaz nevar zināt, ko pateiktu. Un tavas klusēšanas dēļ mēs vienmēr būsim labos draugos. Nu tad sargā māju un gaidi mani atpakaļ.

Vectēvs pamāja Sniegavīram atvadas, tomēr iedomājās vēl ko pasacīt:

—   Manējais spieķis arīdzan ir man labs draugs un drošs palīgs.

Vēlreiz pamājis Sniegavīram, viņš labā noskaņojumā, balstoties uz sava uzticamā spieķa, galvu pacēlis, aizgāja ciemata lielo vārtu virzienā.

CIEMATA LIELS UZTRAUKUMS

— Ejot uz priekšu, palaikam der atskatīties atpakaļ, — tā vectēvs Kurmis mācīja kaķēnam Mikam un vāverēnam Tomam, bet tiem abiem vienmēr bija jāsteidzas un atskatīšanās parasti aizmirsās. Arī todien, kad vectēvs Kurmis gāja uz «Meža Vēstnesi», Miks un Toms, iznākuši no skolas, steidzās. Miks gribēja iesākt gleznot Sniegavīru, lai gleznu varētu iedāvināt bezdelīdziņai Vivitai. Atbraukusi ciematā, Vivita varēs lepoties, ka redzējusi krokodilu, bet Miks un Toms ar savu Sniegavīru. Tomam vajadzēja salabot vecmāmuļas Vārnas kafijas dzirnaviņas, tas bija steidzams darbs, jo vecmāmuļa, no rīta

nepadzērusi kafiju, nevarot savakties un viņai visa diena esot

beigta un pagalam.

Ja Miks un Toms toreiz butu atskatījušies, tad netālu no skolas ieraudzītu vectēvu Kurmi, bet viņi, kā parasti, steidzās.

Nonākuši ciematā, draugi atvadījās, un katrs savā mājā vispirms izmācījās skolas uzdevumus, neteiksim, ka ļoti rūpīgi, un ķērās pie iepriekš nodomātiem darbiem.

Mikam pavisam neveicās, ilgi pētījis Sniegavīru, viņš ar visām krāsām un ķebļiem vācās mājā atpakaļ. Sniegavīrs todien izskatījās nepazīstams un svešs, tāds kā bēdīgs un satraukts, tāpēc kaķēns nolēma gleznošanu atlikt uz rītdienu.

Tomam paveicās — ātri salaboja Vārnas kafijas dzirnaviņas. Aiznesis tās vecmāmuļai, viņš pabrīnījās, kā tik drīz satumsis un kāpēc, aizskrienot pat to mazo gabaliņu, sajuta aukstumu, vai tikai nebūs saslimis. Atgriezies mājās, tūliņ ieslēdza televizoru. Ekrānā ieraudzīja skolotāju Dzeni, kurš reizēm vakaros strādāja par diktoru. Dzenis izskatījās vēl nopietnāks nekā skolā, lēni uzsverot katru vārdu, viņš ziņoja:

—   Uzmanību! Uzmanību! Pašreiz ārā ir —30 grādu, turklāt nikns vējš. Ieteicams no mājas neiziet, bet, ja nepieciešams doties ceļā, ļoti jāuzmanās.

—   Uzmanību! Uzmanību! … — Dzenis šo ziņojumu nolasīja trīs reizes.

Toms tūdaļ iedomājās, vai nevajadzetu vectevam atnest malku no šķūnīša, būs taču stiprāk jākurina. Viņš izslēdza televizoru un gāja pie vectēva. Jocīgi, kāpēc logi tumši? Varbūt iemidzis? Izzvanījās, izklaudzinājās pie visiem logiem. Nekā. Tumšs un kluss … Tie vairs nebija joki. Toms otrreiz skrēja pie Vārnas, viņa taču tāpat kā žagata Zvadzinātāja visu zina.

—   Kā? Kurmis nav mājā, — vecmāmuļā Varna pārprasīja, — vajadzēja jau būt atpakaļ.

—   Vai viņš kur aizgāja? — Toms nepacietīgi vaicaja.

—   Ka tad, uz «Meža Vestneša» sapulci.

—   Šausmas!!!

—   Kādas tur šausmas, nav jau viņš pirmo reizi sapulcē, gan izturēs.

—   Ārā —30 grādu, un vectēvs vēl ceļā.

—   Tad gan ir briesmas, — vecmāmuļa Vārna tūliņ sameklēja jakas kabatā validolu, — viņš tak nav nekāds mudīgais gājējs, es jau pirmīt teicu, ka nevajag iet, bet vai šis kādu klausa?

Toms vairs vecmāmuļā neklausījās, skrēja uz savu māju un piezvanīja «Meža Vēstneša» redakcijai. Atbildēja dežurante zīlīte Zuzīte.

—   Jā, sapulce notika. Profesors Kurmis jau labu laiku kā prom.

Tomam zibenīgi ieskrēja prātā nelaba doma: būs tumsā apmaldījies. Ko darīt? Ā! Jāzvana vilkam Pelēcim un seskam Eidim, tiem ir braucamie. Par laimi, abi bija mājās. Sazvanījās. Nosprieda, ka vectēvs droši vien lāgā neieskatījies un nogriezies pa kādu malkas ceļu, kas tagad iebraukti krustu šķērsu pāri galvenajam ceļam un jauc gājējiem galvas. Pa labo pusi visus ceļus izbrauks vilks Pelēcis ar smago mašīnu, limuzīna jau viņam nebija, kreiso izskraidīs sesks Eidis ar sniega jahtu, — cik labi, ka tai ir motors, nav jāpaļaujas tikai tam, uz kuru pusi pūš vējš. Mazlietiņ mierīgāks prāts Tomam kļuva, bet vēl arvien bija stipri uztraucies. Protams, ka tagad pirmais ceļš pie Mika, jāaprunājas, ko vēl varētu darīt.

Kaķēns Miks ātri saģērbās.

—   Jāiet pa ceļu pretī. Nevar sēdēt istabā un gaidīt. Es domāju, kāpēc Sniegavīrs tāds bēdīgs un uztraucies izskatījās. Viņš noteikti ko zina, tikai nevar pasacīt. . .

—   Tu par daudz bieži redzi to, ko citi neredz. Ar Sniegavīru tev vienkārši rādās.

—   Nerādās vis . ..

Kad Miks un Toms izgāja uz ciemata ceļu, vecmāmuļa Vārna jau bija paspējusi visus apzvanīt, pati viņa, ģērbusies kažokā un virs tā vēl uzsējusi pelēko lakatu, stāvēja pie saviem vārtiem, tūliņ pienāca arī vilku suns Marss, mākslinieks Džons Lapsa un viņa sieva lapsiņa Iveta.

Marss izrīkoja:

—   Mēs ar Džonu iesim pa ceļu pretī, bet jums visiem jāgaida vectēvs mājās. Lai vecmāmuļa Vāina ar savām rezerves atslēgām atslēdz viņa māju. Iekuriniet kamīnu un uzvāriet tēju.

—   Jā, aveņu, tikai aveņu tēju, pēc nosalšanas vajag kārtīgi izsvīst, — vecmāmuļa zināja, kas jādara.

—   Džons Lapsa taču ir mākslinieks, kas viņš pa." gājēju tumsā un aukstumā, — lapsiņa Iveta iebilda, bet to neviens neklausījās.

Mika un Toma lūgšanās, lai viņus ņem līdzi meklēt vectēvu, tika noraidīta, jo Džons Lapsa un Marss vieni paši ātrāk varēšot tikt uz priekšu un drīzāk sastapt meklējamo. Tie abi aizgāja. Ar vecmāmuļu Vārnu priekšgalā (viņai taču bija rezerves atslēgas) mājās palicēji iegāja ciemata priekšnieka mājā. Tūliņ istabās un virtuvē ieslēdza gaismu, drīz kurējās kamīns un uz plīts sīca trumulis. Miks un Toms bieži skraidīja paskatīties uz ceļu, bet lapsiņa Iveta pēc brīža aizgāja uz savu māju un pūta tauri:

—   Tra-ta-tā! Tra-ta-tā!

Džons Lapsa, ejot pa Lielā Meža ceļu, dzirdēja lapsiņas Ivetas taurējienu, bet bija pienākusi pirmā reize, kad viņš neklausīja šim mājās saukšanas signālam un pat nedomāja griezties atpakaļ, neatskatoties gāja uz priekšu.

AR VECTEVU KURMI BIJA TĀ

Arī par sapulcēm vectēvam Kurmim bija savs viedoklis.

—   Nav jāuztraucas, ja sapulcē kāds runā aplam, to vienkārši nevajag klausīties, — tā viņš mācīja citiem, bet pašam viņa viedoklis nesaskanēja ar rīcību. Par aplamībām viņš vienmēr uztraucās un todien «Meža Vēstneša» redakcijas sapulcē ne vien uztraucās, bet bija pat no sirds saskaities. Iznācis no redakcijas, vectēvs vēl arvien nevarēja nomierināties, domās turpināja strīdēties un neskatījās ne uz ceļu, ne uz apsarmojušiem kokiem, pat to nemanīja, ka savā automobilī garām pabrauca meža cūku pāris Johanna un Sebastians.

— Paklau, Sebastian, — sacīja meža cūka Johanna savam vīram, — vecais Kurmis klunkuro pa ceļu. Piebremzē, aizrausim viņu līdz ciematam.

—   Nav pa ceļam.

—   Ar mašīnu tas līkumiņš ir nieks, bet kamēr viņš aizkul- sies. Sāk jau krēslot, tūliņ būs tumšs un auksts briesmīgi.

Sebastians nepiebremzēja.

—   Ieraudzīs vēl kāds, ka savā mašīnā vadājam Kurmi. Kas tad viņš ir — pensionārs.

—   Un tad?

—   Mēs ar lielām pūlēm esam tikuši pie Ferdinanda Kraukļa uz kafijas vakariem. Vai tu Ferdinandu nepazīsti? Viņš negribēs saieties ar tādiem, kas satiekas ar kuru katru.

—   Gadījuma pēc vešana mašīnā nav nekāda satikšanās.

—   Jā, jā, pamēģini to viņam iestāstīt. Un vai tev kafijas vakari pie Ferdinanda Kraukļa nepatīk?

Johannai kafijas vakari pie Ferdinanda Kraukļa ļoti patika. Viņa vairs neuzstāja Sebastianam, lai pietur mašīnu, sāka apjūsmot, cik apsarmojušie koki skaisti — kā pasakā.

Bet vectēvs ejot nepārstāja kreņķēties, kāpēc laiž pie zemes rakšanas darbiem tādus, kas lāgā neprot lāpstu noturēt. Un Ferdinands Krauklis vēl šos aizstāv, vai nesaprot, ka zeme nekad nepiedod, ja ar to jokojas. Tā un citādi turpinot domās sapulces strīdus, viņš nemaz nemanīja, kā iegriezās pa labi vienā no malkas ceļiem. Gāja, gāja. Galīgi piekusis, saprata — ir nostaigājis tik garu ceļu, ka vajadzēja jau būt mājās. Pilnīgi skaidrs, apmaldījies. Uz priekšu iet nav jēgas, jāgriežas atpakaļ. Aukstums neganti knieba vaigos, un iešanai vairs nebija spēka. Lēnām klunkurojot, vectēva spieķis atsitās pret ceļmalas celmu.

—   Vajadzēs apsēsties, bet, ja stiprā salā sēžot, varot nosalt, — viņš prātoja, — brītiņu atpūtīšos, nedrīkst tikai iesnausties.

Līdzko vectēvs Kurmis apsēdās, viņam uzmācās snaudiens.

UN AR VECTEVA KURMJA MEKLESANU BIJA TĀ

Ne jau ar katru braucamo var arī braukt. Viss Lielais Mežs un Vecozolu ciemats zina, ka zaķēna Jēkabiņa mopēds izkustas no sava kakta tikai tad, ja to pastumj. Arī pie visādiem ceļiem pieradinātā vilka Pelēča smagā mašīna reizēm niķojās, bet toreiz, kad Toms piezvanīja, Pelēča mašīna, labi sakopta un atpūtusies, to vien gaidīja, lai varētu kaut kur drāzties. Palaimējās tāpat ar seska Eida sniega jahtu, par kuru žagata Zvadzinātāja visiem stāstīja savus novērojumus: Eidis daudz vairāk laika patērējot jahtas labošanai nekā braukšanai ar to. Kaut gan žagatai neviens neticēja, tomēr viņas pētījumos par slaveno izgudrojumu kaut kas bija pareizi noskatīts.

Pirms Toma lūguma palīdzēt meklēt vectēvu Kurmi, Eidis garāžā ar savu jahtu nopiņķējās visu stundu. Remontdarbos dažas skrūvītes palika pāri, bet motors arī bez tām darbojās spēcīgi, tikai mazliet vairāk grabēja. Vilkam Pelēcim un seskam Eidim atlika tikai ar savām mašīnām doties ceļā, un to viņi steidzīgi darīja. Tai pašā laikā pa Lielā Meža taisno ceļa gabalu, spīdinot laternas, gāja Džons Lapsa un Marss. Tik daudz meklētāju jau neļaus vectēvam pazust.

Kad vilks Pelēcis, izbraukājis visus ceļa labās puses atzarojumus, tuvojās pēdējā šķērsceļa galam, tobrīd vectēvs Kurmis sēdēja uz celma un snaudiens viņu bija cieši sagrābis. Pēkšņi viņš izdzirda rūkoņu, un pat cauri aizvērtajiem plakstiem acīs spiedās spilgta gaisma, kāds, saņēmis aiz pleciem, spēcīgi purināja, atvēris acis, viņš ieraudzīja vilku Pelēci.

—   Ko tu traucē man pārdomāt dzīvi?

—   Dzīvi apcerēsi mājās, tagad rausies manas mašīnas kabīnē, neko lepnāku šoreiz piedāvāt nevaru.

—   Kā tu gadījies pa melnu tumsu mežā? — to vectēvs jautāja, ar vilka Pelēča palīdzību iekāpis mašīnas kabīnē un satuntuļots vatētā segā.

—   Gadījos tāpēc, ka bija neatliekama vajadzība te gadīties. Tālu gan esi aizgājis.

Skaļi ciemata priekšnieks neteica nekā, bet pie sevis klusībā nodomāja: ja es ko daru, tad pamatīgi, ja apmaldos, tad arī pamatīgi.

Tikko Pelēča mašīna pa nelīdzeno šķērsceļu aizkratījās līdz lielajam ceļam, tūliņ bija redzama prožektoru apspīdētā seska Eida vēja jahta. Tā jau bija paspējusi apskraidīt visus kreisās puses sānceļus, pats jahtas vadītājs, gaidot Pelēci, sarunājās ar Džonu Lapsu un Marsu.

—   Kas jums visiem noticis, bariem staigājat pa nakti kā mēnessērdzīgi? — vectēvs brīnījās.

Pelēcis pasmīnējis atvēra kabīnes durvis un pamāja Eidim, lai brauc uz ciematu. Džons un Marss iesēdās vēja jahtā, un drīz vien pie ciemata priekšnieka vārtiem apstājās divas mašīnas.

Iztuntuļojies no kabīnes, ieraudzījis savas mājas logus gaišus, vectēvs bija nesaprašanā:

—   Kā? Manā mājā deg elektrība, bet es taču pats neesmu mājās?

Durvis atvērās, pretim skrēja siltums un aveņu tējas smarža. Durvīs stāvēja Miks, Toms un vecmāmuļa Vārna.

Ak nobijušies gan, ka varētu palikt bez priekšnieka, Kurmis jutās glaimots.

Miks un Toms gribēja vectēvam novilkt kažoku, bet vecmāmuļa Vārna pastūma viņus malā.

—   Es ar vienreiz gribu savam kaimiņam palīdzēt.

—   Es pats, es pats, — teica vecmāmuļas Vārnas kaimiņš, bet padevīgi ļāvās, lai noģērbj kažoku.

—   Es jau ielēju aveņu tēju lielajā krūzē. Labi gan, ka tevi atrada, — vecmāmuļa Vārna slaucīja acis.

—   Vai es biju pazudis?

—   Ko nu lielies, apmaldījies taču.

—   Varbūt drusciņ . . . Tu, Vārna, uzliec krūzes ciemiņiem, un jūs abi, Mik un Tom, pagudrojiet, kas var iznākt, ja viens pats iet dziļi mežā.

Istabā ienāca sesks Eidis, Pelēcis, Džons un Marss. Tie visi pie ciemata priekšnieka vārtiem bija tik skaļi sarunājušies, ka lapsiņa Iveta savā mājā viņus dzirdēja. Saklausījusi Džona balsi, arī viņa ieradās un, piegājusi vectēvam blakus, glaimīgi sacīja:

—   Vai dzirdēji, kā es taurēju, lai tu labāk saprastu ceļu uz ciematu?

Vecmāmuļa Vārna nodomāja, ka tādiem Ivetas meliem vienīgi Miks var noticēt, kurš tad nesaprot, kāpēc šī taurēja.

Vecmāmuļa Vārna vienā ziņā bija tuvu patiesībai, Ivetas meliem patiešām noticēja tikai viens, bet šoreiz tas nebija kaķēns Miks. Visiem par lielu pārsteigumu, vectēvs Kurmis teica:

—   Es, Iveta, tavu taurēšanu nedzirdēju, bet paldies par centību man palīdzēt.

Vilku suns Marss norūca: — Hm-mm . . .

Džonam Lapsam uznāca klepus.

Vārna jau bija salējusi krūzēs tēju. Visi sasēdās kamīna istabā ap apaļo galdu.

Vēlāk, mājup ejot, Džons Lapsa jau pa ceļam pārmeta Ivetai:

—   Droši vien visi apjēdza: tu taurēji, negribēdama man atļaut vectēvu meklēt. Kauns!

—   Es tā darīju tavā labā, tādā aukstumā var iesnas saķert.

—   Nekaitini mani nakts vidū. Ja es teicu kauns, tad kauns un liels kauns!

Pēc viesu aiziešanas vectēvs Kurmis labu brīdi vēroja kamīnā dziestošās ogles, tad gausi paņēma no rakstāmgalda kreisās puses pirmās atvilktnes sarkano piezīmju grāmatu un ierakstīja:

«Ja ir labi draugi, pat mežā nepazudīsi.»

NE VIENMĒR IZNĀK, KĀ DOMĀ

Par malku jāsāk gādāt rudenī, to zināja visi, bet bargu ziemu neviens neparedzēja. Vienīgi ciemata priekšnieks profesors Kurmis savu šķūni piedzina pilnu, jo viņa jaunībā vienreiz bijusi milzīgi auksta ziema, un, kas esot bijis vienreiz, varot būt arī otrreiz. Tagad pienāca tā otrā reize, un dažiem malkas šķūnis jau prasījās pēc jauna pieveduma. Bet kas atvedīs malku? Tas, kura rīcībā ir smagā mašīna, un šajā gadījumā vienīgā cerība — vilks Pelēcis. Būt par vienīgo cerību ir patīkami, tas mudināja vilku jau no agra rīta sākt malkas izvadāšanu. Pēdējo vezumu aizvedis vecmāmuļai Vārnai, viņš pats sanesa malku šķūnītī un sakrāva kārtīgā grēdā. Neviens viņu to darīt nelūdza, paldies gan teica ļoti sirsnīgu.

Mājās Pelēcis pārradās pagalam piekusis. Atpūšoties viņam ienāca prātā vectēva Kurmja pamācība: ja gribi būt labs, katru dienu pārdomā, ko labu esi izdarījis. Pārdomas Pelēcis sāka ar vakardienas notikumiem, kad viņa labākais darbs bija vectēva Kurmja paglābšana no nosalšanas. Šodienas malkas gādāšana arī pieskaitāma labajiem darbiem. Vilkam iepatikās būt labam, un viņš gudroja, ko labu vēl varētu izdarīt. Varbūt iepriecināt ciemata priekšnieku, viņš ar savu maldīšanos vakar diezgan nomocījās. Bet kā? Urrā! Ir ideja. Jāiet uz Gauju pārbaudīt ūdas, ja būs pieķērusies līdaka, atdos vectēvam.

Pelēcis naski soļoja uz Gauju. Pie vienas ūdas patiesi pieķērusies prāva līdaka, ko, noņemtu no āķa, tūdaļ uzvēra uz nogriezta kārkla zara. Katrs makšķernieks lielus lomus nes tā, lai citi redzētu. Pa ceļam līdz ciematam Pelēcis domāja, cik jūsmīgi vectēvs apbrīnos lielo lomu un cik pārsteigts labā omā saņems dāvanu.

Pie pašiem ciemata vārtiem lielā loma īpašnieks satika lapsiņu Ivetu.

—   Vai! — lapsiņa tik spalgi iespiedzās, ka Pelēcis skatījās apkārt, kas te pēkšņi noticis? Bet tūliņ noskaidrojās, ka šis «vai» veltīts viņam pašam.

—   Vai! — Iveta iesaucās otrreiz, bet nu jau ne tik spalgi. — Kas tas par lomu! Tādu zivi var izvilkt vienīgi vilks Pelēcis!

—   Ir gadījušās arī lielākas.

—   To prot tikai īpaši gudrs makšķernieks. Jā, jā, visur vajadzīga gudrība.

Par īpaši gudru vilku Pelēci vēl neviens netika nosaucis, bet nebija gadījies ari tads, kurš sacītu, ka viņš nav gudrs, tapec Pelēcim lapsiņas apgalvojums šķita ļoti pareizs.

—   Tev tur iznāks lieliskas vakariņas, varbūt ciemiņus aicināsi? — Iveta laipni smaidīja.

—   Esmu zivis atēdies, tukšā jau nekad no Gaujmalas nenāku, — saklausījies lapsiņas uzslavas, gudrais makšķernieks arī pats gribēja palielīties.

—   Kā tu cep, sviestā?

—   Es eļļā, tad nepiedeg. Bet šito zivi dāvināšu.

—   Manam Džonam ļoti garšo sviestā cepta līdaka.

—   Ak tā.

—   Mēs pie svaigām zivīm netiekam, vai māksliniekam laiks makšķerēt. Un nav Džonam tādas prasmes kā tev.

—   Viņam tas arī nav jāprot . . .

—   Tāpēc esmu priecīga, ka tu mūs nekad neaizmirsti.

—   Kā tā? — Pelēcis patiesi brīnījās, jo neatcerējās, kad pēdējo reizi domājis par Ivetu un viņas Džonu.

—   Cik smaga būs, kilograms noteikti, — Iveta pastiepās, paņēma no Pelēča līdaku un svārstīja gaisā.

—   Vismaz pusotra, — makšķernieks apstrīdēja Ivetas novērtējumu, kaut pats labi zināja — knapi kilograms un ne grama vairāk.

—   Te mums ar Džonu divām reizēm pusdienām pietiks.

—   Kā tā? — vilks galīgā nesaprašanā apmulsis murmināja.

—   Paldies, paldies par dāvanu, Pelēcīt, — lapsiņa Iveta naski nozuda savā dārzā.

Pelēcis labu laiku stāvēja ceļmalā un pūlējās saprast, kā vectēvam Kurmim domāto līdaku pats atdāvinājis lapsiņai Ivetai.

TALKA

Ja ziemā nav slidotavas, var sākt domāt, ka ziemas vispār nav, bet, ja nav ziemas, nav pavasara, nav vasaras, nav rudens, tad iznāk — nekā nav. Un, lai tas viss būtu, vajadzīga slidotava, bet, lai ciematam būtu sava slidotava, vajadzīga talka, to saprata viss Vecozolu ciemats un Lielais Mežs. Atlika vienīgi izziņot, kurā dienā talkai jānotiek, un tai jānotiek svētdienā, kad visi brīvi.

Dienu pirms talkas sākšanās sesks Eidis ar savu sniega jahtu iebrauca ciematā. Brauciena satrenkātais sniega mākonis apstājās pie vectēva Kurmja vārtiem. Eidis atveda no Lielā veikala veselu kaudzi sniega lāpstu, gan lielāku, gan mazāku, bija zināms — strādātāji būs lieli un mazi. Visas lāpstas sasprauda sniegā ciemata priekšnieka dārzā, tagad tur saauga lāpstu kātu mežs, un vēl malkas šķūnī rezervē divpadsmit vectēva Kurmja personīgās lāpstas. Drošs paliek drošs, tāds finiera darbarīks ātri dilst un no salūšanas arī nav pasargāts. Neviens nevarēs aizbildināties, ka darbā nepiedalās lāpstu trūkuma dēļ.

Darba sākumu izziņoja lapsiņa Iveta ar savu tauri:

—   Tra-ta-tā! Tra-ta-tā!

Vērīgāk ieklausoties, šajās skaņās skaidri varēja sadzirdēt:

—   Talka sākas! Talka sākas! . . .

Pie aizsalušā dīķa (ko vasarā sauca lepnākā vārdā — peldbaseins) jau pirms tra-ta-tā pienāca ciemata priekšnieks vectēvs Kurmis, Toms, Miks un Jēkabiņš. Vectēvs ar priekšniekam piederīgu skatienu pārlūkoja sniegoto klajumu.

—   Jā, slidotava te iznāks branga. Es arī jaunībā biju varens slidotājs, — to pateicis, viņš dažus lāpstas grābienus sniega aizšķūrēja līdz dīķa malai.

—   Miktomjēkab! Skatieties un ievērojiet, visapkārt dīķim jāsadzen sniega valnis, lai vējš tik viegli nevar ālēties ar aiz- putināšanu. Nu jums zināms, kas jādara. Man jāiet talciniekiem izsniegt lāpstas, un kādam ciematā jāpaliek uz vietas. Kārtībai jābūt! — Promejot vectēvs soļoja mundrāk nekā turp- ejot, laikam baidījās, ka nenotiek kāda nekārtība.

Tā saucamais Miktomjēkabs nepaspēja iesildīties, kad, lapsiņas taures aicināti, sāka ierasties pārējie ciemata iemītnieki: Marss, lapsu pāris un pat vecmāmuļa Vārna atkliboja. No Lielā Meža puses tuvojās veselš bars. Pats pirmais lampa- čoja vilks Pelēcis, tūliņ aiz viņa spīdēja seska Eida un astoņu sesku ugunsdzēsēju ķiveres, turpat cilpoja vairāki zaķēna Jēkabiņa radinieki — lieli zaķi un mazi zaķēni. Paši pēdējie, skaļi smiedami, reizēm iesvilpdamies, viens otru sniegā grūstīja brāļi lūsēni Ciks un Niks.

Pēc neliela brīža, kaut darbs ritēja pilnā sparā, visi tomēr sadzirdēja rūkoņu, kas nāca no Lielā Meža puses.

—   Vai kāds neniekojas ar manu jahtu? — sesks Eidis uztraucās.

—   Nepazīsti vairs savas mašīnas rūkšanu? Tas nav tavs motors, — kā jau pieredzējis šoferis, aizrādīja vilks Pelēcis.

Eidis, kaut ko nesaprotamu nomurminājis, nodomāja, ka neviens neapjēdz, ja pieder tāds slavens personīgais izgudrojums kā viņa sniega jahta, par tās drošību vienmēr jādomā, un uztraukumā var arī pārklausīties.

Rūkoņu radīja pa Meža ceļu braucošā mašīna, kuras priekšējos sēdekļos sēdēja meža cūku pāris Johanna un Sebastians, bet aizmugurē sivēntiņi Kristaps un Katrīna. Tādus talciniekus, kuri ierodas ar mašīnu, ciemata priekšnieks iznāca sagaidīt ārpus dārza.

—   Ļoti patīkami jūs redzēt mūsu pulkā.

—   Mazs pārpratums, — sāņus skatīdamās, Johanna palīdzēja sivēntiņiem izkāpt no mašīnas, bija neērti vectēvā palūkoties, aizvakar dzirdēja par viņa apmaldīšanos, todien, kad mašīnā sēdot aizdrāzās Kurmim garām, — mums pašiem nav laika, bet Katrīna un Kristaps tik ļoti nelikās mierā . . . Dodiet viņiem mazākas lāpstas, lai nepārpūlas.

—   Mēs nemaz neprotam pārpūlēties, — sivēntiņš Kristaps centās mierināt mammu.

Ciemata priekšnieks tomēr pameklēja sivēntiņiem veiglākas un mazākas lāpstas. Noraudzījies, kā meža cūku pāris aizbrauc uz lielo vārtu pusi, pēc tam pavērojis sivēntiņu aizčāpošanu, vectēvs iegāja istabā klausīties, kādus pasaules notikumus ziņo radio.

Krietnu brīdi bija dūšīgi cilātas lāpstas. Vecmāmuļa Vārna un abi sivēntiņi jutās mazliet piekusuši, tomēr to nerādīja citiem. Pēkšņi lapsiņa Iveta iesaucās:

—   Vēl divi nāk, tikai bez lāpstām.

—   Tā viena ir žagata Zvadzinātāja, — vecmāmuļa Vārna pa gabalu pazina savu draudzeni, — priekš kā šai lāpsta, viņai galvenā strādāšana ar muti, bet to otru nepazīstu.

—   Tā ir kovārne Sibilla, viss Lielais Mežs viņu jau pazīst, — zaķēns Jēkabiņš pabrīnījās par Vārnas nezināšanu.

Līdz ar to abu tuvošanos viena otra galva pacēlās paskatīties un ne jau uz žagatu Zvadzinātāju, kura visiem vienmēr izskatījās vienāda, kāda pirms gada, tāda šodien, bet Sibilla bija uzmanības vērta. Lapsiņa Iveta, kura pati sevi iedomājās par skaistāko un modernāko, nolūkojās ar nelielu skaudību: cik Sibilla ir skaista, viscaur melnā tērpā, gaiši pelēku lakatiņu ap kaklu, un cik cēli viņa prot iet.

Uznākot uz notīrītā ledus, Zvadzinātājai un Sibillai tūdaļ paslīdēja kājas, un viņas gandrīz nokrita sēdus, bet tikai gandrīz. Zvadzinātāja iepleta spārnus un, uz tiem atbalstījusies, noturējās kājās, bet Sibilla paslidinājās un pasmaidījusi skaisti palēcās, it kā viņa nemaz tikko nebūtu gandrīz paklupusi. Džons Lapsa veltīgi nosvieda lāpstu, grasoties viņām palīdzēt.

Kovārne Sibilla apstaigāja laukumu visās četrās malās un novēlēja:

—   Veļu veiksmi darba un prieku!

Vilku suns Marss norūca: — Hm-mm.

Miks, Toms un Jēkabiņš, un viss zaķu bars korī atbildēja:

—   Pa-tei-ca-mies!

Sivēntiņi sacīja atsevišķi:

—   Ļoti sirsnīgs paldies.

Bet vilks Pelēcis piegāja tuvāk Sibillai.

—   Mēs arī tev novēlam darba prieku, vai tu nevēlies pavicināt manu lāpstu?

Sibilla satrūkās.

—   Tā man par lielu.

—   Katrīna, panāc, — vilks Pelēcis sauca, — esi diezgan piekususi, dod ciemiņam savu lāpstu.

—   Nē, nē, paldies, nevajag. Esmu nākusi klausīties darba ritmos, — kovārne Sibilla atgaiņājās.

Talcinieki vairs Sibillai nepievērsa nekādu uzmanību, jo viņi gluži labi varēja iztikt bez tādiem, kas nāk klausīties darba ritmus. Taču Sibillai nepatika būt neievērotai, viņa mudināja Zvadzinātāju iet prom. Žagata bija paņēmusi vecmāmuļas Vārnas lāpstu un, nemākulīgi to šļūcinot, tomēr kādu drusku sniega pastūma tuvāk dīķa malai.

—   Ej vien, man jāpalīdz draudzenei, — žagata pat nepa- griezās uz Sibillas pusi. Zvadzinātāju talcinieku barā nenoturēja vienīgi vēlēšanās palīdzēt draudzenei, cits iemesls bija svarīgāks: viņai taču bija jāzina viss, kas te notiek, varbūt kas atgadās. Ja par īpašu gadījumu neuzskata kovārnes Sibillas aiziešanu, tad līdz pat krēslas atnākšanai žagata neko citu neredzēja kā tikai dūšīgu strādāšanu un gludā ledus laukuma palielināšanos, bet sniega atkāpšanos malā. Talku beidzot, ar baltu sniega valni apskautais tumši pelēkais ledus klajums izskatījās gluds kā nopulēts. Apkopto dīķi nu droši varēja dēvēt par slidotavu, kā to arī turpmāk visi nosauks.

KO ŽAGATA ZVADZINĀTAJA PASTASTĪJA VECMĀMUĻAI VĀRNAI

Ja kāds grib vienīgi klausīties darba ritmos, tāds talciniekiem bijis nebijis. To skaidri varēja saprast, kad kovārne Sibilla aizgāja no slidotavas, neviens par viņu vairs nedomāja, izņemot vecmāmuļu Vārnu. Kovārne Sibilla viņā bija aizdedzinājusi neapdzēšamu ziņkārības liesmu: «Kā tas var būt, ka par Sibillu neko neesmu dzirdējusi? Es taču visu zinu.» Klusībā gandrīz stundu nomocījusies ar vienu un to pašu domu, Vārna uzstājīgi sacīja žagatai Zvadzinātājai:

—   Pēc talkas tev jānāk pie manis un jāpastāsta viss par Sibillu.

—   Šovakar nevarēšu, man vēl dažiem par šodienas talku jāstāsta Meža pļavas malā, tumsa nāk virsū, un nav maniem spārniem vairs to vēzienu kā agrāk. Rīt uz brokastīm pieskriešu, izvāri stiprāku kafiju.

—   Kafija būs, tikai neliec sevi ilgi gaidīt.

Vecmāmuļa Vārna bija paradusi laikus iet gulēt un par

bezmiegu nesūdzējās, bet tonakt viņa pamodusies vairākas reizes murmināja: «Kā tas var būt, ka es nezinu …»

Otrā rītā reizē ar kafijas smaržu vecmāmuļas Vārnas virtuvē ieradās žagata Zvadzinātāja. Tikko draudzene bija izdzērusi pirmo tasi, mājas saimniece, ielējusi otrreiz, mudināja:

—   Nu stāsti, stāsti . . .

Bet Zvadzinātāja ar runāšanu īpaši nesteidzās, lēnām izgaršojot malkoja kafiju, nevar jau ar vienu muti divus darbus darīt vienlaikus. Vecmāmuļai Vārnai nekas cits neatlika kā gaidīt. Pabīdījusi tukšo tasi malā, Zvadzinātāja noklepojās.

—   Šodien Lielajā veikalā pārdos ledusskapjus, bet es domāju, tev vecais vēl labs diezgan, — žagata gausi piecēlās, piegāja pie draudzenes ledusskapja, apskatīja to no ārpuses un

iekšpuses. Rūpīgi pārliecinājusies par sava sprieduma parei- zumu, atkal apsēdās.

—   Nē, ledusskapja man nevajag.

—   Es visu stāstu pēc kārtas, jā, un vakar vakarā lūsēni Ciks un Niks svieduši vilkam Pelēcim logā čiekurus . . .

Vecmāmuļa Vārna nepacietīgi pārtrauca:

—   Ne jau to, man lūsēnu niķi apnikuši, vakar solīji par Sibillu pastāstīt.

—   Tur nekas liels nav stāstāms. Agrāk kovārne Sibilla dzīvoja Lielā Meža otrajā malā.

Vecmāmuļa nevarēja nociesties neiebildusi:

—   Tādēļ par viņu neko nezināju un šoruden spārna sāpē-

šanas dēļ Lielajā Mežā tikpat kā neesmu bijusi. Kādu darbu Sibilla strādāja otrā Meža malā, ka tik smalka . . .

—   Bija ierīkojusi baletskolu, bet tai krūmu pudurā, kur viņas skola, vēji viegli tikuši klāt un trakoti saldējuši. Ar visu baleta grupu neesot gribējusi uz siltāku zemi laisties, ceļš paliek ceļš, visādi var gadīties. Ferdinands Krauklis, noskatījies viņas dejotājus, teica, iznāk īsts teātris, un uzaicināja Sibillu pārnākt uz Lielo Mežu. Sī tūliņ bija ar mieru, visiem patīk pie mums.

—   Kas viņas grupā danco?

—   Seši jauni kovārnēni.

—   Un kur Sibillai tagad ir māja?

—   Māju viņa uzcēla uz Lielā veikala jumta blakus skurstenim. Nu Sibillai ir silti, aizvējš, no skursteņa tāpat kāda kripata siltuma nāk un malka arī nav jāžēlo, tās mantas mūsu mežā diezgan.

Vecmāmuļa Vārna visu gribēja izdibināt ļoti sīki:

—   Un kā notiek dancošana?

—   Pavisam vienkārši — Sibilla pūš stabuli, un kovārnēni danco. Un tā visu laiku — viņa stabulē, šie danco.

—   Ja Sibillai izdosies kovārnēnus labi iemācīt pēc savas stabules izlēkāt, tad tur var kas iznākt. Vai citiem tos dančus rādīs?

—   Vēl mācās, bet, kad būs visi programmas numuri gatavi, rīkos koncertu. Runā, ka Sibillas dejotāju grupa ņemšot dalību Vecgada vakara koncertā.

—   Ak eglītes vakarā būs koncerts?

—   Vai tu nezini? Zīlīšu estrādes ansamblis arī mācās jaunu dziesmu. Lūsēni Ciks un Niks rādīs klasiskās cīņas. Mežā vairs nevar glābties no Cika, tas meklē kādu švakāku, kam uzlikt dubultnelsonu, no stiprajiem pats baidās.

—   Kā tu teici — dubultnelsonu? Kas tas ir?

Žagata Zvadzinātāja nodomāja, pa ciematu vien dzīvojot, viņas draudzene gaužām atpalikusi visādās zināšanās, taču ne jau viss, ko domā, ir jāsaka, tālab centās skaidrot, kā mācēja:

—   Dubultnelsons ir īpašs laušanās paņēmiens, un, ja kāds tādējādi sagrābts, tam grūti izķepuroties, lai nebūtu gar zemi.

Vecmāmuļa Vārna saprata, ka joks ar tādu dubultnelsonu nav. Žagata viņai, piežvadzinājusi pilnu galvu par Sibillu un gaidāmo koncertu, sašķobīja stingro apņemšanos.

—   Biju šogad cieši nolēmusi Vecgada vakarā palikt mājās, bet tā vien skatos, laikam vajadzēs klibot uz Lielā Meža eglītes vakaru.

—   Kā tad, man arī nebūs nekādi svētki bez tevis. Un kā jums ciematā, nekas nav noticis?

—   Pašreiz nav, bet gan būs, par velti jau slidotavu netaisīja.

—   Paldies, bija garšīga kafija. Vai, kā aizpļāpājos! — Žagata Zvadzinātāja atvadījās. ,

Vecmāmuļa Vārna, palikusi viena, ilgi sēdēja virtuvē un pūlējās vārdu pa vārdam atcerēties draudzenes Zvadzinātājas stāstījumu.

KĀ MIKS GLEZNOJA DUMUS, UN KONFLIKTS SLIDOTAVĀ

Pārnācis no skolas, kaķēns Miks vispirms iekurināja krāsni, pēc tam atvēra somu, izņēma mācību grāmatas un apskatīja no ārpuses, bet vāki bija par smagiem, lai tūliņ tos atvērtu. Apstājies istabas vidū, prātojot — iet uz slidotavu vai zīmēt, viņš atcerējās Džona Lapsas teicienu: «Ja mākslinieks ilgāku laiku nestrādā, viņa talants sarūs.» Kā tas ir, kad sarūs, Miks zināja itin labi, dārza grieznes, ko viņš rudenī bija aizmirsis zemē pie malkas šķūņa un aizvakar, attīrot slieksni, nejauši izraka, izskatījās pusbeigtas. Kas tur būs ko ņemties, kamēr notīrīs! Miks nolēma nesarūsināt savu talantu. Paņēmis visu, kas vajadzīgs gleznošanai, izgāja pagalmā. Skatījās pa labi un kreisi, nekas nepiesaistīja kaķēna uzmanību, pavēries augšup, viņš ilgāk pētīja dūmojošo skursteni. To Miks gleznos. Skursteni izdevās uzgleznot viegli, tikai ar dūmiem pavisam neveicās. Vējš tos sākumā trenca uz Gaujas pusi, tad pēkšņi dzina pāri ciemata galvenajam ceļam, vēl draiskulīgāk blēņodamies, pasvieda dūmu grīsti gaisā un, saplēsis stērbelēs, izpluinīja uz visām pusēm. Kā tādu lai uzglezno, kas lēkā brīžiem uz vienu un brīžiem uz otru pusi? Un kas par niķīgu vēju? Kur tāds radies? Nemācējis dūmus uzgleznot, kaķēns Miks sadrūmis iegāja mājā, bet drīz vien iznāca otrreiz ar slidzābakiem pār plecu. Tikko viņš aizvēra dārza vārtus, izdzirda:

—   Mik! Mik!

Paskatījies pretējā dārzā uz priedes trešo zaru, no kurienes nāca sauciens, Miks ieraudzīja vecmāmuļu Vārnu, izliekušos pa savas mājas logu.

—   Uz kurieni tu iesi? — Vārna visu gribēja zināt.

—   Uz slidotavu, — kaķēns atteica, nodomādams, ka to gan vecmāmuļai pašai vajadzēja saprast, vai viņa slidas nepazīst?

—   Dzirdi, kā tur slidotavā troksnis vārās, droši vien radies kāds strīds.

—   Tūliņ redzēšu, — Miks paātrināja soļus.

—   Tu visu labi noskaties un vakarā man sīki jo sīki pastāsti.

Vectēvs Kurmis, tāpat kā citās pēcpusdienās, bija izgājis

paelpot āra gaisu; kad pienāca Miks, viņš pašreiz aprunājās ar Sniegavīru:

—   Tev, Sniegavīr, der zināt, ka mūsu ciematā vairāki televizori garlaikojas, skatītāju nav. Tagad vairums pa slidotavu.

Pamanījis kaķēnu Miku, ciemata priekšnieks, gribēdams būt pieklājīgs, laipni apvaicājās:

—   Kur tik steidzīgs?

—   Vecmāmuļa Vārna teica, slidotavā esot strīds.

—   Ko?!! Manā ciematā strīds? Kas vēl nebūs! Ejam, Mik, nodibināt kārtību.

Slidotavā patiešām vajadzēja nodibināt kārtību.

Kovārne Sibilla, talkas dienā klausoties darba ritmus, sagudroja paplašināt savas dejotāju grupas programmu — iemācīt dejas uz ledus. Slidenums zem kājām viņu nebaidīja, pati un kovārnēni slidot bija jau iemācījušies savā Mežmalā uz pļavā uzplūdušas ieplakas. Ciemata slidotava plašāka un piemērota kārtīgiem treniņiem. Visu to pārdomājusi, kovārne Sibilla kādā dienā ar savu grupu ieradās slidotavā, kas pilnīgi tukša, ziemas saulē spīdinot ledu, aicināt aicināja slidotājus. Sibilla tūdaļ sāka stabulēt:

—   Tra-la-lā! Tra-la-lā! . . .

Kovārnēni sastājās pāros, ģērbti vienādi melnos tērpos, pelēkiem lakatiņiem ap kaklu. Virpuļojot valsi, trīs pāri aizņēma visu slidotavu. «Tikai plašumā pa īstam redzams dejas skaistums,» trallinot priecājās Sibilla. Iejutušies dejā, kovārnēni nemaz nepamanīja pie slidotavas sapulcējušos baru: tur stāvēja vāverēns Toms, zaķēns Jēkabiņš un viņa divi brāļi, astoņi seski ugunsdzēsēji, sivēntiņš Kaspars, brāļi lūsēni pienāca pēdējie. Malā stāvētāji labu brīdi, acis iepletuši, skatījās un apbrīnoja, bet, diezgan atskatījušies, atcerējās, ka paši nākuši spēlēt hokeju, un sākās tas, ko vecmāmuļa Vārna nosauca par strīdu.

Vāverēns Toms, lai cienīgāk izskatītos, ar hokeja nūju dzenājot ripu pa ledu, pieslidoja blakus kovārnei Sibillai.

—   Atvainojiet, jūs pietiekami ilgi esat dejojuši, lūdzu, atļaujiet mums patrenēties.

Sibilla pārtrauca stabulēt. Kovārnēni apstājušies jautājoši skatījās vadītājā, viņi bija pieraduši klausīt stabulei.

—   Ja pietiek vietas, trenējieties, — atkal atskanēja: — Tra- la-lā! Tra-la-lā! .. .

Kovārnēni līkumoja pa visu slidotavu, un citiem vietas nepietika.

—   Viņi nemaz nepiedalījās talkā, bet tagad tēlo vienīgos saimniekus, — lūsēns Ciks uztraucās visvairāk.

—   Hokeja starpbrīžos mūsu dejas gan patiks skatīties, — Sibilla, steidzīgi pasacījusi, atkal stabulēja, un kovārnēni dejoja, kā dejojuši.

—   Te laikam kādam vajadzēs uzlikt dubultnelsonu, — Ciks nometa hokeja nūju sniegā kā zīmi, ka viņš ir gatavs cīk- stīties.

—   Kāpēc tik brutāli? — aizrādīja zaķēns Jēkabiņš.

Malā stāvētāju pulks bija vienās domās ar Jēkabiņu —

jāiztiek bez ķīviņa. Un notika, kā mēdz notikt, lai vienu aprātu, saceļas vesels tracis, ja vairāki runā vienlaikus. Pašā skaļākajā brīdī, kad katrs runāja pats un neklausījās, ko saka otrs, ieradās ciemata priekšnieks Kurmis un kaķēns Miks.

—   Mierā! Kas par konfliktu manā ciematā! — priekšnieka pērkonīgā balss pārskanēja slidotavai.

—   Tra-la-lā! … — apklusa. Visi sanāca apkārt vectēvam Kurmim, un katrs stāstīja savu patiesību. Ciemata priekšniekam vēlreiz vajadzēja uzsaukt:

—   Mierā!

Pagaidījis, kamēr runātāji nomierinās un apklust, vectēvs turpināja klusākā, tomēr pavēlošā balsī:

—   Sibillas grupai galvenais darbs ir dejošana, tāpēc atļauts trenēties līdz pulksten 14.00, pārējais laiks ciemata un Lielā Meža rīcībā. Tas ir likums, kas stingri jāievēro. Kārtībai jābūt!

Sibilla aizveda savus kovārnēnus, iepriekš klusām aizrādījusi, ka nedrīkst atskatīties atpakaļ.

Vāverēns Toms un zaķēns Jēkabiņš novietoja slidotavā paštaisītus, viegli pārnēsājamus hokeja spēles vārtus. Tūdaļ sākās ripas trenkāšana, kā teica vecmāmuļa Vārna, bet paši hokejisti to sauca par gatavošanos sacīkstēm. Vectēvs Kurmis, apmierināts, ka tik vienkārši izdevies nodibināt kārtību, promejot pats sev sacīja:

—   Ja prātīgi aprunājas, var iztikt bez strīdiem.

VAI!

—   Vai! — paskatījies kalendārā, iesaucās vāverēns Toms. Līdz Jaungadam palikušas tikai pāris dienas, bet kas darīts svētku pienācīgai sagaidīšanai? Nekas! Toms žigli apvilka kažoku un gāja pie kaķēna Mika. Tikko iznācis no sava dārza, viņš otrā ciemata ceļa pusē ieraudzīja Miku pie vectēva Kurmja

vārtiem stāvam pretī Sniegavīram un pētām kaut ko uz krēsla atbalstītu. Piegājis tuvāk, arī Toms apskatīja uz krēsla at- i balstīto «kaut ko». Tas bija Mika gleznojums, kas rādīja smaidošu Sniegavīru.

—   Kad bezdelīdziņa Vivita atbrauks, gleznu dāvināšu viņai, — Miks pats priecājās par savu gleznojumu. — Lai redz, ka mums te ziemā ir pašiem savs Sniegavīrs, kurš nevienu nedomā apēst kā kaut kāds tur krokodils. Darbu esmu pabeidzis un varu mierīgi atpūsties.

—   Ak mierīgi atpūsties, ka Jaungads min uz papēžiem, ļ to tu nezini, — Toms paskatījās atpakaļ, notēlojot izbīli, it kā yiņam patiešām kāds stāvētu aiz muguras.

—   Vai! — tāpat kā pirmiņ Toms, iesaucās Miks. — Kas man tagad jādara?

—   Vispirms iesim uz Lielo Mežu pie Jēkabiņa.

Steidzīgi aiznesuši gleznu uz Mika māju, draugi drīz vien

piegāja pie zaķu nama galvenā Meža ceļa malā, netālu no skolas. Tikko Toms trīs reizes paraustīja zvana kloķi, tūdaļ plaši atvērtās durvīs ciemiņiem uzsmaidīja zaķēns Jēkabiņš. ]

—   Lūdzu iekšā!

—   Nevis iekšā, bet lūdzu ārā, apģērbies un nāc līdzi, — Toms atbildēja uzaicinājumam.

—   Kur jāiet un kāpēc tik steidzīgi?

—   Jaungads kliegdams skrien virsū, — Toms teica kā galvenais šajā pasākumā. Miks klusēja, viņš taču pats nezināja, kas draugam padomā.

—   Vai! — arī Jēkabiņš iesaucās un — viens divi — jau saģērbies nostājās blakus Tomam.

—   Ejam, — Toms neko tuvāk nepaskaidroja, jo domāja, ka, būdams noslēpumains, draugiem liksies vērtīgāks, varbūt no viņa cer sagaidīt ko sevišķu. Un kurš gan negrib būt vērtīgs? Vāverēns, ne vārda nerunājot, veda draugus dziļāk Lielajā Mežā. Mikam un Jēkabiņam apnika klusējot iet nopakaļ, turklāt

pa platu ceļu, kur vietas atliku likām pietika visiem. Viņi pienāca Tomam blakus, katrs savā pusē, bet ceļvedis tālab runīgāks nekļuva. Neko nebildis, pēkšņi iegriezās sānceļā pa labi. Miks, uzreiz neapstājies, netīšām uzgrūdās Tomam, kurš gan mirkli paskatījās uz kaķēna pusi, bet joprojām klusēja. Mika un Jēkabiņa ziņkārībai Toma klusēšana darīja to pašu, ko vējš liesmai. Nelielu gabalu gājuši, draugi nonāca «Meža Vēstneša» redakcijas plašajā pagalmā. Te Toms apstājās.

—   Nu, saprotat, kāpēc uz šejieni nācām?

Miks un Jēkabiņš, paskatījušies apkārt un neko sevišķu neieraudzījuši, purināja galvas.

—   Pagalmu taču redzat?

—   Jocīgais, atradis brīnumu, ko rādīt, pagalms, kā jau pagalms, — atteica Miks, bet Jēkabiņš nodomāja — uz tādu jautājumu nav vērts atbildēt.

—    Augstāk par savu zābaku purngaliem laikam neredzat, egli pašā pagalma vidū nemākat ieraudzīt.

Mikam un Jēkabiņam neienāca prātā īpaši paskatīties uz ko tik daudzreiz redzētu, bet nu abi saprata — reizēm daudz redzētais ir īpaši apskatāms.

Miks apgāja eglei trīs reizes apkārt.

—   Jā, noderēs. Nav pārmērīgi liela un no visām pusēm vienādi noaugusi.

Toms nebija no tiem, kas palaistu garām iespēju palielīties.

—   Es rudenī šo egli ievēroju, tagad gribēju zināt, ko jūs teiksiet.

—    Smuku egļu mūsu Mežā netrūkst, te pats galvenais ir brīvais laukums visapkārt, kur izlēkāties rotaļās, — ja Toms gribēja zināt Jēkabiņa domas, viņam nebija žēl tās pasacīt, — bet nevar zināt, ko teiks «Meža Vēstneša» galvenais žurnālists Ferdinands Krauklis.

—  Viņš? Vajag mācēt tā prasīt atļauju, lai Krauklis domā, ka viņš pats piedāvājis egli Jaungada sagaidīšanai, un simts punktu, mēs te svētkos dancosim, — Toms bija pārliecināts.

—   Ja esi tāds gudrinieks, ej pats prasīt atļauju, es atsakos, — Miks neticēja Toma apgalvojumam.

—   Es palieku pie Mika, nevar viņu vienu atstāt svešā pagalmā, — Jēkabiņš negribēja piedalīties sarežģītās sarunās.

—   Jūs man varat vienīgi traucēt, — Toms paceltu galvu iegāja redakcijas mājā, kur uzkavējās desmit minūtes, bet jau pēc piecām minūtēm Miks teica Jēkabiņam:

t— Toms ilgi nenāk atpakaļ, varbūt mēs līdz Jaungadam nemaz netiksim mājās.

Nepacietīgi gaidītais Toms neatnāca atpakaļ viens, viņam blakus svinīgi soļoja galvenais žurnālists Ferdinands Krauklis. Toms zīmīgi pamāja Mikam un Jēkabiņam.

—   Es jau biju nolēmis, Jaungada sagaidīšanai nekur nav atrodama labāka vieta par mūsu pagalmu un piemērotāka egle nekā mūsējā, — Ferdinands pateica, lai arī citi zina, ko viņš izdomājis.

Tikko aiz galvenā žurnālista muguras aizveroties noklaudzēja «Meža Vēstneša» redakcijas durvis, draugi norunāja rītdien pat sākt egles greznošanu. Jēkabiņam uzdeva palūgt zīlītēm tūdaļ aicināt visus Lielā Meža iemītniekus uz Jaungada sarīkojumu, bet Tomam un Mikam jāapstaigā savs ciemats.

Tovakar Vecozolu ciematā vairākas reizes atskanēja sauciens: — Vai!

Vectēvs Kurmis dusmojās pats uz sevi:

—   Vai! Kā es nepamanīju, ka Jaungads stāv uz sliekšņa. Tā manā ciematā ir liela nekārtība.

Vecmāmuļa Vārna brīnījās:

—   Vai! Kā skrien laiks! Es pati uz vietas vien sēžu, bet laiks skrien.

Lapsiņa Iveta uztraucās:

—   Vai! Tūliņ svētki, bet man jaunajam metelim vel nav apkakle piešūta.

Vilku suns Marss gan norūca savu parasto: hm-mm un vairāk neko neteica.

Arī zīlītes, krustu šķērsu lidojot pa Lielo Mežu, ne vienā vien mājoklī dzirdēja:

—   Vai!

PRETĪ JAUNGADAM

Vectēvs Kurmis piestūma grozāmo krēslu tuvāk rakstāmgaldam. Ērti apsēdies, viņš atšķīra sarkanās piezīmju grāmatas septīto lappusi un ieskatījās trekniem burtiem rakstītos telefona numuros. Vispirms piezvanīja vāverēnam Tomam.

—   Toms? Pateici visiem, lai septiņpadsmitos nulle nulle sapulcējas pie lielajiem vārtiem? Ahā. Cimdus neaizmirsti paņemt.

Nākošais zvans kaķēnam Mikam.

—   Miks? Silto vesti uzģērb! Ak, pats zini, tas ir labi, ka tu arī pats kaut ko zini.

Zvanīšana turpinājās.

—   Iveta? Paskaties, lai tavs Džons apliek silto šalli, viņš tāds izklaidīgs, kā jau mākslinieks.

Vectēvs Kurmis brītiņu svārstījās, diez vai tik centīgam, kāds ir vilku suns Marss, vajadzētu atgādināt viņa pienākumus. Tomēr kārtība paliek kārtība, ja zvana visiem, tad visiem.

—   Marss? Kabatas lukturi, lūdzu, paņem un pie eglītes stingrāk paskaties, kā viens otrs uzvedas, tev jāatbild par kārtību.

Uzgriezis vecmāmuļas Vārnas numuru, ciemata priekšnieks dabūja brītiņu pagaidīt.

— Vārna? Siltas zeķes uzvelc. Ak tikai uz nākošo Jaungadu paspēsi noadīt? Kā tu teici? Labi, ka vismaz vecās esi salapijusi.

Visi bija apzvanīti, un ciemata priekšnieks mierīgi posās svētkiem, bet viņa mieru izjauca telefona zvans. Šķendējoties par traucēšanu nelaikā, vectēvs pacēla klausuli.

—   Te runā Vārna. Klausies, kaimiņ, uzvelc siltos zābakus, pagājušā Jaungadā laka kurpēs gandrīz kājas nosaldēji, — un — tu-tū! — saruna izbeigta.

—   Atradusi, ko teikt — laka kurpes … Tā jau galva pilna, par visu jāzina. Ar tādu jaukšanos domāšanā ko svarīgu aizmirsīšu.

Uzvilcis savu melno kažoku, pēc kura visi viņu jau pa gabalu pazina, vectēvs priekšnamā brītiņu apstājās.

—   Kaut kā trūkst, vai man vienīgi spieķi vajadzētu paņemt? Nekad nav par ļaunu atskatīties lieku reizi.

Atgriezies atpakaļ istabā, viņš uz galda ieraudzīja kurvīti.

—   To kaunu, ja būtu aizmirsis. Tā Vārna ar savu zvanīšanu . . .

Nu gan varēja iet. Nonācis iepretī Sniegavīram, vectēvs apstājās. Pavērojis slotā iesprausto, ar zelta lietu rotāto egles zaru, viņš teica:

—   Tevi arī kāds atcerējies, es zinu — tas ir Miks. Mēs tagad ejam uz Lielo Mežu, tu, laiku kavēdams, pieskati un sargā mūsu ciematu.

Pie lielajiem vārtiem visi jau gaidīja ciemata priekšnieku un, tikko viņš pienāca, sāka iet Meža virzienā. Katrs nesa lielāku vai mazāku, apaļu vai četrstūrainu grozu ar cienastu kopējam mielastam. Toms jau pa ceļam noskaidroja grozu un groziņu saturu. Citādi iešana vien viņam bija par garlaicīgu, un pavisam savādāk jūties, ja ko zini vairāk nekā citi. Pats Toms savu četrstūraino skalu groziņu bija piebēris pilnu ar rudenī salasītiem, tieši Jaungadam glabātiem riekstiem. Ka Mika apaļajā groziņā ir pašvārītas gotiņkonfektes, tas bija zināms. Profesora Kurmja ķerbeles (tā viņš sauca visus apaļos,

no klūdziņām pītos grozus) saturu pateica pīrāgu smarža, bet arī bez tās Toms zināja, ko nes vectēvs, abi ar Miku viņi pusdienu palīdzēja rullēt mīklu un griezt speķi. Marsa četrstūrainais grozs lielījās ar cepeša smaržu. Lapsiņas Ivetas mākslinieciski pītajā grozā bez pūlēm varēja saskatīt tortes kasti, arī Džons Lapsa negāja tukšā, viņa apaļais kurvis ietina nesēju ābolu smaržā. Pagājis dažus soļus blakus vecmāmuļai Vārnai, Toms pasauca Miku mazliet sāņus un klusām pačukstēja:

—   Es jau domāju.

—   Ko tu domāji?

—   To, ka vecmāmuļa Vārna nesīs sieru.

—   Kā tu zināji?

—   Lielajā veikalā siera nodaļa ir pirmajā stāvā pie pašām durvīm, vecmāmuļa Vārna jau neies pārpūlēties, ko īpaši meklējot vai gatavojot.

Pamanījusi, ka Miks un Toms sačukstas, viņiem blakus pieklibo Vārna.

—   Par ko ta spriežat, vai ir kadi jaunumi?

—   Mēs pārrunājām — jaunākais ir tas, ka jaunumu nav, — atbildēja Toms, un Miks piekrītoši pamāja ar galvu.

Gājēji lēnām tuvojās svētku vietai un ar katru soli piegāja tuvāk Jaungadam. To laikam visi saprata, jo kļuva mazrunīgi un svinīgi noskaņoti. Gājienu uzcītīgi pavadīja Mēness, tik labi apgaismojot Meža ceļu, ka Marsa lukturis palika kabatā neaiztikts.

SESKS EIDIS UZTRAUCAS

Jaungada sagaidīšanas svinību rīkošanā sesks Eidis bija ievērojama persona — pats piesolījās nodrošināt svētku eglei svecītes. Parastās veikala elektrisko sveču virknes viņam likās par niecīgām, tāpēc diviem paralēli nostieptiem gariem vadiem piemontēja daudzas baltas svecītes ar mazām sarkanām lampiņām. So svarīgo pasākumu Eidis pabeidza Vecgada pievakarē un tūdaļ steidzās uz «Meža Vēstneša» redakcijas pagalmu. Tur, kā jau iepriekš norunāts, pie visādiem spožumiem izgreznotās egles viņu gaidīja brāļi lūsēni Ciks un Niks. Atbildīgais darbs varēja sākties. Garā svecīšu virkne bija uztīta uz finiera dēlīša, lai vadi nesamudžinātos. Tagad Ciks, veikli kā akrobāts kāpelējot pa zariem, tina svecīšu virkni apkārt eglei. Niks stāvēja lejā un, augšup skatoties, ritināja vadu no dēlīša. Eida aprēķins izrādījās pareizs: vada garuma pietika, lai ar to vairākkārt apjoztu visu egli, un brīvais gals, cauri vēdlodziņam ievadīts redakcijas priekštelpā, aizsniedzās līdz elektrības kontaktam.

— Tu, Cik, paliec pie egles un sagaidi brīnumu, — to pateicis, Eidis pasauca Niku, un abi iegāja redakcijas priekštelpā.

—   Es tūliņ pieslegšu vadu, bet tu, Nik, skaties pa logu.

Pieslēdzis vadu pie kontakta, Eidis iesaucās pilnā balsī:

—   Ir?

—   Nav! Nav! — atsaucās Ciks no āra un Niks turpat blakus Eidim.

—   Nevar būt! — izgudrotājs negribēja tam noticēt, viņš taču mājā bija sveces pārbaudījis. — Uzmanību, ieslēdzu otrreiz. Ir?

Atkal tie paši:

—   Nav! Nav!

Sesks Eidis izmisumā apsēdās uz ķebļa.

—   Varbūt šai mājā vispār nav elektrības? — Bet tūliņ apjēdza — ir gan, to pārliecinoši rādīja pie griestiem degošā spuldze.

—   Tad es nesaprotu, kas par vainu, — Eidis uztraucās arvien vairāk. Draudēja svētku izputināšana.

Pa kāpnēm cienīgi kāpa lejup galvenais žurnālists Ferdinands Krauklis, apstājies uz pēdējā pakāpiena, viņš vienā mierā sacīja:

—   Derētu zināt, cienījamais Eidi, ka šis kontakts jau pusgadu nedarbojas. Varbūt esi aizmirsis, tieši pirms pusgada aizsūtīju žurnālisti zīlīti Zuzīti izlūgties tavu laipnību ierasties pie mums redakcijā un salabot bojāto kontaktu.

—   Tā mūžīgā nevaļa, — Eidis atrunājās, bet nez kādēļ viņam ienāca prātā kādreiz skolā iemācītais teiciens: slinkums vienmēr griež asas rīkstes.

—   Pie rezerves durvīm ir otrs kontakts, pamēģiniet tur, — tikpat cienīgi un tādā pašā mierā, kā atnācis, Krauklis aizgāja.

Pamēģināja. Mirklī visas svecītes iedegās, un pagalms kļuva gaišs.

—   Ir! Ir! — Ciks un Niks sauca, bet arī Eidis pats pa logu redzēja, ka ir. Lepni nolūkojis savu darbu, viņš sacīja Cikam:

— Tu pēc svētkiem tūliņ man atgādini, lai atnāku uz redakciju salabot kontaktu, ja darbus atliek uz rītdienu, pusgads parādu sakrājas nemanot.

JAUNGADA SAGAIDĪŠANA

Tajā mirkli, kad «Meža Vēstneša» redakcijas pagalma eglē kā mazas guntiņas uzliesmoja sveču sarkanās lampiņas, ciemata iemītnieki bija nogājuši pusceļu. Pamanījuši starp kokiem iesārtenu atblāzmojumu, viņi uz vietas apstājās, un «urrā!»- saucieni izrāvās paši no sevis. Sārtā gaisma mudināja vectēvu Kurmi spert mundrākus soļus, viņa uzticamais spieķis sen nebija tik strauji cilāts. Arī pārējie gājēji gribēja ātrāk ieraudzīt svētku egli, vienīgi vecmāmuļa Vārna, klibojot pēdējā, pie sevis purpināja:

—   Kur tā skrien, egle jau pa to laiciņu nenovecos un nesmukāka nekļūs.

Lai kā steidzās Vecozolu iemītnieki, redakcijas pagalmā viņi neatnāca pirmie, tur jau grozījās raibu raibais pulks: bariem vien zvirbuļi un zīlītes, zaķi arī uzreiz nesaskaitāmi — tik daudz salasījušies, meža cūku pāris turējās kopā ar saviem radiniekiem. Visus nemaz nevarēja tūliņ ievērot, izskatījās pēc milzīga, mutuļojoša katla, kurā kā pavārnīca pa vidu maisījās par visiem garākais, labi ieraugāmais vilks Pelēcis. Viņš, lai pievērstu sev uzmanību, gāja katram klāt un sacīja:

—   Priecājos redzēt svētkos, tik jauni vairs nesatiksimies. Jūties kā mājās, ja gadās nepatikšanas, vienmēr esmu gatavs iejaukties.

Vectēvs Kurmis ar savu vērtējošo skatienu pirmais raibajā jūkli saskatīja noteiktu kārtību. Viņš nopriecājās, ieraudzījis redakcijas ēkas galā seska Eida sniega jahtu — skaidrs, mājās nebūs jāklunkuro kājām, tie pāris automobiļi turpat blakus viņu neinteresēja. Pagalma stūrī vectēvs ievēroja trīs garus galdus (tie bija iznesti no redakcijas), stāvgrūdām apkrautus ar visādiem groziem un saiņiem. Ciemata priekšnieks un viņa ciematnieki ar pūlēm atrada brīvāku vietiņu, kur iespīlēt savus groziņus. Mikam un Tomam visur līdz staigāja zaķēns Jēkabiņš, arī žagata Zvadzinātāja bija sameklējusi savu draudzeni vecmāmuļu Vārnu.

Pēkšņi atskanēja ragu mūzikas skaņas. Sesks Eidis drāzās uz to pusi, no kurienes nāca brašais maršs, viņam taču pieklājas soļot savas ugunsdzēsēju komandas — astoņu sesku priekšgalā. Seski atnākuši nostājās pagalma malā un nopūta otru vēl brašāku un svinīgāku maršu. Ar to tika atklāti svētki. Pa redakcijas durvīm iznāca galvenais žurnālists Ferdinands Krauklis, aiz viņa sekoja avīzes līdzstrādnieki — pieci zvirbuļi un trīs zīlītes. Krauklis piegāja tuvu eglei, nokremšķinājās un svinīgā balsī uzrunāja svētku dalībniekus:

— Šogad ļoti gaidītais Vecgada aizvadīšanas un Jaungada sagaidīšanas sarīkojums notiek, kā jūs paši redzat, mūsu redakcijas pagalmā, tāpēc, cienījamie viesi, sacīšu dažus vārdus. Drīz aizvadīsim uz neatgriešanos šo gadu un sauksim par pagājušo gadu. Sis gads nebija slikts. «Meža Vēstneša» abonentu skaits pieauga par četriem abonentiem. Viens mūsu avīzes joku stāsts pat tika pārdrukāts kaimiņu Meža avīzē «Vēja Šalkas». Apsveicu visus ar svētkiem un ar to, ka jums ir tāda iespēja un vienmēr būs iespēja lasīt mūsu laikrakstu «Meža Vēstnesis».

Ferdinands, pagriežoties gan pa labi, gan pa kreisi, paklanījās, tas viņam izdevās tieši tāpat, kā vakar spoguļa priekšā bija iemācījies. Visi aplaudēja.

Ugunsdzēsēji nospēlēja ļoti īsu maršu.

Pēc tam klusums, jo tagad visi gaidīja, kas būs tālāk. Ferdinands Krauklis vēlreiz nostājās pie egles.

—   Dodu vārdu mūsu vecākajam un cienījamam svētku dalībniekam ciemata priekšniekam profesoram Kurmim.

Kamēr ciemata priekšnieks lēnām tuvojās eglei, atskanēja aplausi, no tā pat zaķēns Jēkabiņš saprata, ka vectēvu Kurmi pazīst arī Lielais Mežs. Ferdinands pirms runāšanas nokremšķinājās tikai vienu reizi, bet vectēvs, iegūstot laiku domāšanai, noklepojās trīs reizes, jo divu dienu laikā neizdevās neko sacerēt, ka liks runāt, pats saprata. Pēc trešās noklepošanās ievilcis elpu, viņš teica:

—   Cienījamie Jaungada sagaidītāji, neesmu uz garu runāšanu. Nenicināsim veco gadu, jo tas ar labumu pārmērīgi neskopojās, un bez mēra nepriecāsimies par jauno gadu, jo nekur nav teikts, ka nākošā gadā pa tīru laimi vien peldēsim. Novēlu visiem mazāk runāt un vairāk darīt.

Beidzis runu, vectēvs, atkāpies no egles, apsēdās uz garā sola pašā vidū, kur viņam tika atstāta brīva vieta.

Tālāk programmu vadīja skolotājs Dzenis, viņš īsi paziņoja pirmo priekšnesuma numuru:

—   Kovārnes Sibillas dejotāju grupa.

Ugunsdzēsēji seski saskatījās ar savu priekšnieku Eidi. Ja dejas — tad viņiem jāspēlē, bet kā spēlēsi, ja nekas nav teikts un samēģināts. Sesku neziņu pārtrauca kovārnes Sibillas stabules skaņas. Graciozi, it kā zemei nemaz nepieskaroties, pie svētku egles pienāca seši kovārnēni un uzsāka deju. To visi bija ar mieru skatīties un skatīties. Džons Lapsa klusām sacīja Ivetai:

—   Sļ deja ir maiga kā ābeļu ziedi un aizraujoša kā vējš.

Lapsiņa neko neatbildēja, viņai nepatika, ja Džonam kas

ļoti patīk bez viņas atļaujas, it īpaši tik aizraujošs kā vējš.

Ar vētrainiem aplausiem izdevās no kovārnēniem izlūgties vēl divas īsas piedevas. Kad aplaudēšana pamazām norima, no tuvākās priedes zara kāds sāka plaukšķināt pa otram lāgam.

—  Gudrā Karlīne ieradusies, — Ferdinands satraukti iesaucās, — iznesiet no redakcijas vislepnāko krēslu. — Visi pieci zvirbuļi steidzās veikt priekšnieka norādījumu. Pūce Karlīne, nolidojusi no priedes, pirms apsēšanās vislepnākajā krēslā sacīja:

—   Sibillas kovārnēnu dejā mēs redzējām, ka deja ir pārvērtusies mākslā. Un, ja deja ir māksla, tas ir nopietns darbs. Es savā gudrības grāmatā ierakstīšu par šo priekšnesumu.

Sibilla vēlreiz paklanījās, bet viņas audzēkņi steidzās pie ēdienu galdiem. Visu gadu kovārnēni, lai būtu viegli un slaidi, drīkstēja ēst vienīgi to trūcīgo barību, ko Sibilla atļāva, bet pirms sarīkojuma viņa bija pateikusi saviem audzēkņiem, ka šovakar vakariņās neiejauksies.

Dzenis pieteica otro programmas numuru:

—    Zaķēnu koris dziedās dziesmu «Zaķu mātes padoms».

Pats Dzenis nostājās kora priekšā un pacēla diriģenta zizli.

Zaķēni dziedāja ļoti centīgi:

— Zaķu māte saka tā: zaķu bērniem jāstrādā. Ja tu katlā ieliec kāli, neaizmirsti piebērt sāli, nelej zupu slapjā traukā, šķīvis vienmēr jānoslauka. Zaķu saimē tāds ir likums, vienmēr godā darba tikums.

Aplausi gan nebija tik ilgstoši un vētraini kā kovārnēniem, tomēr pietiekami skaļi un sirsnīgi, it īpaši tai pagalma stūrī, kur stāvēja zaķu bars.

—   Tā nekas, tikai pārāk didaktiski, — skaļā balsī sacīja vilks Pelēcis un noskatījās visapkārt, vai uztvēruši viņa zināšanas svešvārdu lietošanā, bet nekā nevarēja manīt.

Dzenis tūliņ pieteica trešo priekšnesumu:

—    Zīlīšu estrādes ansambļa dziesma «Mākonītis».

Svētku dalībnieki ievēroja, ka sašūpojas pats kuplākais egles zars, tur paslepšus bija salidojušas zīlītes, ģērbušās vienādās dzeltenās zīda vestēs, un zvirbuļu čiepstēšanas orķestris pelēkās frakās. Klusu čiepstienu pavadīta, no egles pāri pagalmam lidinājās maiga dziesma:

— Skrien debesīs balts mākonīts, skrien, skrien un skrien, un nezin pats, kur aizskries viņš, un nezin pats, un nezin pats, kur aizskries viņš.

Sī dziesma nopelnīja skaļākus un ilgākus aplausus nekā

zaķeņu kora centīgais dziedājums. Vecmāmuļā Varna gan nesaprata, kā var patikt dziesma, kas nezina, kur aizskries.

Koncerts nobeidzās ar sporta priekšnesumiem — laušanās cīņām. Pie egles piesoļoja cīkstoņi brāļi lūsēni, Ciks koši sarkanā, bet Niks rudzpuķu zilā treniņtērpā. Pēc Dzeņa svilpiena sākās cīņa, kuras paņēmienus retais no svētku viesiem saprata, bet, tā kā brīžiem Ciks un atkal brīžiem Niks tika nogāzts zemē visā garumā, tad ko skatīties bija. Pašās beigās Ciks ar veiklu ķērienu nolika uz lāpstiņām Niku.

—   Skaties, skaties, — tai brīdī žagata Zvadzinātāja teica vecmāmuļai Vārnai, — tas jau ir tas dubultnelsons, ja otrs nevar izķepuroties.

Arī lūsēniem tika savi aplausi. Nogaidījis klusumu, Dzenis paziņoja:

—   Pusstunda mielastam, pēc tam dejas un rotaļas.

Kopīgi svētkus gatavojuši, kopīgi priecājās. Ugunsdzēsēju

sesku orķestris spēlēja bez apstājas, un dejotāju netrūka, un jautrības netrūka, un draudzības netrūka, pat meža cūku pāris Johanna un Sebastians centās parunāties ar visiem, jo tāpat taču darīja arī Ferdinands Krauklis.

Jaungads varēja nākt droši, un viņš arī nāca un atnāca, sagaidīts ar skaļiem vēlējumiem: daudz laimes Jaunā gadā! Daudz laimes Jaunā gadā! . . .

MENESS VELREIZ RUNĀ AR SNIEGAVĪRU

Tiem, kuriem stingri jāstāv vienā vietā uz zemes vai miegā kā Sniegavīram, — tiem atliek laiks redzēto un dzirdēto iārdomāt. Arī Vecozolu Sniegavīram patika prātot. Vecgada sakarā vējš pacentās atnest mūzikas skaņas no Lielā Meža īvētku eglītes līdz,ciematam. Ja Sniegavīrs tik stingri nestāvētu sniegā, viņš būtu atbalstījis slotu pret sētu un mazliet padejojis, bet bija labi arī tāpat klausīties vien, viņš pat aizvēra melnās ogļu acis, lai nekas netraucētu uztvert mūziku. Bet necik ilgi, un viņa aizvērtajās acīs spiedās kāds spožums. Sniegavīrs tūliņ zināja, tas nav neviens cits kā Mēness, atnācis parunāties.

Patiešām, Mēness sēdēja uz sētas staba otrā ceļa pusē, brītiņu nogaidījis, viņš ieprasījās:

—   Vai tu snaud, Sniegavīr?

—   Sniegavīrs ir sardzes vīrs un nekad nesnauž, tikai piever acis. Bet kā tu svētkos dabūji brīvnakti? Tagad tik daudz staigātāju, manējie arī aizgāja.

—    Zinu, pats tavējiem ceļu apgaismoju, bet pašreiz visur eglēs deg svecītes, visi logi gaiši, brīdi varu paiet malā. Domāju, varbūt tev garlaicīgi.

—   Sniegavīrs nekad negarlaikojas, viņš domā.

—   Un var ko izdomāt?

—   Kaut ko jau var. Šonakt, piemēram, es domāju, kā tas ir ar svētkiem un prieku.

—   Un ko izdomāji?

—   Svētkiem jābūt katrā pašā iekšā, un tikai tad no tiem rodas prieks.

—   Bet varbūt svētki rodas no prieka?

—   Priekam arī jābūt katrā pašā iekšā, dažreiz varbūt prieks ir aizmidzis, tad vajag kādu nieku, lai to atmodinātu.

—   Tā tu saki, — Mēness kļuva bēdīgs, — es arī aizvakar gribēju sagādāt prieku, bet iznāca otrādi.

—   Un kas, piemēram, tev iznāca otrādi?

—   Aizvakar, apstājies virs zaķu mājas, ieraudzīju visus logus tumšus. Domāju, iepriecināšu zaķēnus, pajokošos ar viņiem. Nolaidos pavisam zemu, pie pašām loga rūtīm. Jēkabiņš un Jānītis tūliņ gultā sēdus: «Redz, kur Mēness!» Un abi skriešus pie loga. Bet zaķu mātei dzirdīgas ausis, ienāca istabā un bārās: «Marš, gultās! Kas naktī par staigāšanu!» Es aiz kauna nezināju, kur likties, labi, ka tuvumā gadījās mākonis, aiz kura paslēpties. Tā man iznāca otrādi.

—   Tas nemaz tik otrādi nebija, kā tu domā. Dzirdēju, cik lepni Jēkabiņš stāstīja Mikam, kā Mēness pie viņa loga ciemojies, un tonakt viņš redzējis pasaules skaistāko sapni. Esot pastaigājies pa debesīm blakus Mēnesim un, uz mākoņa sēžot, ar pašu spožāko Zvaigzni spēlējis ričuraču.

—   Paga … paga … tad iznāk, tiešām tas nebija otrādi.

—   Un ko jaunu dzird tur, pie tevis?

—   Man nav laika klausīties, bet vienu gan zvaigznes tik bieži pārspriež, ka pat neklausoties jādzird.

—   Ko, piemēram?

—   Šogad būšot agrs un ļoti straujš pavasaris.

Sniegavīrs, krietnu brīdi domīgi klusējis, sacīja:

—   Tad man jāsāk domāt par ceļošanu uz jūru. Kaut gan, kas tur ko domāt, kad pienāks laiks, aiziešu.

—   Nu jā, un tad var gadīties, ka mēs pie šiem vārtiem vairs netiekamies.

—   Gan tev kādreiz gadīsies pārstaigāt pār jūru.

—   Kā tad.

—   Dzi, paklausies. . . Sauc: daudz laimes Jaunā gadā! Svētki iet uz beigām. Ej apgaismo manējiem ceļu, drīz nāks mājā.

—   Tu domā, man jāiet prom, — Mēness vēl negribēja atvadīties no Sniegavīra.

—   Jāiet gan.

—   Paliec sveiks!

—   Sveiks, sveiks!

Mēness lēnām pacēlās virs vecmāmuļas Vārnas priedes un vēlreiz pateica:

—   Paliec sveiks! — Viņš zināja, būs tik daudz staigāšanu debesīs, ka līdz pavasarim neiznāks laika vēlreiz pienākt.

Sniegavīrs noskatījās, kā Mēness uzkāpa virs Lielā Meža koku galotnēm, un tā viņi šķīrās.

DŽONAM LAPSAM VIENREIZ IR DIEZGAN

Kur ir slidotava, tur ir hokejisti, un, kur ir hokejisti, tur ir sacīkstes, un, kur ir sacīkstes, tur ir tie, kas grib uzvarēt, tāpēc ciemata slidotava nekad negarlaikojās. Jau pirms Jaungada sarīkojuma bija izveidotas divas komandas >— ugunsdzēsēju sesku un jauktā komanda. Lai tiktu pie seskiem par vārtsargu, vilks Pelēcis iestājās brīvprātīgajos ugunsdzēsējos, bet jauktā komanda par savu vārtsargu ar lielu lūgšanos pierunāja mākslinieku Džonu Lapsu. Varbūt tas nebija visai godīgi, ja brāļi lūsēni, uzkāpuši Lielā Meža visaugstākajā priedē, noskatījās sesku treniņus un Ciks ziņoja savējiem:

—   Vilks Pelēcis ir vārtsargs ar kolosālu reakciju un vienreizēju veiklību. Mūsu Džons viņam līdzi netiek.

Cik svarīga persona sacīkstēs ir vārtsargs, tas nebija jāskaidro. Laika skriešanu nevienam nav izdevies apturēt, bet sacīkšu diena strauji tuvojās. Komandai par lielu uztraukumu, treneris, zaķēna Jēkabiņa vecākais brālis Emanuēls Zaķis, konstatēja:

—   Mūsu vārtsargs Džons Lapsa nav vēl sacīkstēm gatavs.

—   Jābūt gatavam, un viss, — vienbalsīgi nolēma komanda.

Lai tas «jābūt» patiešām būtu, Džonam Lapsam vajadzīgi

papildtreniņi. Pats viņš uzcītīgi trenējās špagata vingrinājumos, taču ar to vien nepietika, nevarēja iztikt bez komandas līdzdalības. Slidotavā ieradās pieci galvenie spēlētāji: Miks, Toms, Jēkabiņš un brāļi lūsēni, saprotams, arī pats Džons un treneris Emanuēls Zaķis. Pēc trenera norādījuma visi pieci spēlētāji cits pec cita trieca ripas vārtos. Džons Lapsa ravas vai pušu. Pēkšņi atskanēja lapsiņas Ivetas taures pūtiens:

—   Tra-ta-tā! Tra-ta-tā!

Kā jau paradis, to padzirdējis, Džons Lapsa mirkli sastinga, un visas piecas ripas ielidoja vārtos.

—   Man vienreiz ir diezgan! — Džons izkliedza.

Tagad sastinga hokejistu komanda, it sevišķi treneris, pilnīgi saprotams, ja Džons atsakās, tad ar sacīkstēm ir cauri.

—   Ko stāvat kā stabi, — Džons uzsauca jau mazliet mierīgāk.

Nu visi domāja, ka Džons teicienu «Man vienreiz ir diezgan» veltījis pats sev, jo nolēmis vairs nelaist ripas vārtos, vismaz piecas uzreiz ne. Treniņš atsākās un turpinājās tik ilgi, kamēr Džons vairs nejaudāja.

Līdz beidzamam piekusis ieradies mājās, ieraugot lapsiņu Ivetu, Džons Lapsa atkal teica:

—   Man vienreiz ir diezgan.

—   Tas ir ļoti labi, ka tev vienreiz diezgan ar to hokeju, man šī spēle nemaz neinteresē. Bija tik garlaicīgi vienai pašai, tāpēc saucu tevi, bet vai tu taurēšanu nedzirdēji?

—   Parādi tauri, jau labu laiku jūtu, ka ar to vairs nav kārtībā.

Lapsiņa Iveta itin steidzīgi pasniedza Džonam savu pūšamo.

—   Savādi, — viņa pabrīnījās, — es pirmiņ pati taurēšanu dzirdēju. Kā tas var būt, ka skaņa neiet tālāk. Patiešām neticami.

—   Palūkojies labi uz savu tauri.

—   Es nekā savādāka kā līdz šim pie tās nesaskatu.

—   Tu redzi to pēdējo reizi.

—   Nesaprotu, vai tu domā, jāpērk jauna?

—   Tūliņ sapratīsi, — Džons Lapsa ieslēdza Ivetas tauri seifā un atslēgu ielika vestes kabatā.

—   Kā es iztikšu bez taurēšanas? — Lapsiņa grasījās raudāt, bet, ievērojusi Džona stingro skatienu, gaidīja, ko viņš vēl sacīs.

Un Džons vēl sacīja:

—   Tauri var dot tikai tādiem, kuri zina, kad jātaurē.

2:2

Ciemata iemītnieki tovakar sēdēja katrs savā istabā, bet tomēr visi bija kopā, jo visiem uz galda atvērta «Meža Vēstneša» 4. lappuse un visi lasīja zīlītes Zuzītes rakstu:

2:2

Vecozolu ciemats satinies baltā sniega villainē, bet Saules spožums un siltums jau vēsta pavasara tuvumu. Tādā skaistā dienā ciemata slidotavā risinājās šīs sezonas svarīgākais sporta notikums — hokeja sacīkstes. Jau pusstundu pirms sākuma bija aizņemti gandrīz visi soli, bet no Lielā Meža nāca un nāca hokeja cienītāji. Arī ciemata priekšnieks vectēvs Kurmis un galvenais žurnālists Ferdinands Krauklis, nežēlojot savu laiku, sēdēja pirmajā rindā. Risinājās karsti strīdi, kura komanda uzvarēs, pat tik sirsnīgas draudzenes kā vecmāmuļa Vārna un žagata Zvadzinātāja sastrīdējās. Vecmāmuļa apgalvoja: katrā ziņā uzvarēšot tā komanda, kurā spēlē Miks, Toms un Jēkabiņš, viņi esot tie žiglākie, bet Zvadzinātāja palika pie savām domām, ka ugunsdzēsējus neviens nevarot pārspēt.

Pulksten 12.00, līdzjutēju kvēlu aplausu sveiktas, uz spožā ledus uznāca abas komandas.

Spilgti dzeltenos tērpos ģērbta jauktā komanda šādā sastāvā:

Vārtsargs: Džons Lapsa.

Aizsargi: brāļi lūsēni Ciks un Niks.

Uzbrucēji: kaķēns Miks, vāverēns Toms un zaķēns Jēkabiņš.

(Rezervē trīs zaķēni)

Liesmojoši sarkanos tērpos ugunsdzēsēju komanda šādā sastāvā:

Vārtsargs: vilks Pelēcis.

Aizsargi: seski Tedis un Fredis.

Uzbrucēji: izgudrotājs sesks Eidis, sesks Konrāds un sesks Zips.

(Rezervē trīs ugunsdzēsēji seski)

Hokeja spēle prasa ātrumu un arī domu, bet ne vienmēr ātrumam blakus stāv doma un domai blakus ātrums. Nevarēja nepamanīt jauktās komandas kvēlo tieksmi uzvarēt, žilbināja viņu kustības ātrums, taču diemžēl, jā, diemžēl viņiem pietrūka domas lidojuma. Visvairāk uztraukuma brīžu šai komandai sagādāja pretinieks izgudrotājs sesks Eidis, izdarot lieliskas piespēles un parādot izcilu spēles tehniku. Jā, izgudrotājs paliek izgudrotājs! Varu droši apgalvot, Eidis lieliski apvieno ātrumu ar asu domu. Arī es personīgi seskam Eidim kā hokejistam aplaudēju ar visizjustākiem aplausiem. Jau pirmā perioda sākumā sesks Eidis ieraidīja ripu pretinieka Džona Lapsas vārtos. Te jāmin īpašs gadījums. Tūliņ, pēc pirmās ripas ierai- dīšanas, jauktās komandas aizsargs lūsēns Ciks, aizliekot priekšā kāju, nogāza sesku Eidi. Jā, Cikam spēles karstumā grūti savaldīties.

Skatītājos dzirdēja skaļus sašutuma saucienus:

— Tā vis nevarēs!

Un nevarēja arī. Tiesneša vilku suņa Marsa modrais skatiens starpgadījumu pamanīja, atskanēja svilpes svilpiens. Lūsēnu Ciku uz divām minūtēm noraidīja no laukuma. Un tieši šajās divās minūtēs seskam Eidim izdevās iedzīt otru ripu preti-

nieka vārtos, nobeidzot pirmo periodu 2:0 ugunsdzēsēju komandas labā.

Nevar neuzslavēt jaukto komandu, pēc tādas neveiksmes tā nezaudēja cīņas sparu un nepārtrauktos uzbrukumos vairākkārt radīja draudošas situācijas pie ugunsdzēsēju vārtiem, bet vilks Pelēcis visu otro periodu vārtus pārvērta neieņemamā cietoksnī.

Tomēr trešajā periodā, pašā spēles galotnē, pēc teicamas zaķēna Jēkabiņa piespēles, vāverēns Toms ieraidīja ripu

pretinieka vārtos. Tam sekoja negaidīts kaķēna Mika izrāviens, kas guva vārtus, pārsteidzot vārtsargu vilku Pelēci. Tādējādi izlīdzinājās rezultāts. Spēle beidzās 2:2.

Interesanti, kā tālāk pavērsīsies skaitļi, kaut gan es personīgi domāju, ja ugunsdzēsējiem ir tāds uzbrucējs kā sesks Eidis, tad jauktajai komandai maz cerību uzvarēt. Varbūt tas noskaidrosies tikai nākošā ziemā, jo gaisā jau elpo pavasaris.

Vēl jāpiebilst, ka lielu atsaucību izraisīja kovārnes Sibillas audzēkņu dejas uz ledus, kas skatītājiem par prieku tika demonstrētas spēles starpbrīžos. Jaungadā Sibillas kovārnēnu priekšnesums bija ļoti labs, bet tagad vēl labāks nekā ļoti labs.

Žurnāliste Zīlīte Zuzīte.

Izlasījis rakstu, vectēvs Kurmis, paradis arī vienatnē reizēm savas domas izsacīt skaļi, noteica:

— Tas, kas minēts par mani, ir pareizi, un vēl pareizi pasacīts spēles rezultāts 2:2, un ar to galvenais ir pateikts.

Vecmāmuļa Vārna priecājās:

«Vajag skaļi pastrīdēties, un, skaties, ņem un ieraksta avīzēs, būtu es sēdējusi tikpat klusi kā lapsiņa Iveta, neviens nezinātu, vai tāda vecmāmuļa Vārna bijusi klāt hokeja sacīkstēs.»

Vilku suns apmierināts norūca: hm-mm, labi, ka tāds vien starpgadījums, no Cika varēja sagaidīt arī ko sliktāku.

Džons Lapsa, būdams īsts mākslinieks, spēja būt paškritisks:

«Ne jau izgudrotājs sesks Eidis ir tik ģeniāls, kā zīlītei Zuzītei liekas, viņš tos divus vārtus dabūja nevis ar savu gudrību, bet manas muļķības dēļ, es pirmajā periodā pārāk nobijos. Cika noraidīšana mani galīgi samulsināja, un tai brīdī, kad otrā ripa ielidoja mūsu vārtos, es biju paklupis. Brīnums, ka zīlīte Zuzīte to neredzēja.»

Lapsiņa Iveta, palikusi bez taures, savos spriedumos vairs nebija tik droša, skatījās uz Džonu un gaidīja, ko viņš teiks.

Vāverēns Toms nevarēja saprast:

«Kāpēc zīlīte Zuzīte vēl šaubās, kāds nākošajās sacīkstēs būs rezultāts, skaidrs, ka mūsu komandai par labu.»

Un kaķēns Miks domāja tāpat kā vāverēns Toms.

Saprotams, arī Lielajā Mežā tika lasīta «Meža Vēstneša» 4. lappuse.

Sesks Eidis rakstu pārskatīja pat otrreiz, ilgāk pakavējoties pie tām rindām, kur rakstīts par viņu. Eidis nešaubīdamies novērtēja zīlīti Zuzīti kā ļoti gudru un iejūtīgu žurnālisti.

Vilks Pelēcis atzina — avīžu rakstam nemaz nevajag būt ļoti pareizam. Kā tas izskatītos, ja rakstītu: ugunsdzēsēju komanda nepalika kaunā tādēļ, ka laimējies ar tādu vārtsargu, kāds ir vilks Pelēcis. Tāpēc jau briesmīgi bija jānodzenas un beigās pietrūka spēka.

Lielākā daļa no tiem, kas redzēja sacīkstes, par vilku Pelēci kā par vārtsargu domāja tāpat kā viņš, tad laikam Pelēcim šoreiz taisnība, bet seska Eida īpašo hokejista talantu saskatīja tikai zīlīte Zuzīte, un vienīgi Eidis viņas vērtējumam ticēja.

Žagata Zvadzinātāja, izlasījusi rakstu, apvainojās, vai zīlītei Zuzītei bija grūti uzrakstīt dažas rindas vairāk par viņu un vecmāmuļu Vārnu.

Bet zaķēns Jēkabiņš? Viņš domāja tāpat kā Toms un Miks, un vēl daudzi domāja tāpat.

MIKA NOSLĒPUMS UN UZMANĪBU!!!

Par agro pavasari Mēness bija pateicis Sniegavīram pareizi. Ne ciemata, ne arī Lielā Meža iemītnieki nebija lāgā pieraduši 1985. gada vietā rakstīt 1986. gadu, bet Saule jau sāka sildīt stiprāk, pēcpusdienas gan kļuva vesaks un naktis piesala, lielie aukstumi pazuda.

Kādā dienā Saule sadomāja pa īstam dzīt prom ziemu, un promdzīšanu viņa sāka tūliņ no rīta. Miks skolā sēdēja pie loga,, tāpēc viņam sila vaigi un burtnīcās pastaigājās Saules stari. Visu dienu kaķēns ik pa brīdim paskatījās pa logu, kas notiek ārā. Tur notika tas — pagalma augstākā stūrī sniegs acīm redzami rāvās plānāks, un pusdienas laikā jau vietumis rādījās tumši plankumi. Visu dienu Miks domāja vienu vienīgu domu, bet citiem to neteica, jo tā nebija priecīga doma. Pēdējā stundā, īsi pirms zvana, skolotājs Dzenis pārbaudīja zināšanas reizrēķinos. Izsauca arī kaķēnu Miku.

—   Kaķēn Mik, cik ir 5x5?

—   Viņš neizturēs, šodien viņš neizturēs, — Miks, padzirdējis savu vārdu, atbildēja to, par ko visu dienu domājis, neko citu uz pasaules viņš vairs nezināja.

Brāļi lūsēni par Mika atbildi sāka skaļi smieties, un citi pievienojās. Smējās visa klase.

—   Klusu! — skolotājs Dzenis apsauca, viņš saprata, ka Mikam ir kādas rūpes, un par citu raizēm nav ko smieties.

Pēc stundām Toms un Jēkabiņš aicināja Miku uz Lielo veikalu. Viņi padzirdējuši, ka grāmatu nodaļā esot atvestas pūķu pastmarkas. Pilns komplekts, sākot no maziem pūķīšiem un beidzot ar divpadsmitgalvainiem briesmoņiem. Esot labsirdīgie un ļaunie pūķi. Un pat Puķu pūķis arī.

Miks atrunājās:

—   Es pastmarkas nekrāju, man tur nav ko meklēt, iešu mājās.

—   Bet paskatīties tu vari, — mēģināja pierunāt zaķēns Jēkabiņš.

—   Negribu.

—  Vai neredzi, cik Miks domīgs, droši vien atkal ko gleznos, liec viņu miera, — Toms aizradija Jēkabiņam, un tie abi aizgāja.

Netālu no skolas Miks satika sesku Eidi ar pastnieka somu pār plecu.

—   Labdien! Kur sniega jahta? — kaķēns pabrīnījās, ieraudzījis Eidi kājniekos.

—   Sniega jahta nolikta atpūtā. Cik vairs tā sniega ir, un tas pats kā putra. Sveiks, man jāiegriežas zaķu mājā!

Miks gāja, cik ātri vien varēja, brīžiem pat paskrēja un pie vectēva Kurmja vārtiem apstājās galīgi aizelsies.

Jā, viņš neizturēja, Sniegavīra vairs nebija, palicis tikai vecais kastrolis, tam blakus pogu kaudzīte, sarkanā zīmuļa galiņš un burkāns. Bet kāpēc tikai viens ogļu gabaliņš? Sniegavīram taču bija divas acis? Pacēlis kastroli, Miks ievēroja, ka tas visapkārt aprakstīts melniem ogles burtiem. Grozot kastroli, viņš lasīja:

«Mik, neraizējies, es aizeju tur, kur man jāiet pavasarī. Vispirms uz Gauju, pēc tam uz plašo jūru. Paliec sveiks!

Sniegavīrs.»

Tagad visiem jāparāda kastrolis. Nē! Labāk jau ne. Tam, ko viņš te ieraudzījis, tāpat neviens neticēs, teiks, ka pats uzrakstījis un lielās. Sniegavīra vēstuli viņš saglabās kā personīgo noslēpumu, un, ko neviens nezina, par to arī neviens nesmejas.

Miks iebēra pogas kabatā, zīmuļa galu un burkānu ielika kastrolī, ogles gabaliņu aizmeta un gāja uz savu māju. Istabā, vēlreiz pārlasījis Sniegavīra vēstuli, novietoja noslēpumaino kastroli pieliekamā uz plaukta. Nepaspējis apsēsties, viņš izdzirda telefona zvanu.

—   Halo! Te vectēvs Kurmis. Steidzīgi atnāc pie manis!

Vectēvs sagaidīja Miku virtuvē, tur uz galda bija nolikts gluds dēlis, blakus tam bundžiņa ar ātri žūstošu melnu krāsu un neliela ota.

—   Tev tūliņ uz šitā dēļa jāuzraksta mana pavēle, un mēs to abi novietosim, kur pienākas. Raksti!

—   Bet kas man jāraksta?

—   Te ir zīmīte. Uzdrukā labi trekniem burtiem.

Miks iemērca otu un, kā viņam pavēlēts, krāsoja treknus burtus.

Uzmanību!!!

Slidotavā aizliegts iet!

Ledus bīstams! Apdraud dzīvību!!!

TELEGRAMMAS NO ĀFRIKAS

Galvenais žurnālists Ferdinands Krauklis sēdēja redakcijā pie galda un domīgi skatījās pretējā sienā. Viņš nevarēja un nevarēja saprast, kas noticis ar redakcijas darbiniekiem, sapulcēs sākuši runāt par Krišjāni Stārķi. Jaunākā žurnāliste zīlīte Zuzīte to vien čivina:

Krišjānis Stārķis teica tā . . .

Krišjānis Stārķis šo jautājumu būtu atrisinājis šādā veidā . . .

Krišjāņa Stārķa viedoklis ir tāds . . .

Lai kā nopūlējās visādi gudrojot, Ferdinands skaidrībā netika, un arī pretējā siena, kurā viņš skatījās, neko nepateica. Spēcīgs klauvējiens pie durvīm satrūcināja domās iegrimušo galveno žurnālistu.

—   Lūdzu iekšā!

Ienāca sesks Eidis, izņēma no pasta somas telegrammu un nolika uz galda, pēc tam pasniedza parakstu grāmatu.

—   Lūdzu, parakstieties par telegrammas saņemšanu. Paldies. Sveiki.

Ferdinands atvēra telegrammu un lasīja:

«Sveiks, Ferdinand!

Ceru, ka darbs redakcijā veicas sekmīgi. Es lēnām gatavojos mājupceļam. Pēc tik ilgas atpūtas esmu noilgojies strādāt. Sveicini redakcijas darbiniekus.

Ar Āfrikas saulē karsētu kvēlu sveicienu

Krišjānis Stārķis.»

Tagad Ferdinandam Krauklim uzreiz radās skaidrība. Aizrāvies ar darbiem, bija piemirsis, ka vasarā viņam jāiet atvaļinājumā un galvenā žurnālista amatu veiks Krišjānis Stārķis.

Nekas, nekas, lai zīlīte Zuzīte čivina, ko grib, kamēr Krišjānis Stārķis nav atlidojis, tikmēr redakcijā būs tā:

Kā teica Ferdinands Krauklis . . .

Kādā veidā šo jautājumu risina Ferdinands Krauklis . . .

Un viedoklis būs tāds kā Ferdinandam Krauklim . . .

Kamēr Ferdinands Krauklis sevi dūšināja ar šādām domām, tikmēr sesks Eidis naskā solī bija nogājis krietnu gabalu uz ciemata pusi. Arī viņam netrūka, ko domāt. Vispirms nolēma, ka jāizgudro īpašs braucamais, piemērots vasaras ceļiem. Velosipēdu, kas viņam stāvēja garāžā, Eidis uzskatīja par nepiemērotu satiksmes līdzekli tādam ievērojamam izgudrotājam kā viņš. Tad labāk kājām. Ir dzirdēts, ka pats Āfrikas dzīvnieku karalis Lauva arī reizēm staigājot kājām, bet ar velosipēdu gan nebraucot. Vasarā nevarēs paspēt divos darbos kājām izskraidīt. Pa ziemu ugunsdzēsējiem nav ko darīt, bet siltā un sausā laikā neko nevar zināt ar tiem ugunskuriem . . .

Tālāk par ugunskuriem Eidis netika, jo bija jau piegājis pie vectēva Kurmja mājas. Zvanīja, zvanīja un gaidīja, bet neviens durvis neatvēra. (Ciemata priekšnieks bija aizgājis uz Gaujmalu skatīties ledus iešanu.) Kam varētu atstāt tele-

grammu? Miks un Toms vēl skolā, citi darbā. Ak tā! Vecmāmuļa Vārna taču vienmēr mājā.

Apstājies pie vecmāmuļas Vārnas priedes, sesks Eidis satvēra auklā piestiprināto koka āmuru un trīs reizes piesita pie stumbra. Mājas saimniece palūkojās pa logu un, ieraudzījusi pastnieku, nolaida lejā virvju kāpnes. Eidis, kā jau ugunsdzēsējam pienākas, bija mācījies kāpelēt pa visādām kāpnēm, un neliela šūpošanās viņu nemaz nebaidīja.

—   Kas man būtu atrakstījis? — vecmāmuļa Vārna brīnījās.

—   Labdien! Telegramma ciemata priekšniekam Kurmim. Tu varēsi viņam nodot?

—   Vai es kādreiz esmu ko nevarējusi?

—   Lūdzu, paraksties. Nē, ne tur. Sajā vietā.

Uz sliekšņa Eidis vēl atskatījās.

—   Tikai neplēs vaļā.

—   Kas man ko plēst, tāpat Kurmis pateiks, kas tur rakstīts.

Nu vecmāmuļai Vārnai radās nopietns darbs — jāsagaida ciemata priekšnieks Kurmis. Viņa apsēdās pie virtuves loga un cītīgi skatījās uz Gaujas pusi. Jā, tur viņš nāk, bet kāpēc apkrāvies ar kastēm un diezin ko, aizgāja taču tikai ar spieķi. Ak nē, tas ir mākslinieks Džons Lapsa. Citādi nav, bijis gleznot Gauju ledus iešanas laikā. Viņš visu mūžu glezno Gauju un neko citu, labi, ka arī Miks pieprot to zīmēšanu, spriedelēja vecmāmuļa Vārna, tad tās bildes iznāk dažādas. Tā laikam bija tāda diena, kad visi noskaņoti uz domāšanu, pat vecmāmuļa Vārna.

Beidzot pienāca vectēvs Kurmis. Vecmāmuļa Vārna nolaidās no savas priedes un sagaidīja viņu pie vārtiem.

—   Ko staigā tik ilgi apkārt, ja tev telegramma jāsaņem.

—   Paldies, — vectēvs grasījās ielikt vecmāmuļas iedoto telegrammu kabatā.

—   Izlasi taču.

—   Mājās lasīšu.

—   Ja telegramma, tas ir steidzīgi, plēs tūliņ vaļā un lasi skaļi.

Vectēvam Kurmim arī pašam drīzāk gribējās zināt, kas tur rakstīts, tāpēc, paklausījis savai kaimiņienei, skaļi lasīja:

«Labdien!

Mūsu ģimene un citas bezdelīgas sāk domāt par mājupceļu. Lūdzu, lūdzu, neaizmirstiet mani gaidīt. Sveiciens no Āfrikas visiem kopā, bet Mikam, Tomam un Jēkabiņam atsevišķi.

Bezdelīga Vivita.»

Vecmāmuļa Vārna nogrozīja galvu:

—   Tu redz, ko, mūsu pavasara atnākšanu visa pasaule zina.

Vectēvs Kurmis, aizgājis mājās, ierakstīja sarkanajā piezīmju grāmatā:

«Jādomā, ka šīgada vasara būs tikpat raiba kā pagājušā gada vasara.»

UZ REDZĒSANOS, ZIEMA!

Sākās gumijas zābaku laikmets. Visi ciemata un Lielā Meža iemītnieki staigāja dažādu krāsu zābakos, paši spilgtākie bija vilkam Pelēcim, jau pa gabalu saredzami — koši sarkani. Gumijas apavus pieprasīja dubļainie ceļi. Neviens uz dubļiem nedusmojās: rudenī tie solījās izbeigties ar ziemas atnākšanu, bet pavasarī, pavasarī tie vēstīja vasaras tuvošanos.

Saule un vējš, draudzīgi strādājot, pamazām žāvēja ceļus un laukus. Ciemata iedzīvotājus tagad varēja sastapt kopjam dārzus, kaut gan ēnainās vietās vēl turējās sasalums un sniega paliekas.

Todien tā saucamais Miktomjēkabs vectēva Kurmja dārzā iesēja divas garas burkānu vagas. Vectēvs visiem centās iegalvot — burkāni jāsēj agrā pavasarī, ja grib, lai izaugtu kas vairāk par lakstiem. Beiguši darbu, draugi iegāja pie kaķēna Mika paspēlēt ričuraču un parunāt par bezdelīdziņas Vivitas telegrammu. Tas nekas, ja viņa maz rakstījusi, paši var ko piedomāt klāt. Tikko Miks nolika uz galda ričuraču dēlīti, kāds grabinājās pie loga. Visi paskatījās uz to pusi un iepleta acis. Tas, kas tur grabinājās, bija vardulēna Vara pats modernākais kukaiņu ķeramais tīkliņš.

—   Šausmas, — iesaucās kaķēns Miks, — Vara mājā ir ielauzies laupītājs un izvazās visus viņa tīkliņus!

Vara kukaiņu ķeramais tīkliņš pēkšņi pazuda kā nebijis.

—    Vai te gadījumā nespokojas? — zaķēns Jēkabiņš to domāja pavisam nopietni.

Toms nepaspēja neko pateikt, kad durvis atvērās, un, vicinot to pašu kukaiņu ķeramo tīkliņu, kurš pirmiņ grabinājās pie loga, ienāca vardulēns Varis. Viņš gribēja uzsaukt:

—    Sveiki, draugi! — bet smaidīja tik platu smaidu, ka vārdiem nebija vietas.

—    Varis! Varis, — pirmais atjēdzās kaķēns Miks, — Varis jau uzmodies no ziemas miega, tad pavasaris pa īstam atnācis!

Zaķēns Jēkabiņš, ieraudzījis vasaras draugu, no pārsteiguma un prieka nemaz nevarēja parunāt.

—    Nesaprotam, kā tevi apsveikt, — arī vāverēnam Tomam pietrūka vārdu.

Vardulēns Varis atbildēja:

—   Tagad mums visiem jāsaka:

Uz redzēšanos, ziema! Labdien, vasara!

SATURS

Snieg…………………………………………… 3 Vectēvs Kurmis pošas ceļā … 62

Kārtībai jābūt………………………………… 5 Ciematā liels uztraukums …. 64

Svešinieks nemaz nebija svešs . . 9 Ar vectēvu Kurmi bija tā . . . 68

♦ Urrā!» par ātru……………………… 11 Un ar vectēva Kurmja meklēšanu

Kā pietrūkst mūsu ziemai? … 18 bija tā………………………………………………… 70

Un tomēr………………………………. 22 Ne vienmēr iznāk, kā domā … 73

Mikam rodas problēmas …. 26 Talka…………………………………….. 76

Ar Miku tā nebija gadījies … 31 Ko žagata 2vadzinātāja pastāstīja

Ko tonakt ciemata iedzīvotāji ne- vecmāmuļai Vārnai…………………… 80

redzēja……………………………… 32 Kā Miks gleznoja dūmus, un kon-

Satikšanās uz ceļa……………………. 35 flikts slidotavā…………………………………….. 83

Vecmāmuļa Vārna un žagata Zva- Vai!…………………………………………… 87

dzinātāja garlaikojas …. 39 Pretī Jaungadam…………………………… 91

Seska Eida izgudrojums …. 40 Sesks Eidis uztraucas…………………….. 95

Vecmāmuļai Vārnai un žagatai Jaungada sagaidīšana…………………….. 97

Zvadzinātājai būs ko pārspriest 41 Mēness vēlreiz runā ar Sniegavīru . 102

Jāsāk rīkoties…………………………. 45 Džonam Lapsam vienreiz ir diezgan 105

Cerības vēl nav zudušas …. 50 2:2 ……………………………………… 107

Pastmarkas krāt vieglāk nekā Mika noslēpums un uzmanību!!! . 111

dzejot………………………………. 53 Telegrammas no Āfrikas …. 114

Vectēvam Kurmim ciemiņi … 58 Uz redzēšanos, ziema!…………………… 118

Jaunākā skolas vecuma bērniem

Mirdza Kļava

BALTA ZIEMA

Redaktors U. Auseklis. Mākslinieciskais redaktors A. Sprūdžs. Tehniskā redaktore I. Barviģe. Korektore M. Tirzīte.

Nodota salikšanai 28.10.85. Parakstīta iespiešanai 20.03.86. Formāts 70X84/16. Ofseta papīrs N> 1. Skolas garnitūra. Ofsetspiedums. 8,17 uzsk. iespiedi.; 33,22 uzsk. kr. nov.; 6 izdevn. !. Metiens 60 000 eks. Pašūt. N> 1672. Cena 40 kap. Izdevniecība «Liesma», 226047 Rīgā, Pa domju bulv. 24. Izdevn. Jfc 89/32344/B-906. Iespiesta Latvijas KP CK izdevniecības tipogrāfijā, 226081 Rīgā, Balasta dambī 3.

Content

Kļava Mirdza Baltā ziema

SNIEG

KARTĪBAI JĀBŪT

SVESINIEKS NEMAZ NEBIJA SVEŠS

«URRĀ!» PAR ĀTRU

KĀ PIETRŪKST MŪSU ZIEMAI?

UN TOMĒR. . .

MIKAM RODAS PROBLĒMAS

AR MIKU TA NEBIJA GADĪJIES

KO TONAKT CIEMATA IEDZĪVOTĀJI NEREDZĒJA

SATIKSANĀS UZ CEĻA

VECMĀMUĻA VĀRNA UN ŽAGATA ZVADZINĀTĀJA GARLAIKOJAS

SESKA EIDA IZGUDROJUMS

VECMĀMUĻAI VĀRNAI UN ŽAGATAI ŽVADZINĀTAJAI BŪS KO PĀRSPRIEST

JĀSĀK RĪKOTIES

CERĪBAS VĒL NAV ZUDUSAS

PASTMARKAS KRĀT VIEGLĀK NEKA DZEJOT

VECTĒVAM KURMIM CIEMIŅI

VECTEVS KURMIS POSĀS CEĻA

CIEMATA LIELS UZTRAUKUMS

AR VECTEVU KURMI BIJA TĀ

UN AR VECTEVA KURMJA MEKLESANU BIJA TĀ

NE VIENMĒR IZNĀK, KĀ DOMĀ

TALKA

KO ŽAGATA ZVADZINĀTAJA PASTASTĪJA VECMĀMUĻAI VĀRNAI

KĀ MIKS GLEZNOJA DUMUS, UN KONFLIKTS SLIDOTAVĀ

VAI!

PRETĪ JAUNGADAM

SESKS EIDIS UZTRAUCAS

MENESS VELREIZ RUNĀ AR SNIEGAVĪRU

DŽONAM LAPSAM VIENREIZ IR DIEZGAN

MIKA NOSLĒPUMS UN UZMANĪBU!!!

TELEGRAMMAS NO ĀFRIKAS

UZ REDZĒSANOS, ZIEMA!

SATURS